Aguhuri inaam thakakaa eku Dhiraagu Ramadan promotion fashaifi Aguhuri inaam thakakaa eku Dhiraagu Ramadan promotion fashaifi\nއަގުހުރި އިނާމުތަކަކާއެކު ދިރާގުން ރަމަޟާން ޕްރޮމޯޝަންތައް ފަށައިފި\nއަގުހުރި އިނާމުތަކަކާއެކު ދިރާގު ރަމަޟާން ޕްރޮމޯޝަންތައް ފަށައިފިއެވެ.\nރަމަޟާންމަހަށް ޚާއްސަކޮށްގެން ކޮންމެ އަހަރަކުވެސް ދިރާގުގެ ކަސްޓަމަރުންނަށް ގިނަ ޕްރޮމޯޝަން ތަކެއް ކުރިއަށް ގެންދެއެވެ.\nމިއަހަރުގެ ރަމަޟާން މަހުގެ ދިރާގުގެ ޕްރޮމޮޝަންތަކަށް ބަލާއިރު، ޕޯސްޓް ޕެއިޑާއި ޕްރިޕެއިޑް ކަސްޓަމަރުންނަށް "ރޯދަ ޕެކް" ގެ ނަމުގައި2ބާވަތެއްގެ ޑާޓާ ބަންޑަލްއެއް ވަނީ ތަޢާރަފްކޮށްފައެވެ. 1.5 ޖީ.ބީ އާއި4ޖީބީގެ މޯބައިލް ޑާޓާ މި ޕްރޮމޯޝަން ގެ ސަބަބުން ހެޔޮ އަގެއްގައި ލިބިގެންދާނެއެވެ. އަދި މީގެ ކޮންމެ ޕެކަކުންލިބޭ ފައިސާގެ 10 ޕަސެންޓު ޓައިނީ ހާރޓްސް އޮފް މޯލްޑިވްސް އަށް ޞަދަޤާތްކުރުމަށް ވަނީ ހަމަޖެހިފައެވެ.\nދިރާގުގެ ކޮންސިއުމަރ މަރކެޓިންގ މެނޭޖަރު ޖަނާ އިބްރާހީމް ވިދާޅުވީ ރަމަޟާން މަހު ދިވެހިން މޯބައިލް ޑާޓާ ބޭނުންކުރާ މިންވަރު އިތުރުކަމަށާ، އެހެންކަމުން ޕްރޮމޯޝަނުގެ ސަބަބުން ދިރާގުގެ ކަސްޓަމަރުންނަށް ހެޔޮ ފައިދާތަކެއް ކުރާނެކަމަށެވެ.\nޑާޓާ ބަންޑަލް ތަކުގެ އިތުރުން މި ރަމަޟާން މަހުވެސް ދިރާގު ކަސްޓަމަރުންގެ ތެރެއިން ގުރުއަތުން ހޮވޭ2މީހަކަށް ޢުމްރާދަތުރު ލިބޭ ގޮތަށްވަނީ ހަމަޖެހިފައެވެ. މި ޕްރޮމޯޝަންގެ ދަށުން ކޮންމެ ހަފްތާއަކުވެސް ގުރުއަތުލެވޭނެ ކަމަށާ ދިރާގުގެ މިހާރުގެ ކަސްޓަމަރުންގެ އިތުރުން އަލަށް ދިރާގާއިގުޅޭ ކަސްޓަމަރުންވެސް މި ޕްރޮމޯޝަނުގައި ވަގުތުން ބައިވެރިކުރެވޭނެކަމަށް ދިރާގުން ބުނެއެވެ.\nމީގެ އިތުރުން ސޯޝަލް މީޑިއާ އެޕްލިކޭޝަންތަކުގެ ތެރެއިން އިންސްޓަގްރާމާއި ޓްވިޓަރގައިވެސް ދިރާގު ގެ ޚާއްޞަ ޕްރޮމޯޝަން ތަކެއް ވަނީ ފަށާފައެވެ. ދިރާގުގެ އެޑްވާރޓައިސިންގް އެންޑް އިވެންޓސްގެ އެސިސްޓެންޓް މެނޭޖަރު ހަސަން ޝާރިހް ވިދާޅުވީ ހޭޝް، ރޯދަމޮމެންޓްސް ހޭޝްޓެގް ބޭނުންކޮށް ރޯދަމަހުގެ ޚާއްސަ ވަގުތުތަކުގެ ފޮޓޯ ޝެއަރކޮށްގެން ކޮންމެ ހަފްތާއަކު ގޯ ޕްރޯ6، ހޯދުމުގެ ފުރުސަތު ހުޅުވާލެވިފާވާއިރު، ޓްވިޓަރ ގެ ފޮޓޯ ގެސް ކުރުމުގެ މުބާރަތުގެ ނަސީބުވެރިންނަށް ކޮންމެ ހަފްތާއަކު ސީހައުސް އިން5މީހުން ގެ ރޯދަވީއްލުމެއް ލިބިގެންދާނެކަމަށެވެ. އަދި މޮބައިލް ފޯނު މެދުވެރިކޮށް ޒަކާތްދެއްކުމުގައިވެސް ލުއި ފަސޭހަގޮތްތަކެއް ދިރާގު ކަސްޓަމަރުންނަށް ވަނީ ހަމަޖެހފައިކަމަށް ދިރާގުން މަޢުލޫމާތުދެއެވެ.\nއެހެން އަހަރު ތަކެކޭ އެއްފަދައިން "ދިވެހިން ގެ ރަހަ" މި ނަމުގައި ދިރާގުން ދިވެހި ކެއުން ތައްޔާރުކުރާގޮތް ދައްކުވައިދޭ ޕްރޮގްރާމެއް ހަފްތާއަކު2ފަހަރު ދެއްކުމަށްވަނީ ހަމަޖެހިފައެވެ. މިއަހަރު ގެ ރަމަޟާން މަހުގައި އުމްރާއަށް ދިޔަ ދިވެހިންނަށް ގުޅުމަށްޓަކައި ދިރާގުން މި ރަމަޟާން މަހުވަނީ 1 ރުފިޔާ 88 ލާރިއަށް ސައޫދީ އަރަބިއްޔާއަށް ގުޅެގޮތް ހަމަޖައްސާފައެވެ. އަދި ނަމަދު ވަގުތުތަކުގެ އެލާރޓް ހިލޭ ހޯދުމުގެ ފުރުޞަތުވެސް ދިރާގު ކަސްޓަމަރުންނަށްވަނީ ހުޅުވާލާފައެވެ.


Turf Dhanduge Masakkai Avas Kurumah Masakkai Kuraanan — Ihavandhoo.com\nޓާފު ދަނޑުގެ މަސައްކަތް އަވަސްކުރުމަށް މަސައްކަތް ކުރާނަން: ކައުންސިލް\n19 ނޮވެމްބަރު 2020 1 ޢަބުދުﷲ ޙަމީދު\nހއ. އިހަވަންދޫގައި ތަރައްޤީ ކުރުމަށް ހަމަޖެހިފައިވާ ޓާފު ފުޓުބޯޅަ ދަނޑުގެ މަސައްކަތް އަވަސް ކުރުމަށް މަސައްކަތް ކުރާނެ ކަމަށް ކައުންސިލުން ބުނެފިއެވެ.\nއިހަވަންދޫ ޣާޒީ ދަނޑުގައި ޓާފު އެޅުމަށްޓަކައި ފުޓްބޯޅަ ދަނޑުގެ ސަބް ބޭސް ތައްޔާރުކުރުމަށް އާރުކޭއެލް ގްރޫޕް ޕްރައިވެޓް ލިމިޓެޑާއި ހަވާލުކޮށް އެއްބަސްވުމުގައި ސޮއިކޮށްފައި ވަނީ ނިމިދިޔަ އޮކްޓޯބަރ މަހުގެ 28 ވަނަ ދުވަހު އެވެ. މި އެއްބަސްވުމާއެކު މަސައްކަތުގެ ސައިޓް ހަވާލުކުރާތާ 14 ދުވަހުގެ ތެރޭގައި މަސައްކަތް ފަށައި 50 ދުވަހުގެ ތެރޭގައި މަސައްކަތް ނިންމަން ޖެހެއެވެ. އަދި ދަނޑުގައި ޓާފު އެޅުމުގެ މަސައްކަތް ހަވާލުކޮށްފައި ވަނީ މެލޭޝިއާގެ ކުންފުންޏެއް ކަމަށްވާ ވެލޯސިޓީ ސްޕޯޓްސް އިކުއިޕްމެންޓް ޕްރައިވެޓް ލިމިޓެޑާއެވެ.\nއިހަވަންދޫ ކައުންސިލްގެ ރައީސް މުޙައްމަދު ރަޝީދު މިނޫހުން ކުރި ސުވާލަކަށް ޖަވާބުދެއްވަމުން ވިދާޅުވީ މަސައްކަތައް ބޭނުންވާ ސައިޓު މިހަފުތާތެރޭ ކައުންސިލުން ލޮކޭޓުކޮށްދެވިފައިވާ ކަމަށެވެ. ސަބު ބޭސް ހެދިޔަސް ޓާފު ނޭޅޭނަމަ ބޭސް ހަލާކުވުމުގެ ފުރުސަތު އޮތްކަން ފާހަގަކުރައްވަމުން ރަޝީދު ވިދާޅުވީ ޓާފު ގެނެސް އިންސްޓޯލް ކުރުމާ ހަމައަށް ސަބުބޭސްގެ މަސައްކަތްވެސް ލަސްވުން ގާތްކަށެވެ.\nޓާފު އެޅުން ލަސްވަނީ ކޮވިޑާ ގުޅިގެން ދަތުރުފަތުރުގެ ދަތިކަން ހުރުމުން ކަމަށް މެލޭޝިއާގެ ވެލޯސިޓީ ސްޕޯޓްސް އިކުއިޕްމެންޓް ޕްރައިވެޓް ލިމިޓުން މައުލޫމާތު ދެއްވާފައިވާ ކަމަށް ރަޝީދު ވިދާޅުވިއެވެ. "ޓާފު އެޅި ބޮޑުދަނޑުގެ އުފާވެރިކަން ޒުވާނުންނަށް ހޯދާދިނުމަށް މި ޕުރޮޖެކްޓު އަވަސް ކުރުމަށް މަސައްކަތް ކުރާނެ" ކަމަށް މުޙައްމަދު ރަޝީދު ވަނީ ވިދާޅުވެފައެވެ.\nއަހަނނަން ހީވަނީ ތިކަމެއް ނުވާނެހެން\n– 19 ނޮވެމްބަރު 202000


Jalu aanmu haalathah genesfi\nހޯމް މިނިސްޓަރު އިމްރާން އަބްދުﷲ އަދި ކޮމިޝަނަރު އަހުމަދު މުހައްމަދުފުޅު ޖަލަށް ވަޑައިގަންނަވަނީ --\nއެއްވެސް މީހެއް ޖަލު ސަރަހައްދަށް ވަދެފައިނުވާ ކަމަށާ އަދި އެއްވެސް ގައިދީއެއްވެސް ޖަލުން ފިލާފައިނުވާ ކަމަށް މޯލްޑިވްސް ކަރެކްޝަނަލް ސާވިސް އިން ބުނެފި އެވެ.\nއެކަމާއި ގުޅިގެން ކޮމިޝަނަރު އޮފް ޕްރިޒަންސް އަހުމަދު މުހައްމަދުފުޅު ފުރަތަމަ ވިދާޅުވީ މާފުށި ޖަލު ސަރަހައްދަށް މިރޭ ބޭރުން ބަޔަކު ގަވައިދާ ހިލާފަށް ވަން ކަމުގެ މައުލޫމާތު ލިބިގެން ޖަލު ވަނީ ކުއްލި ހާލަތަށް ގެނެވިފައި ކަމަށެވެ. އަދި ޖަލުން އެއްވެސް ގައިދީއެއް ފިލާފައި ނުވާކަން ކަށަވަރު ކޮށްދޭ ކަމަށްވެސް ވިދާޅުވިއެވެ.\nފަހުން އޭނާ ވިދާޅުވީ ޖަލު ސަރަހައްދަށް މިރޭ ބޭރުން ބަޔަކު ގަވައިދާ ހިލާފަށް ވަތް ކަމުގެ މައުލޫމާތު ލިބިގެން ބެލި ބެލުމުން އެއްވެސް މީހެއް ޖަލު ސަރަހައްދަށް ވަދެފައި ނުވާ ކަމަށާއި އަދި އެއްވެސް ގައިދީއެއް ޖަލުން ފިލާފައި ނުވާކަން ކަށަވަރު ކުރެވިފައިވާ ކަަމަށެވެ. އަދި ޖަލު ވަނީ އާންމު ހާލަތަށް ގެނެވިފައި ކަމަށްވެސް ވިދާޅުވިއެވެ.\n"ޖަލު ކުއްލި ހާލަތަށް ގެނައީ އެ ސަރަހައްދަށް ބަޔަކު ވަނުމުން"


Moosun Goasvumuge Sababun Ferry Schedule Ah Badhalu Aun Ekasheenvey - MTCC - Vaguthu\nމޫސުން ގޯސްވުމުގެ ސަބަބުން ފެރީ ޝެޑިއުލަށް ބަދަލުއައުން އެކަށީގެންވޭ - އެމްޓީސީސީ\nއެމްޓީސީސީގެ ފެރީ އެއް\nރާއްޖޭގެ މޫސުންވެ ރާއްޖޭގެ ކަނޑުގެ ސަރަޙައްދުގައި ވައިގަދަވެ، ކަނޑުތައް ގަދަވާނޭކަމަށް މޫސުމާބެހޭ ގައުމީ އިދާރާ (މެޓް)އިން ލަފާކޮށްފައިވާތީ އަތޮޅުތެރޭގައި އެމްޓީސީސީން ދުއްވާ ބައެއް ފެރީތަކުގެ ޝެޑިއުލަށް ބަދަލުއައުން އެކަށީގެންވާ ކަމަށް އެ ކުންފުނިން ވިދާޅުވެއްޖެ އެވެ.\nމެޓް އޮފީހުން ވަނީ ރާއްޖެ ކައިރީގައި އުފެދިފައިވާ ކޮޅިގަނޑު ތޫފާނަކަށް ބަދަލުވުމުގެ ފުރުސަތު ބޮޑު ކަމަށް ވިދާޅުވެފައެވެ. އަދި އެ ތޫފާންގެ އަސަރު ރާއްޖެއަށް ނުސީދާކޮށް ކުރާނެ ކަމަށް ވަނީ ބެލެވިފައެވެ.\nއެމްޓީސީސީން ވިދާޅުވީ، ކުރިއަށް އޮތް5ދުވަހު ރާއްޖޭގެ ބޮޑުބަޔަކަށް ވިއްސާރަކޮށް ކަނޑުގަދަވެ، ކޮޅިގަނޑުގައި 55 މޭލަށް ވައިގަދަވާނޭ ކަމަށް ލަފާކޮށްފައިވާތީ، ކަނޑުދަތުރުކުރާ ފަރާތްތަކުން މޫސުމަށް ސަމާލުވުމަށް އިލްތިމާސް ކުރާ ކަމަށެވެ.\nއެމްޓީސީސީން ވިިދާޅުވީ، ރާއްޖޭގެ ކަނޑުގެ ސަރަޙައްދުގައި ވައިގަދަވެ، ކަނޑުތައް ގަދަވާނޭކަމަށް މެޓުން ލަފާކޮށްފައިވާތީ އަތޮޅުތެރޭގައި އެމްޓީސީސީން ދުއްވާ ބައެއް ފެރީތަކުގެ ޝެޑިއުލަށް ބަދަލުއައުން އެކަށީގެންވާ ކަމަށެވެ.\nއެހެންކަމުން އެއް ރަށުން އަނެއް ރަށަށް މުދާ ގެންދިއުމަށް ބޭނުންވާ ފަރާތްތަކުން ދުރާލާ އެމްޓީސީސީގެ މުދާ ފެރީ ޝެޑިއުލަށް އަންނަ ބަދަލުތައް އެރަށެއްގެ ރަށު ކައުންސިލް މެދުވެރިކޮށް ސާފުކުރުމަށް ވަނީ އެދިފައެވެ.\nކޮވިޑް-19 އާ ގުޅިގެން މިހާރު ރާއްޖޭގެ އެއް ރަށުން އަނެއް ރަށަށް ދަތުރު ކުރުން މަނާކޮށްފައިވާތީ، އަތޮޅު ތެރޭގައި މިހާރު އޮންނަނީ އެމްޓީސީސީ މުދާ ފެރީގެ ހިދުމަތް އެކަންޏެވެ.\nއެމްޓީސީސީގެ އަހަރީ އާއްމު ޖަލްސާ މި މަހު 20 ގައި\nފީވަށް ބަނދަރު ނިމުމަކާ ގާތަށް


Covid-19 ge asaru bodah kuranee firihenunnah! Sababu engeytha?\nކޮވިޑް-19ގެ އަސަރު ބޮޑަށް ކުރަނީ ފިރިހެނުންނަށް! ސަބަބު އެނގޭތަ؟\n26 މާރޗް 2020 - 15:50:18\nކޮވިޑް-19 ވައިރަސް ގެ ސަބަބުން އަންހެނުންނަށް ވުރެ ބޮޑަށް އެބަލީގެ އަސަރުކުރަނީ ފިރިހެނުންނަށް ކަމަށް ދިރާސާއަކުން ދައްކައިފި އެވެ.\nދުނިޔޭގެ އެކި ހިސާބުތަކަށް ފެތުރެމުންދާ ކޮވިޑް-19ގެ އަސަރު ފިރިހެނުންނަށް ބޮޑަށް ކުރާ ވާހަކައަކީ މި ވައިރަސް ފެނުނީއްސުރެ ދެކެވެމުން އަންނަ ވާހަކަ އެކެވެ.\nއިޓަލީ ފަދަ ގައުމުތަކަށް ބަލައިލާނަމަ، މި ވައިރަސް އަށް ޕޮޒިޓިވްވާ 60 އިންސައްތައަކީ ފިރިހެނުންކަމަށްވާއިރު، ކޮވިޑް-19 ގެ ސަބަބުން މަރުވާ މީހުންގެ 70 އަށް ވުރެ ގިނަ އިންސަތައަކީ ވެސް ހަމަ ފިރިހެނުންނެވެ. ސައުތު ކޮރެއާ ފަދަ ގައުމުތަކުގައި ކޮވިޑް-19 އަށް ގިނައިން ޕޮޒިޓިވް ވެފައި ވަނީ އަންހެނުން ނަމަވެސް، މަރުވި މީހުންގެ 54 އިންސައްތައަކީ ފިރިހެނުންނެވެ.\nކޮވިޑް-19 އިން ބޮޑު ގެއްލުމެއް ފިރިހެނުންނަށް ކުރާކަމުގެ އެއް ސަބަބަކީ، އަންހެނުންނަށް ވުރެ ބޮޑަށް ސިއްހަތަށް ގެއްލުންވާ މިންވަރުގެ ކަންތައްތައް ފިރިހެނުން ކުރާތީ އެވެ. އެގޮތުން، 2015 ވަނަ އަހަރު، މުޅި ދުނިޔޭގެ ޑޭޓާ އަށް ބަލާއިރު އަންހެނުންނަށް ވުރެ ފަސް ގުނަ އިތުރަށް ފިރިހެނުން ސިނގިރޭޓު ބޮއެވެ. އަދި ފިރިހެނުން ބަނގުރާ ބޯ މިންވަރުވެސް އަންހެނުންނަށް ވުރެ ގިނަ އެވެ. އަދި އަންހެނުންގެ ދިފާއީ ނިޒާމް އުފެދިފައިވާ ގޮތް ތަފާތު ވެފައި، ވަރުގަދަ ކަމަށްވެސް އެއްބައި ދިރާސާ ތަކުން ދައްކަ އެވެ.\nފަސޭހައިން ކޮވިޑް-19 ފިރިހެނުންނަށް ނުޖެހުނުން ނަމަވެސް، މި ވައިރަސް ޖެހުމަށްފަހު މި ބަލިން ކުރާ އަސަރު ފިރިހެނުންނަށް ބޮޑު ކަމަށް މި ދިރާސާއިން ދައްކަ އެވެ. އެގޮތުން، އިޓަލީގައި މަރުވާ ކޮންމެ ދިހަ އަންހެނަކަށް، 24 ފިރިހެނުން މަރުވާކަމަށް ދައްކާއިރު، މި ވައިރަސްއަށް ޕޮޒިޓިވްވާ ކޮންމެ ދިހަ އަންހެނެކަށް، ޕޮޒިޓިވް ވަނީ 14 ފިރިހެނުންނެވެ. އަދި ސައުތު ކޮރެއާއަށް ބަލާއިރު މަރުވާ ކޮންމެ ދިހަ އަންހެނަކަށް 12 ފިރިހެނުން މަރުވާ ކަމަށް ދައްކާއިރު، މި ވައިރަސް އަށް ޕޮޒިޓިވްވާ ކޮންމެ 10 އަންހެނަކަށް، ޕޮޒިޓިވްވާ ކަމަށް ދައްކަނީ ހަ ފިރިހެނުންނެވެ.\nކޮވިޑް-19 ގެ ސަބަބުން ބޮޑު އަސަރެއް ފިރިހެނުންނަށް ކުރާއިރު ހިތުގެ ބަލި، ސްޓްރޯކް، ނޭވާލާ ނިޒާމް ގެ މައްސަލަތައް ހުންނަ މިންވަރުވެސް އަންހެނުންނަށް ވުރެ ފިރިހެނުންގެ ގިނަ ކަމަށް ދިރާސާތަކުން ދައްކަ އެވެ.


Rilwan vagah negi "terrorist group" hekkaaeku hoadhijje: Suood\nރިލްވާން ވަގަށް ނެގި "ޓެރަރިސްޓް ގްރޫޕް" ހެއްކާއެކު ހޯދިއްޖެ: ސުއޫދު\nރިލްވާނަށް އިންސާފު ދިނުމަށް ގޮވާލައި މަޖިލީހުގެ އިދާރާ ކުރިމަތީގައި މީގެ ކުރިން އިހުތިޖާޖު ކުރަނީ -- ފޮޓޯ: އަހުމަދު ޝުރާއު | އަވަސް\nމިނިވަން ނޫހުގެ ނޫސްވެރިޔާ އަހްމަދު ރިލްވާން ގެއްލުވާލުމުގައި އަޑީގައި ތިބި "ޓެރަރިސްޓް ގްރޫޕް" ހޯދިއްޖެ ކަމަށާއި އެ ފަރާތްތަކާ ދެކޮޅަށް ހެކި ވެސް ހޯދިފައިވާ ކަމަށް އެ މައްސަލަ ތަހުގީގު ކުރަމުންދާ ރިޔާސީ ކޮމިޝަންގެ ރައީސް އަދި ކުރީގެ ބަންޑާރަ ނައިބު ހުސްނުއްސުއޫދު މިއަދު ވިދާޅުވެއްޖެ އެވެ.\nރައީސް އިބްރާޙިމް މުހައްމަދު ސޯލިހް އުފެއްދެވި ކޮމިޝަންގެ ރައީސް ސޫއުދު މިއަދު ކުރެއްވި ޓްވީޓެއްގައި ވިދާޅުވީ ރިލްވާން ގެއްލުވާލުމުގެ ފަހަތުގައި ތިބި "ޓެރަރިސްޓް ގްރޫޕް" އާއި އެ ކަމުގައި ޝާމިލުވާ ހުރިހާ ފަރާތްތަކެއް ދެނެގަނެވިފައިވާ ކަމަށެވެ. އަދި އެ ކަމުގައި އަޑީގައި ތިބީ އެ ގްރޫޕްކަން ދައުވާކޮށް ސާބިތު ކުރެވޭ މިންވަރަށް ހެކި ލިބިފައިވާ ކަމަށް އޭނާ ވިދާޅުވި އެވެ.\n"މި ހިނގާ އޮގަސްޓް މަސް ނިމެންވާއިރު އެ ޓެރަރިސްޓް ގްރޫޕް ރައްޔިތުންނަށް ހާމަކުރުމަށް މަސައްކަތް ކުރާނަން،" ސުއޫދު ކުރެއްވި ޓްވީޓްގައިވެ އެވެ.\nނަމަވެސް ރިލްވާނަށް ވެގެން ދިޔަ ގޮތް އެއީ އަދިވެސް ސާފު ނުވާ ކަމެއް ކަމަށާއި އެ ކަމުގެ ތަހުގީގު މަރު ކޮމިޝަނުން ކުރިއަށް ގެންދާނެ ކަމަށް ސުއޫދު ވިދާޅުވި އެވެ. އަދި އެ ކޮމިޝަނުން ވައުދިވި ގޮތާ އެއް ގޮތަށް އެ މައްސަލައިގެ ހަގީގަތް ހޯދާނެ ކަމަށް ސުއޫދު ވިދާޅުވި އެވެ.\nނޫސްވެރިޔާ ރިލްވާން ގެއްލުނީ އޮގަސްޓު 8، 2014 ގަ އެވެ. އޭނާ ގެއްލުނުތާ މިއަަދަށް ފަސް އަހަރުވީ އެވެ. ނަމަވެސް މިހާތަނަށް އޭނާއަށް ވީ ގޮތެއް ނޭނގޭއިރު، އެކަމުގެ ފަހަތުގައި ތިބި ބައެއް ވެސް ސާފެއް ނުވެ އެވެ. ރިލްވާނަށް އިންސާފު ހޯދައި ދިނުމަށް އެދި އޭނާގެ އާއިލާއިން ވަނީ މީގެ ކުރިން އެތައް ފަހަރެއް މަތިން އިހްތިޖާޖު ވެސް ކޮށްފަ އެވެ.\nޕްރޮސެކިއުޓާ ޖެނެރަލްގެ އޮފީސް އަހުމަދު ރިލްވާން ހުސްނުއް ސުއޫދު + މަރުތައް ތަހުގީގު ކުރާ ކޮމިޝަން


SunOnline: Officerunnai gaidheen positive ve, Maafushi jalu kulli haalathah\nއޮފިސަރުންނާއި ގައިދީން ޕޮޒިޓިވްވެ، މާފުށި ޖަލު ކުއްލި ހާލަތަށް\nފާޠިމަތު ނަޒީފާ އަޙްމަދު 14 Jan 2022, 11:17\nމާފުށީ ޖަލު ---ސަން ފޮޓޯ// ފަޔާޒު މޫސާ\nބައެއް އޮފިސަރުންނާއި ގައިދީން ޕޮޒިޓިވްވެ، މާފުށި ޖަލު ކުއްލިހާލަތަށް ގެނައުމަށް ނިންމައިފިއެވެ.\nމޯލްޑިވްސް ކަރެންޝަނަލް ސާވިސް އިން މިއަދު ނެރުނު ނޫސްބަޔާނެއްގައި ބުނީ، ކޮވިޑްގެ އަލާމާތްތައް ހުރި ގައިދީންނާއި އޮފިސަރުންގެ ސާމްޕަލް ނެގި އިރު، އޭގެ ތެރެއިން ހަތް އޮފިސަރުންނާއި ހަތަރު ގައިދީން އިއްޔެ ކޮވިޑަށް ޕޮޒިޓިވްވެފައިވާ ކަމަށެވެ.\nއެ ހާލަތާ ގުޅިގެން އެޗްޕީއޭގެ ގައިޑްލައިނާއި ކަރެކްޝަންސްއިން ކަނޑައަޅާފައިވާ އުސޫލުތަކާ އެއްގޮތަށް، މިއަދު ހަވީރު 4:00ން ފެށިގެން މާފުށި ޖަލު ކުއްލި ހާލަތަށް ގެނެވޭނެ ކަމަށް އެ ސާވިސްގެ ނޫސްބަޔާނުގައިވެއެވެ.\nމި ހާލަތާ ގުޅިގެން ޖަލުގެ ބައެއް ހިދުމަތްތަކަށް ވަނީ ބަދަލު ގެނެސްފައެވެ. އެގޮތުން ގައިދީންނާއި ބަންދުގައި ތިބި މީހުންގެ އާއިލީ ބައްދަލުވުމާއި ވަކީލާ ބައްދަލު ކުރުމުގެ އިތުރުން ކޯޓުގެ އަޑުހެއުންތައް ވެސް ދެން ކުރިއަށްގެންދާނީ އޮންލައިންކޮށް ކަމަށް ކަރެކްޝަންސްއިން ބުންޏެވެ. ނަމަވެސް އެ ހާލަތު އުވާލާނީ ކޮން އިރަކު ކަމެއް ކަރެކްޝަންސްއިން ހާމަނުކުރެއެވެ.\nރާއްޖޭގެ ކޮވިޑްގެ ހާލަތު ގޯސްވެ، އެލާޓް ރީނދުލުން އޮރެންޖަށް ބަދަލުކޮށް، ރައްކާތެރިކަމުގެ ގިނަ ފިޔަވަޅުތަކެއް މިހާރު ވަނީ އަޅާފައެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ)އިން ރޭ އާންމުކުރި މައުލޫމާތުން ދައްކާ ގޮތުގައި މާލެއިން އިއްޔެ 413 މީހުން ވަނީ ކޮވިޑަށް ޕޮޒިޓިވްވެފައެވެ. މީގެއިތުރުން އަތޮޅުތެރޭގެ ރަށްރަށުން 249 މީހަކު އަލަށް ޕޮޒިޓިވް ވެފައިވާއިރު، ރިސޯޓުތަކުން ޕޮޒިޓިވްވީ 92 މީހުންނެވެ.\nއެ އަދަދުތަކާއެކު، މިހާތަނަށް ރާއްޖެއިން ބަލި ޖެހުނު މީހުންގެ ޖުމުލަ އަދަދު ވަނީ 100،451އަށް އަރާފައެވެ.\nމާފުށި ޖަލު ކުއްލި ހާލަތަށް ގެންނަނީ\n"ޖަލުގެ މަގްސަދަކީ ގައިދީން ރަނގަޅު ގޮތުގައި ނެރުން"


SunOnline: Hukurah hutta vettunu meehakah eheevumugai Naib Raees namoona dha'kavaifi\nހުކުރަށް ހުއްޓާ ވެއްޓުނު މީހަކަށް އެހީވުމުގައި ނައިބު ރައީސް ނަމޫނާ ދައްކަވައިފި\nމުހައްމަދު މުޒައްޔިން ނާޒިމް 07 Jun 2019, 14:47\nނައިބު ރައީސް ފައިސަލްގެ ކާރުކޮޅުގައި ބަލި މީހާ ގެންދާއިރު، ފައިސަލް އަރިހުގައި -- ފޮޓޯ/ ދާންދޫ އާސިިފް\nމިއަދު ޒިޔާރަތް މިސްކިތުގައި ހުކުރު ނަމާދު ކުރަން ހުރި މީހަކު އަނބުރައިގަނެގެން ވެއްޓުމުން ނައިބު ރައީސް ފައިސަަލް ނަސީމް އެމީހާއަށް އެހީވެ، ދެއްކެވި ނަމޫނާއަށް އާންމުންގެ ތައުރީފު އޮހެން ފަށައިފި އެވެ.\nޒިޔާރަތް މިސްކިތް ހުންނަނީ، ނައިބު ރައީސް ފައިސަލްގެ ރަސްމީގެކޮޅު ހިލާލީ ގެ ގައިރީގަ އެވެ. ނައިބު ރައީސް ފައިސަލް ވެސް މިއަދު ހުކުރަށް ވަޑައިގެން ހުންނެވީ އެ މިސްކިތަށެވެ.\nމަންޒަރު ދުށް މީހަކު "ސަން"އަށް ބުނީ ހުކުރަށް ސަލާމް ދިން ތަނާހެން މީހަކު އަނބުރައިގަނެގެން ވެއްޓުމުން އާންމުން އެ މީހާއަށް އެހީވާން އުޅުނުތަން ފެނި، ނައިބު ރައީސް އެތަނަށް ވަޑައިގެން ކަމަށެވެ. އަދި ސެކިއުރިޓީއިންގެ އެހީގައި ވެއްޓިފައި އޮތް މީހާ ނަގައި ހިލާލީގޭގައި އޮތް ނައިބު ރައީސްގެ ރަސްމީ ކާރުކޮޅު ގެންނަވައިގެން އޭގައި އެ މީހާ ހޮސްޕިޓަލަށް ފޮނުއްވި ކަމަށް ވެސް ބުންޏެވެ.\n"ހިލާލީގޭގައި އޮތް ކާރުގައި ނައިބު ރައީސުންގެ ބޮޑީގާޑުންނާއެކު އެމީހާ ހޮސްޕިޓަލަށް ފޮނުވާލީ،" މަންޒަރުއް މީހާ ކިޔާދިނެވެ.\nއޭނާ ބުނިީ، ވެއްޓުނު މީހާ ސީރިޔަސް ކަމެއް ނުވަތަ ނޫން ކަމެއް ނޭނގޭ ކަމަށާއި ނަމަވެސް ބައެއް މީހުން ބުނިގޮތުގައި އެ މީހާ ވެއްޓުނީ ސްޓްރޯކެއް ޖެހިގެން އެވެ.\nނައިބު ރައީސްގެ ކާރު ކޮޅުގައި ބަލި މީހަކު ހޮސްޕިޓަލަށް ގެންދިޔުމުން އާންމުން އެކަން ސިފަ ކުރީ އެއީ، "ރައްޔިތުންގެ ވެރިންގެ" ގައިގާ ހުންނަޖެހޭ ފުރިހަ ސިފައެއްގެ ގޮތުގަ އެވެ.\n"ނައިބު ރައީސް ފައިސަލް ނަސީމްއާއި ސެކުރިޓީންގެ ފަރާތުން ފެނުނީ، ވެރިންގެ ފަރާތުން ފެންނަ ޖެހޭ ވަރަށް ފުރިހަމަ މިސާލެއް،" ފޮޓޯއާއެކު މީހަކު ކުރި ފޭސްބުކް ޕޯސްޓެއްގައި ބުންޏެވެ.\nބަލި މީހަކަށް އެހިތެރިވުމުގައި ނައިބު ރައީސް ފައިސަލް ނަމޫނާ ދެއްކެވި އިރު، އެމަޖެންސީ ހާލަތުގައި ތިބޭ ބަލިމީހުން ޓެކްސީ ތަކަށް ނާރުވާ ކަމުގެ ޝަކުވާ ވަރަށް ވެސް ބޮޑެވެ. އަދި އެފަދަ ޑްރައިވަރުންނާ މެދު ފިޔަވަޅު އަޅާނެ ކަމަށް މީގެ ކުރިން ޓްރާސްޕޯޓް އޮތޯރިޓީއިން ބުނެފައިވެސްވެ އެވެ.\nކަނޑުމަތީގެ ސަލާމަތާ ބެހޭގޮތުން މަޝްވަރާކޮށްފި\nގާލްގައިޑް ޕެޓްރޯލް ލީޑާސް ކޭމްޕް ނިންމާލައިފި\n"ތައުލީމީ ފެންވަރު މަތިކުރުމަށް މަސައްކަތް ފެށިއްޖެ"


vnews - Hekiveriyaa\n(08 އޮކްޓޫބަރު 2017 އާ ގުޅޭ)\nއެ ދުވަހު މި ދެ ލޮލުން ފޭބީ ދެ ކަރުނައެކެވެ. އެއް ކަރުނައަކީ އަލަތު ކައިވެނި ރޫޅިގެން އެ މޮޅީގައި ނީރުނު ކަރުނައެވެ. އަނެއް ކަރުނައަކީ އެކުވެރީންނާ ހަމައަށް އުދުހިގަނެވޭތީވެ ލިބުނު އުފަލުން ފޭދުނު އުފާވެރި ކަރުނަ އެވެ.\nލިބުނު މިނިވަންކަމާއެކު އަހަރެން އާރިޒްގެ ގާތަށް ދިޔައީމެވެ. އޭނާއާ ބައްދަލުކޮށް މަޢާފަށް އެދުނީމެވެ. ނިމިދިޔަ ކަންތައް މާޒީއާ ހަވާލުކުރީމެވެ. ކަންތައް ވީގޮތް އޮޅުން ފިލުވައިދިނީމެވެ. ކުށްވެރިއަކީ އަހަރެންކަމުގައި ބުނީމެވެ.\nއަހަރެންނަށް ދައްކަން ނުކެރުނު ވާހަކައަކީ އޭނާގެ ލޯބިވެރިޔާގެ ވާހަކައެވެ. އެ ވާހަކަ ފައްޓާނެ ގޮތެއް ޚުދު އަހަރެންނަކަށް ވެސް ނޭނގުނެވެ. އެ ވާހަކަ ފަށައިފިނަމަ އާރިޒަށް ކުރާނެ އަސަރާއި އޭނާއަށް ވާނެ ގޮތް އަހަރެންނަށް ވިސްނެއެވެ.\nއެތައް ވާހަކަތަކެއް ދެއްކުމަށް ފަހު އަހަރެން ގެއަށް އަންނަން ހިނގައި ގަތީމެވެ. އާރިޒް އެދުނީ އަދި މަޑުކޮށްލަ ދިނުމަށެވެ. އެ އެދުމަށް އިޖާބަދީ އަހަރެން މަޑުކުރީމެވެ. ކިތަންމެ އިރަކު ވެސް މަޑު ކުރެވިދާނެ ވާހަކަ ބުނީމެވެ.\nއާރިޒް ފެއްޓީ އޭނާގެ އަލަތު ލޯބިވެރިޔާގެ ވާހަކައެވެ. އޭނާ މަރުވި ގޮތުގެ ވާހަކައެވެ. އެ ހިތާމާގައި އެޅި ވޭންތަކުގެ ވާހަކައެވެ. އެ ވާހަކަތަކުން އަހަރެންގެ ލޯ ތެންމަމުން ދިޔައެވެ. އެ ހިތްދަތިކަމުން ހިތް ކުދިކުދި ވަމުން ދިޔައެވެ. ގިސްލާ ރޮމުން އަހަރެންނަށް އެދެވުނީ މަޢާފަށެވެ.\nއާރިޒް ދަންކަން ބޭނުން ކިތަންމެ ވާހަކައެއް ހުރިކަން އަހަރެންނަށް ޔަގީންވިއެވެ. އެ ފުރުޞަތު އަހަރެން ދިނީމެވެ. އެތައް އިރަކު ފޫހިކަމެއްނެތި އިނީމެވެ.\nދެން އާރިޒް ފެއްޓީ އަހަރެންގެ ކުރީގެ ފިރިމީހާގެ ފިރާގުގެ ވާހަކައެވެ. އޭނާ އާރިޒް ދެކެ ރުޅި އައި ސަބަބެވެ. އަހަރެންގެ ހިތް ތެޅެން ފެށީ އެހިސާބުންނެވެ.\n"އާނީއަށް އެނގޭތަ ފިރާގު ރުޅި އަންނަނީ ކީއްވެކަން؟" އެއްވެސް ޖެހިލުމެއް ނެތި އާރިޒް، އަހަރެންނާ ސުވާލުކުރިއެވެ. އޭގެ ޖަވާބު އަހަރެންނަކަށް ނޭނގެއެވެ. ފުން ނޭވާއެއް ލުމަށްފަހު ދެލޯ މަރާލީމެވެ. އެއަށްފަހު ޖަވާބު ދިނީމެވެ.\n"ނޭނގެ.. ބަލާކަށް ވެސް ބޭނުމެއް ނޫން"\n"ނޫން ބަލަން ޖެހޭނެ. ސަބަބު އަހަރެންނަށް އެނގޭ. އެހެން ނޫންނަމަ އަނެއްކާ ވެސް އެކަން ދިމާވެދާނެ" އާރިޒް ދައްކަން އުޅެނީ ކޮން ވާހަކައެއްކަން އަހަރެންނަކަށް ނަގައެއް ނުގަނެވުނެވެ. އަޑުއަހަން އިނދެވުނީއެވެ.\n"އަހަރެންގެ ލޯބިވެރިޔާއާ ގުޅުން ބާއްވަން އޭނާ ވަރަށް ބޭނުންވި. އެތައް މެސެޖެއް ކުރި. އެތައް ފަހަރަކު ގުޅި. އެންމެފަހުން ކެތް ނުވެގެން އަހަރެން ފިރާގަށް ގުޅިން. އަދި ފިރާގަކީ ކާކުކަން ހަނދާންކޮށް ދިނިން. އޭގެ ފަހުން މައްސަލަ ޖެހުނީ. އެކަން ފަޅާއެރުމުން ހިތްހަމަ ނުޖެހުނީ" އަހަރެންނަށް އިނދެވުނީ އަނގަ ހުޅުވިއެވެ.\n"މިއީ ހަމަ ތެދު. މިކަން އެއްވެސް މީހެއްގެ ގާތުގައި ނުބުނަން އަހަރެން ލޯބިވެރިޔާ ގާތު ބުނިން. އަހަރެން ފިރާގަށް ނަސޭހަތް ދޭނެކަމާއި އާނީއަށް މި ވާހަކަތައް ކިޔައި ނުދޭނެކަމަށް ވެސް ބުނިން" އާރިޒް ދިޔައީ ހަގީގަތް އޮޅުން ފިލުވައިދެމުންނެވެ.\n"އަހަރެން ބޭނުންވީ ތިޔަ ދިރިއުޅުމުގައި މައްސަލަތަކެއް ޖެހުނަ ނުދޭން. އުފަލާއި ހިތްހަމެޖެހުން އާނީއަށް ހޯދައިދޭން. ނަމަވެސް އެކަމެއް ނުވި" އާރިޒް ދައްކަމުން ދިޔަ ވާހަކަތަކުން އަހަރެންގެ ހިތަށް ނުތަނަސްކަން ވެރިވަމުން ދިޔައެވެ.\n"އަހަރެން ތިޔަ ގެއަށް ނުދިޔައީ ފިރިމީހާ ހިތްހަމަ ނުޖެހޭކަން ޔަގީން ވުމުން. އާނީއަށްވުރެ ކުރިން އެކަން އަހަރެންނަށް އެނގުނު. ހައްތަހާ ވެސް ބޭނުންވީ އާނީއަށް ދެރަ ގޮތެއް ވިޔަ ނުދިނުން. އެކަމަކު އެހެނެއް ނުވި. މިއަދު..." އާރިޒް ބޭނުންވީ ގޮތް އޭނާ ހާމަކުރިއެވެ.\n"މިއަދަކު އަހަރެންގެ ލޯބިވެރިޔާއެއް ނެތް. މިދައްކަނީ ތެދުކަން ބުނެދެވޭނެ ގޮތެއް ވެސް ނެތް. އެކަމަކު މިއީ ހަގީގަތް" އާރިޒަށް ބުނެވުނީ އެހިސާބަށެވެ. އޭނާއަށް ރޮވޭ ގޮތްވީއެވެ. އަހަރެންގެ ހިތުން އާރިޒަށް ހަމްދަރުދީ ވެވުނީއެވެ. އެރުއިމާއެކު އާރިޒާ ބައިވެރިވެވުނީއެވެ.\n"އާރިޒް ތިޔަ ހަދަނީ ތެދުކަން އަހަރެން ގަބޫލުކުރަން. ފިރާގަކީ ރަނގަޅު މީހެއް ނޫންކަންވެސް މިއަދު ގަބޫލުކުރަން" އާރިޒްގެ ވާހަކަތައް އަހަރެން ގަބޫލުކުރީ ހިތުންނެވެ. ނަމަވެސް އެއީ ކުރިން އެނގުނު ވާހަކައެއް ނޫނެވެ. އެކަހަލަ ކަމެއް ހިތަކަށް ވެސް ނާރައެވެ.\nދުވަސްތަކެއް ފަހުން އާރިޒާ އަހަރެންނާ ދެމެދު އިހު އޮތް ގުޅުން އަނބުރާ އިޔާދަވިއެވެ. މާކުރީގެ މާޒީތަކަށް އަހަރެން ގެންގޮސް ދިނެވެ. އުފާވެރި ދުވަސްތަކެއް ތަކުރާރުކޮށްދިނެވެ.\nމިއަދު އަހަރެންނަކީ އާރިޒްގެ އަނބިމީހާއެވެ. ދުވަހަކުވެސް އެކުވެރިކަމުގެ ގުޅުން ބަދަލު ނުވާނެކަމަށް ބުނި އާރިޒުގެ ޙަޔާތުގެ ބައިވެރިޔާއެވެ. އަހަރެންނަށް ގަބޫލުކުރެވެނީ އާރިޒްއަކީ އަދިވެސް އެކުވެރިއެއް ކަމެވެ. ލޯބީގައި އަބުއި މީހެއް ނޫންކަމެވެ. ދައްކަން ނުކެރޭ ވާހަކައެއް ނެތްކަމެވެ.\nމިއީ ތަގުދީރުގައި މިކަން ރޭވިފައިވާ ގޮތްކަން އަހަރެން ގަބޫލުކުރަމެވެ. އެހެން ނޫންނަމަ ސަބަބުތަކެއް މެދުވެރިއެއް ނުވީހެވެ. އެންމެ ފުރަތަމަ އަހަރެންނާ އާރިޒްގެ ގުޅުން މިހާ ބޮޑަކަށް ބަދަހިވެގެން ނުދިޔައީހެވެ. އެކުގައި ދެމީހުން ދަސްވުމަށް ފުރުޞަތެއް ނުލިބުނީހެވެ. ކައިވެނީގެ ހެކިވެރިއަކަށް އޭނާއެއް ނުވީހެވެ. އެރޭ އަހަރެންނަކީ އޭނާގެ މީހެއްކަމަށް ނުބުނީހެވެ. އޭނާގެ އަލަތު ލޯބިވެރިޔާ މިދުނިޔެއާ ވަތްކެއް ނުވީހެވެ. މި ހުރިހާ ކަމެއްވެސް ގުޅިފައިވަނީ އާރިޒްއާއެވެ. އެއީ އަހަރެންގެ އަލަތު ކައިވެނީގެ ހެކިވެރިޔާއެވެ. މިއަދު އަހަރެންގެ ފިރިމީހާއެވެ.


Dhiraagu Tv Ge Hidhumaiy Manadhoo Ah Dheyn Fashaifi - Vaguthu\nދިރާގު ޓީވީގެ ހިދުމަތް މަނަދު އަށް ދޭން ފަށައިފި\nދިރާގުން ފޯރުކޮށްދޭ ދިރާގު ޓީވީގެ ހިދުމަތް ނ. މަނަދޫގައި ރަސްމީކޮށް އިފްތިތާހުކޮށްފިއެވެ.\nދިރާގުގެ ޑިޖިޓަލް ހިދުމަތްތައް ފުޅާކޮށް، ތަރައްގީކުރުމަށް ކުރަމުން އަންނަ މަސައްކަތްތަކުގެ ދަށުން ދިރާގު ޓީވީގެ ހިދުމަތް މަނަދުއަށް ތައާރަފުކުރި އިރު، އެ ރަށުގެ ކަސްޓަމަރުންނަށް ހާއްސަ ޕްރޮމޯޝަނެއް ވެސް ވަނީ ފަށައިފައެވެ.\nމި ޕްރޮމޯޝަންގެ ދަށުން ދިރާގު ޓީވީގެ ގޯލްޑް ޕެކޭޖް ނަގާ ކަސްޓަމަރުންގެ ތެރެއިން ހޮވޭ ނަސީބުވެރިއަކަށް ސެމްސަންގްގެ އެންމެ ފަހުގެ ސްމާޓްފޯން، ޒީ ފޯލްޑް3ލިބޭނެއެވެ. ސްޓާޓާ ޕެކޭޖުން މަތީގެ ޕެކޭޖެއް ނަގާ ކަސްޓަމަރުންގެ ތެރެއިން ނަސީބުވެރި 10 ފަރާތަކަށް ކަސްޓަމަރުގެ ޕެކޭޖުގެ ހަ މަސްދުވަހުގެ މަހުފީ ހިލޭ ލިބޭނެއެވެ. އަދި ކަނެކްޝަން ހިލޭ ގުޅައިދީ، ޖޯއިބޮކްސް (ޑީކޯޑަރު) ވެސް ހިލޭ ލިބޭނެއެވެ.\nދިރާގުން ބުނީ 100 އަށް ވުރެ ގިނަ ޓީވީ ޗެނަލްއާއެކު ދިރާގު ޓީވީ އަކީ ރާއްޖޭގައި އެންމެ ފުޅާ ދާއިރާއެއްގައި ފޯރުކޮށްދޭ އައިޕީޓީވީގެ ހިދުމަތް ކަމަށެވެ.\nދިރާގުގެ ބައެއް ޗެނަލްތައް:\nމަޝްހޫރު ޑިޒްނީ ޗެނަލްތައް\nސްޓާ ނެޓްވޯކްގެ ޑްރާމާ އަދި އެންޓަޓެއިންމަންޓް ޗެނަލްތައް\nސޮނީގެ އެންޓަޓައިންމަންޓް އަދި ސްޕޯޓްސް ޗެނަލްތައް\nފެކްޗުއަލް އެންޓަޓައިންމަންޓް ޗެނަލްތައް\nރާއްޖެ އާއި ބޭރު ދުނިޔޭގެ ހަބަރު ޗެނަލްތައް\nދިރާގުން އަބަދުވެސް ބަލަނީ އިނޮވޭޝަނާއި އެންމެ ފަހުގެ ޓެކްނޮލޮޖީ ބޭނުންކޮށްގެން ކަސްޓަމަރުންގެ މުނިފޫހިފިލުވުމުގެ ބޭނުންތަކަށް ބަލައިގެން އެންމެ ފަހުގެ އަދި އެންމެ ކޮލިޓީ މުނިފޫހިފިލުވުމުގެ ކޮންޓެންޓް ދިރާގު ޓީވީ މެދުވެރިކޮށް ގެނެސްދިނުމަށް ކަމަށް އެ ކުންފުނިން ބުނެއެވެ.\nދިރާގުން ވަނީ ޗެނަލްތަކުގެ އަދަދާއި އަގުގައި ތަފާތު ކުރުމެއް ނެތި ރާއްޖޭގެ %77 ގޭބީސީއަށް ދިރާގު ޓީވީގެ ހިދުމަތް ފޯރުކޮށްދީފައެވެ.\nދިރާގުގެ ޕްރިޕެއިޑް ކޮމްބޯއަށް ”ނައިޓް އެލަވެންސް“ ތައާރަފްކޮށްފި\nރާއްޖޭގައި އުޅޭ ބިދޭސީންނަށް ހާއްސަކޮށް ދިރާގުން "ހެލޯ ޕްރީޕެއިޑް" ތައާރަފުކޮށްފި\nކޮވިޑް-19:ދިރާގުން އެދެނީ ގޭގައި ތިބެގެން ހިދުމަތް ހޯދަން!


މޫސާގެފާނުގެ ވާހަކަ – 11 – DhiSalafiyyah\nމޫސާގެފާނުގެ ވާހަކަ – 11\n31/01/2020 ކުޑަކުދިންއަލްއަޚް ޢަބްދުލްމުޢިއްޒު ރަޝީދު\nއޭގެ އަނެއް ދުވަހު މޫސާގެފާނަށް ފެނިވަޑައިގަންނަވަނީ، އެކަލޭގެފާނުގެ އަރިހުން ކުރީ ދުވަހު އެހީއަށް އެދުނު މީހާ، އަނެއްކާވެސް މީހަކާ ތަޅާފޮޅާ ތަނެވެ. އެއްވެސް ލަދުވެތި ކަމެއް ނެތި އަނެއްކާވެސް އޭނާ މޫސާގެފާނު ކިބައިން އެހީތެރިކަމަށް ގޮވާލިއެވެ. މޫސާގެފާނު ވިދާޅުވިއެވެ.\n(إِنَّكَ لَغَوِيٌّ مُّبِينٌ)\nމާނަ: “ހަމަކަށަވަރުން، ކަލެޔަކީ، ފާޅުވެގެންހުރި ފުރެދުންތެރިއެއްކަން ކަށަވަރެވެ.”\nމޫސާގެފާނު ދެއްކެވި ވާހަކަ އަޑުއިވުމުން، ބަނޫ އިސްރާއީލު މީހާ ރުޅި އައެވެ. އެ ދެ މީހުން ދުރުކުރުމުގެ ނިޔަތުގައި އެކަލޭގެފާނު އެ މީހުންނާއި ކުރިމަތިލެއްވިއެވެ. މޫސާގެފާނު ބަނޫ އިސްރާއީލު މީހާގެ ގައިގައި ޖަހާފާނެ ކަމަށް އޭނާ ބިރުގަތެވެ. އެހިނދު އޭނާ މޫސާގެފާނަށް ބުންޏެވެ.\n(قَالَ يَا مُوسَىٰ أَتُرِيدُ أَن تَقْتُلَنِي كَمَا قَتَلْتَ نَفْسًا بِالْأَمْسِ ۖ إِن تُرِيدُ إِلَّا أَن تَكُونَ جَبَّارًا فِي الْأَرْضِ وَمَا تُرِيدُ أَن تَكُونَ مِنَ الْمُصْلِحِينَ)\nމާނަ: “އޭ موسى ގެފާނެވެ! ކަލޭގެފާނު އިއްޔެ މީހަކު މެރުއްވި ފަދައިން، ތިމަންވެސް މެރުއްވުމަށް ގަސްދުކުރައްވަނީ ތޯއެވެ؟ ބިމުގައި جبّار އަކަށްވެގެން އުޅުއްވުން މެނުވީ ކަލޭގެފާނު އެދިވަޑައެއް ނުގަންނަވަމުއެވެ. އަދި إصلاح ކުރާ މީހުންގެ ތެރެއިން ވުމަކަށްވެސް ކަލޭގެފާނު އެދިވަޑައެއް ނުގަންނަވަމުއެވެ.”\nބަނޫ އިސްރާއީލުގެ މީހާގެ ވާހަކައިން އޭނާގެ ކައިރީގައި ހުރި ޤިބްތީ މީހާއަށް އެނގުނީ އިއްޔެ ޤިބްތީ މީހާ މަރާލި މޫސާގެފާނު ކަމެވެ. އޭނާ އަވަސް އަވަހަށް އެޚަބަރު ފަތުރާލިއެވެ. އެއީ ޤިބްތީ މީހާ މަރާލި މީހަކީ މޫސާގެފާނު ކަމެވެ.\nފިރުޢަވުނާއި އޭނާގެ ސިފަންގެ ކިބައިން މޫސާގެފާނު ސަލާމަތް ކުރެއްވުމަށް ﷲ އިރާދަކުރެއްވިއެވެ. ﷲ ގެ އިރާދަފުޅުގައި ވަނީ ފިރުޢަވުނުގެ ރަސްކަން، އޭނާގެ ކިބައިން ބީވެގެން ދިޔުމަށެވެ. އަދި މޫސާގެފާނު މެދުވެރި ކުރައްވައި ބަނޫ އިސްރާއީލު މީހުން ފިރުޢަވްނުގެ އަނިޔާވެރިކަމުން ސަލާމަތްކުރެއްވުމަށެވެ. އަދި މޫސާގެފާނު މެދުވެރި ކުރައްވައި މީސްތަކުންގެ އަޅުވެތިކަމުން، ﷲގެ އަޅުވެތިކަމަށް މީސްތަކުން ނެރުއްވުމަށެވެ.\nފިރުޢަވްނުގެ އަނިޔާވެރި ސިފައިން އަތްތަކުގައި މޫސަގެފާނު ޖެހިއްޖެނަމަ މިހެން ކަންތައް ވެދާނެ ހެއްޔެވެ؟ ފިރުޢަވްނަށް އޭނާގެ ވަޒީރުން މަޝްވަރާ ދެމުން ދިޔައީ މޫސާގެފާނު ޤަތުލުކުރުމަށެވެ. އެތަނުގައި ހުރި މީހަކަށް މި ހުރިހާ ވާހަކައެއް އަޑުއިވުނެވެ. އެ މީހާ މޫސާގެފާނު އަރިހަށް ގޮސް އެނާ ދެންނެވިއެވެ.\n(فَاخْرُجْ إِنِّي لَكَ مِنَ النَّاصِحِينَ)\nމާނަ: “ފަހެ، ކަލޭގެފާނު (މިރަށުން) ނުކުމެވަޑައިގަންނަވާށެވެ! ހަމަކަށަވަރުން، ތިމަންވަނީ ކަލޭގެފާނަށް نصيحة ތެރިވާ މީހުންގެ ތެރެއިންނެވެ.”\n(فَخَرَجَ مِنْهَا خَائِفًا يَتَرَقَّبُ ۖ قَالَ رَبِّ نَجِّنِي مِنَ الْقَوْمِ الظَّالِمِينَ)\nމާނަ: “ފަހެ، އެކަލޭގެފާނު ބިރުގަންފައިވާ ޙާލުގައި ރައްކާތެރިކަމާއެކު އެރަށުން ނުކުމެވަޑައިގެންނެވިއެވެ. އެކަލޭގެފާނު ވިދާޅުވިއެވެ. އަޅުގެ ރައްބެވެ! އަނިޔާވެރިވި މީހުންގެ ކިބައިން މިއަޅާ ސަލާމަތްކުރައްވާނދޭވެ!”


ޢަރަފާތް ދުވަސް، ހެޔޮކަމާއި މާތްކަން ބޮޑުވެގެންވާ ދުވަހެއް | Sandhaanu\nޢަރަފާތް ދުވަސް، ހެޔޮކަމާއި މާތްކަން ބޮޑުވެގެންވާ ދުވަހެއް\nމާދަމާ އަކީ އަރަފާތްދުވަހެވެ. ހިޖްރީ ގޮތުން ޒުލްހިއްޖާ މަހުގެ ނުވަ ވަނަ ދުވަހެވެ. އަރަފާތްދުވަހަކީ އެތަށް ގޮތަކުން ހެޔޮކަމާއި ސަވާބައާއި ދަރުމަ ލިބިގެންވާ ދުވަހެކެވެ. މި ދުވަހަކީ ފާފަފުއްސެވުމާއި ނަރަކައިން މުއްތިކުރެއްވުމުގެ ދުވަހެވެ.\nރޭތަކުގެ ތެރެއިން އެންމެ ހެޔޮކަންބޮޑުރެއަކީ ލައިލަތުލް ގަދުރި ވިލޭރެ އަށް ވީފަދައިން ދުވަސްތަކުގެ ތެރެއިން އެންމެ ހެޔޮކަން ބޮޑު ދުވަހަކީ އަރަފާތްދުވަހެވެ.\nއަރަފާތް ދުވަހަކީ ހައްޖުދުވަހެވެ. ރަސޫލުﷲ ސައްލައްﷲ އަލަހި ވަސައްލަމް ހަދީސް ކުރައްވާފައިވަނީ ހައްޖަކީ އަރަފާތެވެ. އަދި އެދުވަހު އަރަފާތު ބިމުގައި ހުރުމުގެ ނަސީބު ނުލިބުނު މީހާއަކީ އެ އަހަރުގެ ހައްޖުގެ އަޅުކަން ނުލިބުނު މީހާއެވެ.\nއައިޝާ ރަޟިއައްﷲ އަންހު ކިބައިން ރިވާވެގެނެވެއެވެ. މާތް ނަބިއްޔާ ރަސޫލުއްﷲ ސައްލަﷲ އަލައި ވަސައްލަމް ހަދީސް ކުރެއްވިއެވެ.\n” އަރަފާތްދުވަހަށްވުރެ ގިނައިން އަޅުތަކުން ނަރަކައިން މުއްތި ކުރައްވާ ދުވަހެއް ދުވަސް ތަކުގެ ތެރޭގައި ނުވެއެވެ. އެ ދުވަހުގައި ﷲ ސުބުހާނަހޫ ވަތަޢާލާ ކުއްތަންވެ ވޮޑިގެންވާ އެކަލާނގެ މަލާއިކަތުންނަށް އަރަފާތުގެ އަހުލުވެރިންނާމެދު އެކަނލާގެ ފަޚުރުވެ ވޮޑިގެންނަވާނެތެވެ. އަދި ވަހީ ކުރައްވާނެތެވެ. އެމީހުން ބޭނުންވަނީ ކޮންކަމެއްހެއްޔެވެ.”\nއިބުނު އުމަރު އަރިހުން ރިވާވެގެންވެއެވެ. ރަސޫލުއްﷲ ސައްލަﷲ އަލައި ވަސައްލަމް ހަދީސް ކުރެއްވިއެވެ.\n“އަރަފާތްދުވަހުގެ ހަވީރުގެ ވަގުތުގައި ﷲ ސުބުހާނަހޫ ވަތައާލާ އެކަލާނގެ މަލާއިކަތުންނަށް އަރަފާތުގެ އަހުލުވެރިންނާމެދު ފަޚްރުވެ ވޮޑިގެންނަވާނެތެވެ. އަދި ވަހީ ކުރައްވާނެތެވެ. ތިމަންރަސްކަލާނގެ އަޅުތަކުންނަށް ބައްލަވާށެވެ. އެބައިމީހުން ތިމަންރަސްކަލާނގެ އަޟުރަތަށް އައިސްފައިއެވަނީ ބޯހޭވި ހިރަފުސްވެފައިވާ ހާލުގައެވެ.”\nއަރަފާތްދުވަހުގެ ސަވާބައާއި ދަރުމަ ލިބެން އޮތީ ހަމައެކަނި ހައްޖުގެ އަޅުކަން އަދާކުރާ މީހުންނަކަށް ނޫނެވެ.\nމުއުމިނުންގެ މައިކަނބަލެއްކަމަށްވާ ހަފްޒާ ބިންތި އުމަރު ރިވާކުރެއްވިއެވެ.\n” ހަތަރުކަމެއް ރަސޫލުﷲ ސައްލައްﷲ އަލައި ވަސައްލަމް ދޫނުކުރައްވައެވެ. އެއީ އާޝޫރާ ދުވަހު( މުހައްރަމް މަހު 10) ރޯދަ ހިޕެއްވުމާއި އަރަފާތްދުވަހު ރޯދަ ހިއްޕެވުމާއި، ކޮންމެ މަހެއްގެ ތިންދުވަހު ( ހިޖްރީ މަހުން ކޮންމެ މަހެއްގެ 13، 14، 15 ) ގައި ރޯދަ ހިއްޕެވުމާއި އަދި ފަތިސްނަމާދުގެ ކުރީގައި ކުރައްވަވާ ސުންނަތް ދެ ރަކުއަތް މާއިރާކުރެއްވުމެވެ.\nއަދި އިބުނު އުމަރުގެ އަރިހުން ރިވާވެގެންވެއެވެ. ރަސޫލުއްﷲ ސައްލަﷲ އަލައި ވަސައްލަމް ހަދީސް ކުރެއްވިއެވެ.\n” އަރަފާތް ދުވަހު ރޯދަ ހިފައިފި މީހެއްގެ ދެ އަހަރުގެ ފާފަ ފުއްސެވޭނެތެވެ. އެއީ ވޭތުވެދިޔަ އަހަރާއި އަދި އަންނަން އޮތް އަހަރުގެ ފާފަ ފުއްސެވޭނެތެވެ.”\nއަރަފާތް ދުވަހުގެ ރޯދަ އަކީ އެތައްގުނަ ސަވާބާއި ދަރުމަ އެއިން ލިއްބައިދޭ އަޅުކަމަކށް ވީނަމަވެސް އެ ދުވަހު ހައްޖުވެރިންނަށް ރޯދަ ހިފުމެއް ނެތެވެ. ސަބަބަކީ ހައްޖުގެ އަޅުކަމަކީ އަފާތްދުވަހު އެހެންމީހުން ކުރާ އަޅުކަމަށްވުރެ އެތަށް ގުނައެއްގެ ބޮޑު އަޅުކަމަކަށް ވުމެވެ.\nރަސޫލުއްﷲ ސައްލަﷲ އަލައި ވަސައްލަމް ހަދީސް ކުރެއްވިއެވެ. ” އެންމެ ފުރިހަމަ ގޮތުގައި ކުރެވޭ ހައްޖަކަށް ޖަޒާއަކަށް ސުވަރުގެ މެނުވީ ނުވެއެވެ.”\nހައްޖުވެރިޔާ އަށް ރޯދަ ހިފަން ނުޖެހުމީ ހައްޖުވެރިންނަކީ މިފަދަ މާތްކަންބޮޑު އަޅުކަމެއްކުރަން ޝާމިލްވެގެން ތިބޭ ބަޔަކަށް ވުމާއި އެދުވަހުގެ ބަރަކާތަށްޓަކައި ﷲ ތައާލާ ދެއްވާފައިވާ ބޮޑުވެގެންވާ ލުޔެކެވެ.\nމިކަމަށް ބާރު ލިބެނީ މާތްﷲ ރުއްސުންލެއްވި ސަހާބީ ބޭކަނބަލެއް ކަމަށްވާ އުއްމު ފަޟުލު ރިވާކުރައްވާފައިވާ ރިވާޔަތުންނެވެ.\n” އަރަފާތްދުވަހު ( ހައްޖުދުވަހު އަރަފާތުގައި ތިއްބެވިއިރު) ބައެއް ސަހާބީ ބޭކަލުންނަށް ރަސޫލާ ސައްލައްﷲ އަލައިވަސައްލަމް ހުންނެވީ ރޯދައަށް ކަމާމެދު ޝައްކުވެ ވަޑައިގަތެވެ. ދެން ތިމަންކަމަނާ ރަސޫލުﷲ ސައްލަﷲ އަލައިހި ވަސައްލަމްގެ އަރިހަށް ކިރުތައްޓެއް ފޮނުއްވުމުން އެކަލޭގެފާނު އަރަފާތުގައި ޚުތުބާ ދެއްވަން ހުންނަވާފައި އެކިރުތަށި ބެއްލެވިއެވެ. (އެބަހީ ރަސޫލާ ސައްލައްﷲ އަލައިވަސައްލަމް އެ ކިރުތަށި ހިއްޕެވިއެވެ.) ”\nއެހެންކަމުން މިފަދަ މާތް މަތިވެރިކަމުން ފުރިގެންވާ ދުވަހުގެ ހެޔޮކަމާއި ސަވާބައާއި ދަރުހޯދުމަށް އަވަސްވެ ގަންނަންޖެހެއެވެ. މި ދުވަހުގެ ފައިދާ އެންމެ ހެޔޮގޮތުގައި ލިބިގަންނަން ޖެހެއެވެ. ރޯދަ ހިފުމާއި ގިނައިން ޒިކުރުކުރުމުގައި ދުވަސް ހޭދަ ކުރާ ބަޔަކަށް އަޅުގަނޑުމެން ވާން އެބަޖެހެއެވެ. އަދި އެހެންމެ ފާފަފުއްސެވުން އެދި ދުއާ ކުރުމާއި ހެޔޮއަމަލުތައް ގިނަކޮށް ދުވަހުގެ ބޭނުން އެންމެ ފުރިހަމަ ގޮތުގައި ހޯދުމަށް މަސައްކަތް ކުރާ ބަޔަކަށް ވުމަށް މަސައްކަތް ކުރަމާހިނގާށެވެ.


ކެޔޮނިރު: ކޮވީޑް-19 އާ ގުޅިގެން އަޅަން ޖެހޭ އުނދަގޫ ފިޔަވަޅުތައް! – Dhen.mv\nކެޔޮނިރު: ކޮވީޑް-19 އާ ގުޅިގެން އަޅަން ޖެހޭ އުނދަގޫ ފިޔަވަޅުތައް!\nMarch 7, 2020 - 1:11 am\nކޮރޯނާ ވައިރަސް ނުވަތަ ކޮވިޑް19 ގެ ސަބަބުން މުޅި ދުނިޔޭގެ އިގްތިސޯދު އެދަނީ މަޑުމަޑުން ކުޑަކަކޫ މައްޗަށް ތިރިވަމުންނެވެ. އޮސްޓްރޭލިއާގެ ދަނޭޝަނަލް ނޫހުން މާރޗް 1 ވަނަ ދުވަހު ރިޕޯރޓްކޮށްފައިވާ ގޮތުގައި ދުނިޔޭގެ އެކި ކަންކޮޅުތަކުގައި އެއްލައްކަ މުއައްޒަފުން ގެންގުޅޭ އެމިރޭޓްސް އެއާލައިނުން ވަނީ އެ އެއާލައިންގެ މުއައްޒަފުންގެ ތެރެއިން ނޯޕޭ ލީވް ނަގަން ބޭނުން މުއައްޒަފުނަނަށް އެފުރުސަތު ހުޅުވާލާފައެވެ. މިވައިރަސްއާގުޅިގެން ވިޔަފާރި ދަށް ވުމުން، ހަރަދު ކުޑަކުރުމުގެ ގޮތުން، ހޮންކޮންގް ގެ ކެތޭޕެސިފިކް އެއާލައިންއިންގެ 25 ހާސް މުއައްޒަފުންނަށް ވަނީ މިހާތަނަށް ނޯޕޭލީވް ދީފައެވެ. އިންޓަރނޭޝަނަލް އެއާރ ޓްރާންސްޕޯރޓް އެސޯސިއޭޝަން އިން އަންދާޒާ ކުރާގޮތުގައި ކޮވިޑް19 ގެ ސަބަބުން ދުނިޔޭގެ އެއާރލައިން ތަކަށް 29 ބިލިއަން ޑޮލަރުގެ ގެއްލުން ވާނެއެވެ.\nކޮވިޑް19 ފެތުރޭތީ ދުނިޔޭގައި ބައެއް ޑޮކްޓަރީ ބޭސްތައް މަދުވެދާނެ ކަމަށް ޤަބޫލުކޮށް އިންޑިއާއިން ވަނީ ޕެރސެޓަމޯލް އިން ފެށިގެން ގޮސް ބައެއް އެންޓިބައޮޓިކް ހިމެނޭ ގޮތަށް ތަފާތު 26 ބޭހެއް އެކްސްޕޯރޓް ކުރުން ވަކި މުއްދަތެއް ނެތި ސަސްޕެންޑް ކޮށްފައެވެ. އިންޑިއާ އެއްކިބާގައި ބާއްވާފައި ޗައިނާގެ އާބާދީގެ ބޮޑު ބައެއް އަދިވެސް އޮތީ ކަރަންޓީނު ކޮށްފައެވެ. ޗައިނާގެ އާބާދީ އަކީ 1.4 ބިލިއަން އެވެ. އެއީ މުޅި ދުނިޔޭގެ އާބާދީގެ 18 ޕަރސެންޓެވެ. ދުނިޔޭގެ އާބާދީގެ ކޮންމެ 100 މީހަކުން 18 މީހުންނަކީ ޗައިނާ މީހުނެވެ. އެއީ އަދި ދުނިޔޭގެ އެހެން ޤައުމުތަކުގައި އުޅޭ ޗައިނާ ނަސްލުގެ މީހުން ނުހިމަނައެވެ. ޗައިނާއަކީ މުޅި ދުނިޔޭގެ އިގްތިސޯދުގެ މައި "ފެކްޓަރީ" އެވެ. ޗައިނާގެ ފެކްޓަރީތައް ހުއްޓުމަކަށް އައުމުން މުޅި ދުނިޔޭގެ އިގްތިސޯދު ހުއްޓުމަކަށް އާދެއެވެ.\nމިސާލަކަށް އިންޑިއާ އަކީ ދުނިޔޭގެ އެންމެ ގިނަ އަދަދަކަށް ބޭސް އުފައްދާ އެއް ޤައުމެވެ. ނަމަވެސް އިންޑިއާގައި އުފައްދާ ބޭހަށް ބޭނުންވާ ރޯމެޓީރިއަލްގެ 70 ޕަރސެންޓް އިމްޕޯރޓް ކުރަނީ ޗައިނާ އިންނެވެ. ޗައިނާގެ ފެކްޓަރީތައް މިހާރު އެހެރަ ގޮތަށް ބަންދުވަފައި އަދި އިތުރު މަސްތަކަކަށް ހުރެއްޖެނަމަ އިންޑިއާއިން އުފައްދާ ބޭސްތައް އުފެއްދުން ހުއްޓި، އިންޑިއާގެ ބޭސް ފެކްޓަރީތައް ހުއްޓުމަކަށް އަންނާނެއެވެ. އޭގެ އަސަރު ދިވެހި ރާއްޖެ ފަދަ އެތައް ޤައުމަކަށް ކުރާނެއެވެ. ޕެރަސެޓަމޯލުން ފެށިގެން އެންޓިބައޮޓިކް ފަދަ ބޭސްތައް އިންޑިއާއިން ނުލިބޭ ހާލަތު އަތުވެއްޖެ ނަމަ ޕާކިސްތާން ފަދަ މިސަރަހައްދުގެ ބޭސް އުފައްދާ އެހެން ޤައުމުތަކުންވެސް އެބޭސްތައް ހުސްވާނެއެވެ. އެފަދަ ހާލަތެއްގައި ރާއްޖޭގެ ސިއްހީ ދާއިރާ ބޮޑު ކާރިސާއަކަށް ވެއްޓިގެން ދާނެއެވެ.\nރާއްޖެ އަންނަ ފަތުރުވެރީންގެ ގާތްގަނޑަކަށް 20 ޕަރސެންޓަކީ ޗައިނާ ފަތުރުވެރީންނެވެ. ނަމަވެސް ކޮވިޑް19 ވައިރަސްގެ ބަލިމަޑުކަމުގެ ސަބަބުން ޗައިނާއިން ރާއްޖެއަށް ދަތުރުކުރުން ވަގުތީ ގޮތުން މަނާ ކުރުމާ ގުޅިގެން ރާއްޖޭގެ ފަތުރުވެރިކަމުގެ ސިނާއަތަށް މިހާރުވެސް ވަނީ ބޮޑު ވެއްޓުމަކާ ކުރިމަތިލާން ޖެހިފައެވެ. މި ދުވަސް ވަރަކީ އާއްމު މިންގަނޑުން ބަލާއިރު ރާއްޖޭގެ ފަތުރުވެރިކަމުގެ ދާއިރާގެ ޕީކް ސީޒަން ކަމުގައި ވިައސް ކޮވިޑް19 ގެ ސަބަބުން ސިނާއަތު ދަށްވެ، ރިސޯރޓްތަކުގެ އޮކިއުޕެންސީ ވަނީ 50 ޕަރސެންޓަށް ވުރެވެސް ދަށް ވެފައެވެ. ޔޫރަޕާއި އެމެރިކާ އަށް މި ވައިރަސް ބާރުމިނުގައި ފެތުރެމުންދާ އިރު ކޮންމެ ވަގުތެއްގައިވެސް ރާއްޖެއިން މިބައްޔަށް ޕޮޒިޓިވް މީހަކު ފެނުމަކީ މިހާރު ވަރަށް ކައިރި ކަމެއް ކަމުގައި ރައިސް ސޯލިހު ވަނީ ދާދި ފަހުން ވިދާޅުވެފައެވެ. ކޮވިޑް19 އަށް ފޮޒިޓިވް އެންމެ މީހަކު ރާއްޖެއިން ފެނުނަސް ރިސޯރޓް ތަކާއި ގެސްޓް ހައުސް އަދި ސަފާރީ ތަކާއި ހޮޓާތަކުގެ އޮކިއުޕެންސީ ގާތްގަނޑަކަށް ސުމަކަށް ވެއްޓިގެން ދިއުމަކީ ވެސް ދުރުކަމެއް ނޫނެވެ.\nއެފަދަ ހާލަތެއްގައި އެތައް ހާސް މުއައްޒަފުންނަކަށް ނޯޕޭ ލީވް ދޭނެް ރިސޯރޓް ތަކާއި ހޮޓާތަކަށް މަޖުބޫރު ވާނެއެވެ. ހަމަ އެފަދައިން ފަތުރުވެރި ކަމުގެ ސިނާއަތާ ގުޅުން ހުރި ލޯންޗްގެ ހިދުމަތް، ސުވެނިއަރ ޝޮޕް، ރެސްޓޯރެންޓް، އެއާރޕޯރޓް ފަދަ އެތައް ތަނެއްގެ މުއައްޒަފުންނަށް މުސާރަދޭނެް ދަތިވެ، ނޯޕޭލީވް ދިނުމުގެ ސަބަބުން ގިނަ ބަޔަކު ހާލުގައި ޖެހުމަކީ ދުރު ކަމެއް ނޫނެވެ.\nރާއްޖެއަކީ ރައްޔިތުންގެ ގިނަ ބަޔަކު މަހުން މަހަށް ލިބޭ އެއްޗަކުން އުޅޭ ޤައުމެކެވެ. ގިނަ ދިވެހީންނަކީ ފަހަށް ރައްކާ ކުރުމުގެ އާދަ ގެންގުޅޭ ބައެއް ނޫނެވެ. ޤައުމުގެ އަސާސީ ހުރިހާ އެއްޗެއް ގެންނަނީ އިމްޕޯރޓް ކޮށްގެން ބޭރުންނެވެ. މުޅި އިގްތިސޯދު އޮތީ ފަތުރުވެރިކަމުގެ ސިނާއަތަށް ބަރޯސާ ވެފައެވެ. ކޮވިޑް19 ގެ ސަބަބުން ޑޮލަރު ލިބުން ދަތިވެ، އިމްޕޯރޓް ހުއްޓި، ވަޔަފާރިތައް އިނދަޖެހި، ރިސޯރޓް ތައް ބަނދުކޮށް، ބައެއް އަސާސީ ބޭސްތައް ހުސްވެ، އަސާސީ ކާބޯތަކެތި ހުސްވުމަކީ ވެސް ދުރު ކަމެއް ނޫނވެ.\nދާދި ފަހުން އެސް.ޓީ.އޯ ގެ މަނޭޖިންގ ޑިރެކްޓަރ ވިދާޅުވެފައިވަނީ ކޮންމެ ގެއެއް ކާޑު ގުދަނަކަށް ވާވަރަށް ރައްޔިތުން ކާބޯތަކެތި ސްޓްކް ނުކުރިއަސް ޤައުމަށް ބޭނުންވާ ވަރަށް ކާޑާއި ބޭސް އެސް.ޓީ.އޯ ގައި އެބަހުރި ކަމަށެވެ. ނަމަވެސް ފަތުރުވެރިކަމުގެ ސިނާއަތު ހުއްޓުމަކަށް އައިސް އިގްތިސޯދު ވަޅުޖެހި، އިމްޕޯޓް ހުއްޓިއްޖެ ނަމަ މި ޤައުމަށް ވާނެގޮތް ވިސްނާލަންވެސް ދައްޗެވެ. މިއީ މިއިން ޒަމާނަކުވެސް ރާއްޖެއަށް ތަޖުރިބާ ކުރަން ޖެހިފައިނުވާ ވަރުގެ ބިރުވެރި ހާލަތެކެވެ. މިފަދަ ހާލަތަކަށް ތައްޔާރުވުމުގެ ގޮތުން މިހާރުން މިހާރަށް ކުރަންޖެހޭ ވަރަށް މުހިއްމު ކަންތައްތަކެއް އެބަހުއްޓެވެ.\nމަޖިލިސް މެމްބަރުން، ސިޔާސީ މަޤާމް ތަކުގައި ތިއްބެވި ހުރިހާ މުއައްޒަފުން އަދި ސަރުކާރު ކުންފުނި ތަކުގެ އެމް.ޑީ އިންފަދަ ފަރާތްތަކުގެ މުސާރައިގެ ކޮންމެވެސް ބައެއް ވަގުތީ ގޮތުން ކަނޑާލައި، މުސާރަ ކުޑަކުރަން ޖެހެއެވެ. ރަށްރަށާއި ސިޓީ ތަކުގެ ކައުންސިލަރުންގެ މުސާރަ ބޮޑު ކުރަން ނިންމާފައިވާ ނިންމުން ތަންފީޒުނުކޮަށް ވަގުތީ ގޮތުން މަޑުކޮށްލަން ޖެހެއެވެ.\nކާރު، ސައިކަލް ފަދަ އުޅަނދު އިމްޕޯރޓް ކުރުން ވަގުތީ ގޮތުން ސަސްޕެންޑް ކުރަން ޖެހެއެވެ. މަގު ހެދުމާއި ބިން ހިއްކުމާއި ބަނދަރު ހެދުން ފަދަ މަޝްރޫއުތަކަށް ހަރަދު ކުރުން ސަސްޕެންޑް ކޮށް، މާލެ-ތިލަފުށި ބްރިޖްގެ މަސައްކަތް މަޑު ޖައްސާލަން ޖެހެއެވެ.\nމިއަހަރު އަލަށް ފެށި ސްކޫލް ކުދީންގެ ހެނދުނުގެ ނާސްތާ ޕްރޮގްރާމް ވަގުތީ ގޮތުން ސަސްޕެންޑް ކުރަން ޖެހެއެވެ. ކަރަންޓު ހަރަދު ކުޑަ ކުރުމުގެ ގޮތުން ރަށްރަށުގެ މަގު ބައްތިތައް ރޭގަނޑު ވަކި ގަޑިއެއްގެ ފަހުން ނިއްވާލަން ޖެހެއެވެ. ހަމަ އެފަދައިން ކަރަންޓް ހަރަދު ކުޑަ ކުރުމުގެ ގޮތުން ހުރިހާ ފިހާރައެއް ރޭގަނޑު 8 ކުން ބަނދު ކުރާ ގޮތަށް ވަގުތީ ގޮތުން ހަމަޖައްސަން ޖެހެއެވެ.\nއޭޕްރިލް މަހު ބޭއްވުމަށް ރާވާފައިވާ ލޯކަލް ކައުންސިލް އިންތިހާބް ވަކި މުއްދަތެއް ނެތި ފަސްކުރަން ޖެހެއެވެ. ބިދޭސީން ވަޒީފާއަށް ގެނައުން ވަގުތީ ގޮތުން ސަސްޕެންޑް ކުރަން ޖެހެއެވެ. މިއީ ބައެއް މިސާލުތަކެވެ. މިނޫންވެސް މިފަދަ ބޮޑެތި ނިންމުންތައް ނިންމައިގެން މެނުވީ ދައުލަތުގެ ނުވަތަ ސަރުކާރުގެ ހަރަދުތައް ކުޑައެއް ނުކުރެވޭނެއެވެ. ހީވެސް ނުކުރާފަދަ ގޮތަކަށް މިބަލީގެ އަސަރު ދުނިޔޭގެ އިގްތިސޯދަށް ކުރުމުގެ ފުރުސަތު ނުހަނު ބޮޑެވެ. އެފަދަ ހާލަތެއްގައި އެންމެ ފުރަތަމަވެސް ބަނޑަށްޖެހި، އިގްތިސޯދު ފުނޑިގެންދާނީ ރާއްޖެފަދަ ހަމައެކަނި އިމްޕޯރޓަށް ބަރޯސާކޮށްފައިވާ ޤައުމުތަކެވެ.\nފުރުސަތު އޮތީ ރައްޔިތުން ހަމައެކަނި ބަނޑަށް ޖެހުމަކަށް ނޫނެވެ. ފެނަށް ވެސް ޖެހިދާނެއެވެ. މިނެރަލްް ވޯޓަރ ހުސްވެ، ބޭނުންވާ ވަރަށް ވާރޭފެން ނުލިބި، ވަޅުފެން ނުލިިބި، ވަޅުފެން ތައައްޔަރު ވެފައި ވުމުން ބޯނެފެން ނުލިބި، ބޭސް ނުލިބި، ކާބޯތަކެތި ނުލިބޭ ހާލަތަށް ވެސް ޤައުމުދިއުމަކީ ހަމަ ދުރުކަމެއް ނޫނެވެ. މިއީ ރައްޔިތުންގެ ހިތުގައި ބިރުވެރިކަން އުފެއްދުމުގެ ވާހަކައެއް ނޫނެވެ. މިއީ އަންނަ ވަރަށް ކުޑަ ބަދަލަކުންވެސް ޤައުމުގެ ހާލަތު ގޮސްދާނެ ގޮތެކެވެ. މަތީގައިވާ ބަދަލުތައް ގެނެސް، ފިޔަވަޅުތައް އަޅައި، ތައްޔާރުވެގެން ނެތީސް ކުއްލިއަކަށް ދަތި ހާލަތެއް މެދުވެރި ވެއްޖެ ނަމަ ލިބޭނެ ގެއްލުން މާބޮޑުވާނެއެވެ. މިއީ ފިޔަވަޅު އަޅަންވީ ވަގުތެވެ. ސަރުކާރާއި ވެރީން ލީޑަރޝިޕް ދައްކަންވީ ވަގުތެވެ. އުދަގޫ ޑިސިޝަންނަގަންޖެހޭ ވަގުތެވެ. ރައްކާވެތިބިއްޔާ ދަތުރެވެ.


Moosun lafaakuran dhathivaa sababakah 5G vedhaane | Mihaaru\nމޫސުން ދިރާސާ ކުރާ ފްރާތްތަކުން ބުނާ ގޮތުގައި 5ޖީ ގެ ސަބަބުން މޫސުން ލަފާ ކުރަން ހުރަސް އެޅޭނެ.\nމޫސުން ލަފާކުރަން ދަތިވާ ސަބަބަކަށް 5ޖީ ވެދާނެ\n25 މެއި 2019 - 09:043comments\nއިންޓަނެޓްގެ ކުރިމަގު މިހާރު މިހާރު މިސްރާބު ޖަހާފައި އޮތީ 5ޖީ ޖީލަށެވެ. އިންޓަނެޓް ބޭނުންކުރާ މީހުން 5ޖީއާ މެދު ބޮޑެތި އުންމީދުތަކެއް ކުރަމުން ދިޔަ ނަމަވެސް، މި ޓެކްނޮލޮޖީ އާންމުވުމާ އެކު ކުރިމަތިވެދާނެ ބައެއް މައްސަލަތަކުގެ އިންޒާރުގެ ސިންގަލް މިހާރު ވެސް ވަނީ ލިބވެން ފަށައިފަ އެވެ.\nދުނިޔޭގެ މޫސުމާ ބެހޭ ކަންކަން ދިރާސާ ކުރާ ފަރާތްތަކުން ބުނާ ގޮތުގައި 5ޖީ އަކީ މޫސުން ލަފާކުރާ ގޮތަށް ނޭދެވޭ އަސަރުތަކެއްކޮށްފާނެ ކަމެކެވެ.\nމިކަމާ ބެހޭ އިންޒާރު ދެމުން އެމެރިކާގެ ނެޝަނަލް އޯޝެނިކް އެންޑް އެޓްމޮސްފޮރިކް އެޑްމިނިސްޓްރޭޝަން (އެންއޭއޯއޯ) އާއި ފެޑެރަލް ކޮމިއުނިކޭޝަންސް ކޮމިޝަން (އެފްސީސީ) އިން ބުނީ 5ޖީ އިން، މޫސުން ލަފާކުރަން ބޭނުން ކުރާ ސެޓްލައިޓްތަކުގެ މަސައްކަތަށް ލޮޅުމެއް އަތުވެދާނެ ކަމަށެވެ.\n"5ޖީގެ ސަބަބުން ސެޓެލައިޓްތަކަށް ވޯޓަ ވޭޕަ ޑިޓެކްޓް ކުރުމުގައި ގޮންޖެހުންތަކެއް ކުރިމަތިވެދާނެ،" އެންއޭއޯއޯ އިން ބުންޏެވެ. "މީގެ ސަބަބުން ހަރިކޭން ދެނެގެތުން ކަހަލަ ކަންކަމަށް ހުރަސް އަޅާނެ."\nއެތަނުގެ އެކްޓިން އެޑްމިނިސްޓްރޭޓަރު ނީލް ޖެކޮބްސް ވިދާޅުވި ގޮތުގައި 5ޖީ ނެޓްވޯކް ބައްޓަންކުރަމުންދާ ގޮތަށް ބަލާ އިރު، މޫސުމާ ބެހޭ މައުލޫމާތު ހޯދުމުގައި ވަރަށް ގިނަ ދަތިތައް ކުރިމަތިވާނެ އެވެ.\n"އޭގެ މާނައަކީ މިހާރު މޫސުން ލަފާ ކުރާ ގޮތަށް ތިރީސް ޕަސެންޓުގެ ވެއްޓުމެއް އަންނާނޭ. އޭގެ ނަތީޖާއަކީ މޫސުން ލަފާ ކުރަން ކުރާ މަސައްކަތް އެތައް އަހަރެއް ފަހަތަށް ދިއުން،" އޭނާ ވިދާޅުވި އެވެ. "މީގެ ސަބަބުން ހަރިކޭން ޓްރެކް ފޯކަސްޓް ކުރުން ކަހަލަ ކަންކަމަށް ވަރަށް ބޮޑު އަސަރެއްކޮށްފާނެ."\n5ޖީއާ މެދު ކަންބޮޑުވުންތަކެއް ހުރި އިރު، މޫސުން ލަފާކުރާ ގޮތަށް ކުރާ ބުރޫ އެރުމަކީ އިންސާނީ ދަރިފަސްކޮޅަށް ވެސް ބޮޑެތި ގެއްލުންތަކަކާ ކުރިމަތިލާން ޖެހޭނެ ކަމެއް ކަމަށް މި ދާއިރާގެ ތަޖުރިބާކާރުން ވިދާޅުވެ އެވެ. އެގޮތުން ދުރާލައި މޫސުމީ އެކި ކަހަލަ ކަންކަމަށް ތައްޔާރު ވާން ލިބޭ ފުރުސަތު 5ޖީގެ ސަބަބުން ހަނިވެދާނެ ކަމުގެ ބިރު ބޮޑުކަން ފާހަގަ ކުރެ އެވެ.\nއިތުރު ލިޔުންތައް އިންޓަނެޓް ސައިންޓިސްޓުން މޫސުން ލަފާކުރާ ގޮތް


އެޕްލިކޭޝަނެއް ބޭނުންކޮށްގެން ކުލަ ބަދަލުކުރެވޭ ކާރެއް ބީއެމްޑަބްލިޔުއިން ތަޢާރަފްކޮށްފި އެޕްލިކޭޝަނެއް ބޭނުންކޮށްގެން ކުލަ ބަދަލުކުރެވޭ ކާރެއް ބީއެމްޑަބްލިޔުއިން ތަޢާރަފްކޮށްފި\nބީއެމްޑަބްލިއު އިން އަލަށް ތަޢާރަފްކުރި ކުލަ ބަދަލުކުރެވޭ ކާރު "އައި-އެކްސް ފްލޯ"، ކޮންސިއުމަރ އިލެކްޓްރޯނިކްސް ޝޯވ 2022 ގައި ދައްކާލަނީ. ފޮޓޯ: ސީއެންބީސީ\nފޯނު އެޕްލިކޭޝަނެއް ބޭނުންކޮށްގެން، ކުލަ ބަދަލުކުރެވޭ ކާރެއް، ބީއެމްޑަބްލިއުއިން ތަޢާރަފްކޮށްފިއެވެ.\nމިދިޔަ ހަފްތާގައި ލަސްވޭގަސްގައި ކުރިޔަށް ގެންދިޔަ ކޮންސިއުމަރ އިލެކްޓްރޯނިކްސް ޝޯވ ގައި ބީއެމްޑަބްލިއުއިން އިފްތިތާޙުކުރި މި ކާރަށް ކިޔަނީ "ބީއެމްޑަބްލިއު އައި-އެކްސް ފްލޯ"އެވެ. މިއީ ދުނިޔޭގައި ކުލަ ބަދަލުކުރެވޭ ކާރެއް ނެރުނު ފުރަތަމަ ފަހަރެވެ.\nމި ކާރުގައި ބޭނުންކޮށްފައިވަނީ ޢާއްމުކޮށް އީ-ރީޑަރުތަކުގައި ބޭނުންކުރާ އިލެކްޓްރޯނިކް އިންކް ޓެކްނޮލޮޖީއެވެ. ކާރުގެ ބޭރުގައި ހުންނަ ޑިޒައިން ބަދަލުކުރުމަށްޓަކައި، ފޯނުގައި ހުންނަ އެޕެއް މެދުވެރިކޮށް ކަރަންޓު ސިގްނަލްތަކެއް ފޮނުވައިދެއެވެ. އެއާއެކު އަޅި ކުލާއާއި ހުދު ކުލަ ހިމެނޭ ތަފާތު ޕެޓާރންތަކުން، ކާރުގެ ޑިޒައިން ބަދަލުކޮށްދެއެވެ. މިގޮތަށް ޑިޒައިން ބަދަލުކުރުމަށް ކާރުން އިތުރު ހަކަތައެއް ބޭނުން ނުކުރާނެކަމަށް ބިއެމްޑަބްލިއު އިން ބެނެއެވެ.\nފުރަތަމަ ފަހަރަށް ކުލަ ބަދަލުކުރެވޭގޮތަށް ތަޢާރަފްކުރި މި ކާރުގެ ޓެކްނޮލޮޖީއާ ބެހޭގޮތުން ބީއެމްޑަބްލިއުގެ ރިސާރޗް އިންޖިނިއަރ ސްޓެލާ ކްލާރކް ބުނީ، މިކަމަށް ބޭނުންކޮށްފައިވަނީ ބޯ ކަރުދާހެއް ކަހަލަ މެޓީރިއަލްއެއް ކަމަށެވެ. އެންމެ ބޮޑު ގޮންޖެހުމަކަށްވީ މި މެޓީރިއަލް، ތްރީޑީ އެއްޗެއްގައި ބޭނުން ކުރުން ކަމަށް އޭނާ ބުންޏެވެ.\nމި ޓެކްނޮލޮޖީގެ ބޭނުންހިފޭނެ ގޮތްތައް ކިޔައިދެމުން ސްޓެލާ ބުނީ ހޫނު ދުވަހެއްގައި ކާރުގެ ކުލަ ހުދު ކުލައަށް ބަދަލުކޮށްގެން އިރުގެ އަލި ރިފްލެކްޓު ކުރެވޭނެކަމަށެވެ. ބަނަކޮށް އޮންނަ ދުވަސްދުވަހު ކަޅު ކުލައަށް ބަދަލުކޮށްލައިގެން ހޫނު ދަމައިގަނެވޭނެކަމަށެވެ.\nކުރިއަށްއޮތް ތަނުގައި ފޯނު އެޕްގެ ބަދަލުގައި ކާރުގެ ޑޭޝްބޯޑުގައި ހުންނަ ބަޓަނަކުން، ނުވަތަ އަތުގެ ޢިޝާރާތުންވެސް ކާރުގެ ކުލަ ބަދަލުކުރެވޭ ގޮތަށް ހަދާނެކަމަށް ބީއެމްޑަބްލިއުއިން ބުނެއެވެ. މިހާރަށް ވުރެ ގިނަ ކުލަތައް މި ޓެކްނޮލޮޖީގައި ހިމެނުމަކީވެސް ބީއެމްޑަބްލިއުގެ ޢަމާޒެކެވެ.


SunOnline: 45,000 ah vure gina Resort Muvazzafun ge Vazeefaa ah asarukuri: Survey\n45،000 އަށް ވުރެ ގިނަ ރިސޯޓް މުވައްޒަފުންގެ ވަޒީފާއަށް އަސަރުކުރި\nއަހުމަދު ޖައިޝަން 05 Jun 2020, 12:16\nރިސޯޓް މުވައްޒަފުންތަކެއް މަސައްކަތުގައި: ރިސޯޓްތަކުގެ 16 ޕަސެންޓް މުވައްޒަފުންގެ ވަޒީފާ ވަނީ ގެއްލިފައި -- ފޮޓޯ/ މަސްރާހު ނަސީމް، ޔޫއެންޑީޕީ މޯލްޑިވްސް\nމިހާރު ފެތުރެމުންދާ ކޮވިޑް-19 އާ ގުޅިގެން ރާއްޖޭގެ ފަތުރުވެރިކަން ހުއްޓިފައިވާއިރު އޭގެ ސަބަބުން ރިސޯޓުތަކުގައި މަސައްކަތްކުރާ 45،000 އަށްވުރެ ގިނަ މުވައްޒަފުންނަށް އަސަރުކޮށްފައިވާކަމަށް ޔޫއެންޑީޕީއިން ހެދި ރެޕިޑް ލައިވްލިހުޑް އެސެސްމެންޓް އިން ދައްކައިފި އެވެ.\nއިކޮނޮމިކް މިނިސްޓްރީ އާއި ޔޫއެންޑީޕީ އިން ގުޅިގެން ތައްޔާރުކޮށްފައިވާ ރެޕިޑް ރިސްޕޮންސް އެސެސްމެންޓް އަކީ ކޮވިޑް-19 އާ ގުޅިގެން ކުރާ އަސަރުތައް ދެނެގަނެ އެކަންތައްތައް ހައްލުކުރުމަށް ދެވިދާނެ އިރުޝާދުތަކުގެ މައްޗަށް އެކުލަވާލާފައިވާ ރިޕޯޓެކެވެ. އެ ރިޕޯޓު ތައްޔާރު ކުރާނީ އެކި ފިޔަވައްސަށް ބަހާލައިގެންނެވެ. އެގޮތުން ފުރަތަމަ ފިޔަވަހީގައި އަލި އަޅުވާލާނީ ކޮވިޑް-19 އާ ގުޅިގެން ރާއްޖޭގެ ފަތުރުވެރިކަމުގެ ދާއިރާއަށް ކޮށްފައިވާ އަސަރުތަކާއި ކުރަމުންދާ އަސަރުތަކުގެ މައްޗަށެވެ.\nއެ ރިޕޯޓުގައި ބުނެފައިވަނީ ކޮވިޑް-19ގެ ސަބަބުން ރިސޯޓުތަކުގައި މަސައްކަތްކުރާ 45،000 އަށްވުރެ ގިނަ މުވައްޒަފުންނަށް އަސަރުކޮށްފައިވާއިރު އޭގެތެރޭގައި 22،000 އަށްވުރެ ގިނަ ދިވެހި މުވައްޒަފުން ހިމެނޭ ކަމަށެވެ. އެގޮތުން އެ މުވައްޒަފުންގެ ތެރޭގައި ވަޒީފާ ގެއްލިފައިވާ މުވައްޒަފުންނާއި ވަޒީފާގައި ތިބި އެހެން ނަމަވެސް މުސާރަ ނުލިބޭ (ނޯޕޭ)ގައި ތިބި އަދި ވަޒީފާގައި ތިބި މުސާރަ ކުޑަކޮށްފައިވާ މުވައްޒަފުން ތިބޭނެ ކަމަށް ރިޕޯޓުގައި ބުނެފައިވެ އެވެ.\nރިސޯޓު މެނޭޖްމެންޓް ސާވޭއިން ދައްކާގޮތުގައި ކޮވިޑް-19 އާ ގުޅިގެން ރިސޯޓު މުވައްޒަފުންގެ 16 ޕަސެންޓް ފަރާތްތައް ވަނީ ވަޒީފާއިން ވަކިކޮށްފަ އެވެ. އަދި ބާކީ 84 ޕަސެންޓު މުވައްޒަފުން ވަޒީފާއިން ވަކި ކޮށްފައި ނުވި ނަމަވެސް އެ ފަރާތްތަކުގެ މުސާރަ ކުޑަކޮށްފައިވާ ކަމަށް އެ ސާވޭ އިން ދައްކަ އެވެ.\nކޮވިޑްގެ ރޯގާއާ ގުޅިގެން ވަޒީފާއަށް އެއްވެސް ކަހަލަ އަސަރެއް ކޮށްފައިވާނަމަ އެ މައްސަލަ ހުށަހެޅުމަށް އެކުލަވާލި ޖޮބް ސެންޓަރު ޕޯޓަލް އިން ދައްކާގޮތުގައި ރިސޯޓުތަކުގައި މަސައްކަތްކުރާ 724 މީހަކު ވަނީ ވަޒީފާއަށް އަސަރުކޮށްގެން މައްސަލަ ހުށަހަޅާފަ އެވެ. އޭގެތެރެއިން 16 ޕަސެންޓް ފަރާތްތަކަކީ ވަޒީފާ ގެއްލިގެން މައްސަލަ ހުށަހަޅާފައިވާ ފަރާތްތައް ކަމަށް ރިޕޯޓުގައިވެ އެވެ. އަދި 49 ޕަސެންޓް ނޯ ޕޭ ލީވްގައި ވަޒީފާގައި ބައިތިއްބާފައިވާއިރު 35 ޕަސެންޓު މުވައްޒަފުންނަކީ މުސާރަކުޑަކޮށްފައިވާ މުވައްޒަފުންނެވެ.\nއެސެސްމެންޓް އިން ދައްކާގޮތުގައި ކޮވިޑް-19 އާ ގުޅިގެން ވަޒީފާއިން ވަކިކޮށްފައިވާ މުވައްޒަފުންގެ 55 ޕަސެންޓް އަށް ވުރެ ގިނަ ފަރާތްތަކަކީ ތިން މަހަށްވުރެ ކޮންޓްރެކްޓް ދިގު ނޫން މުވައްޒަފުންނެވެ. އެ މުވައްޒަފުންނަކީ ޕްރޮބޭޝަންގައި ތިބި ނުވަތަ އިންޓާންޝިޕްގައި މަސައްކަތްކުރަމުން ދިޔަ މުވައްޒަފުން ކަމަށް އިންޓަވިއުތަކުން ހާމަވެފައިވާ ކަމަށް ރިޕޯޓުގައި ބުނެފައިވެ އެވެ.\nމީގެ އިތުރުން ވަޒީފާ ގެއްލިފައިވާ ނުވަތަ ނޯ ޕޭގައި ތިބި މުވައްޒަފުންގެ ތެރެއިން އޭޕްރިލް މަހުން ފެށިގެން ޖޫން މަހުގެ ނިޔަލަށް މުވައްޒަފުންގެ މުސާރައިން 600 ޑޮލަރާއި 1000 ޑޮލަރާ ދެމެދުގެ އަދަދެއް ވަނީ އުނިކޮށްފަ އެވެ.\nމެނޭޖީރިއަލް ނޫން މަގާމުތަކުގައި ތިބި މުވައްޒަފުންގެ ތެރެއިން މުސާރަ ކުޑަކޮށްފައިވާ މުވައްޒަފުންނަށް އެވަރެޖުކޮށް ލިބޭނީ 5000 ރުފިޔާ ކަމަށް ވެސް ސާވޭ ރިޕޯޓްގައިވެ އެވެ.\nމިކަމުގެ ސަބަބުން އާއިލާތަކަށް ވަރަށް ބޮޑަށް ނޭދެވޭ އަސަރު ކުރުން އެކަށީގެންވާ ކަމަށް ވެސް ރިޕޯޓްގައިވެ އެވެ.\n"ވަޒީފާ ގެއްލިފައިވާ ގިނަ ފަރާތްތަކުގެ އަތުގައި އޭޕްރިލް މަހު އެއްވެސް ފައިސާއެއް ނެތް ކަމަށް ބުނޭ. އެ ފަރާތްތަކުގެ ސޭވިންވެސް ހުސްވެފައިވާ ކަމަށް ބުނެފައިވޭ،" ސާވޭގައިވެ އެވެ.


Grade7aai 8 ge kiyevun anna mahu 16 gai\nގްރޭޑް7އާއި 8ގެ ކިޔެވުން އަންނަ މަހު 16 ގައި\nކީ ސްޓޭޖް3 އަށް އަންނަ މަހު ކިޔަވައިދޭން ފަށާނެ- ފޮޓޯ: އަހުމަދު އަޝްހާދު އަބްދުﷲ (ޖެރީ) | އަވަސް\nގްރޭޑް7އާއި 8 އެއްގެ ކިޔެވުން ފަށާނީ އަންނަ މަހު 16 ގައި ކަމަށް އެޑިއުކޭޝަން މިނިސްޓްރީން ބުނެފި އެވެ.\nކޮވިޑް-19އާ ގުޅިގެން ރާއްޖޭގެ ހުރިހާ ސްކޫލްްތަކެއް ކިޔެވުުން މެދުކަނޑާލުމަށްފަހު ޖުލައި އެކެއްްގައި ވަނީ މާލެ ސިޓީގެ ސްކޫލްތައް ފިޔަވާ ރާއްޖޭގެ ހުރިހާ ސްްކޫލްތަކެއްގައި ގްރޭޑް 1 އިން 12 އަށް ކިޔެވުން ފަށާފަ އެވެ. އަދި މާލެ ސިޓީގެ ސްކޫލްތަކުގައި ކިޔަވައިދީފައި ވަނީ ގްރޭޑް9އިން 12 އަށެވެ.\nއެޑިއުކޭޝަން މިނިސްޓްރީން މިއަދު ނެރުނު ބަޔާނެއްގައި ބުނީ، މިހާރު ކޮވިޑްގެ ހާލަތަށް ބަލައި އަދި އެޗްޕީއޭގެ ލަފަޔާއެކު ކީ ސްޓޭޖް3(ގްރޭޑް7އަދި 8)ގެ ކިޔެވުން މާލެސިޓީގެ ސްކޫލްތަކުގައި 16 އޮގަސްޓު ގައި ފެށުމަށް ހަމަޖެހިފައިވާ ކަމަށެވެ.\nއަންނަ މަހުން ފެށިގެން އިތުރު ގްރޭޑް ތަކުގައި ކިޔަވައި ދޭން ނިންމާފައި ވާއިރު، ރައްކާތެރިކަމުގެ ފިޔަވަޅުތައް ޔަގީން ކުރެވޭނަމަ ނުރައްކަލެއް ނެތް ކަމަށް ހެލްތު އިމަޖެންސީ އޮޕަރޭޝަން ސެންޓަރުން ވަނީ ބުނެފަ އެވެ.\nހެލްތު އިމަޖެންސީ އޮޕަރޭޝަން ސެންޓަރު (އެޗްއީއޯސީ) ގެ ތަރުޖަމާނު ޑރ. ނަޒްލާ ރަފީގް ވިދާޅުވީ ސްކޫލް ކުދިންނާއި ސްކޫލްތަކުގެ ބަައެއް ސްޓާފުން ޕޮޒިޓިވްވީ ނަމަވެސް، މިވަގުތު ސްކޫލަށް ދާ އެއްވެސް ކުއްޖެއް ޕޮޒިޓިވްވެފައި ނުވާ ކަމަށާއި ސްޓާފުންގެ ތެރެއިން ޕޮޒިޓިވްވީ މީހުންގެ ތެރެއިން އިތުރު ސްޓާފުންގެ ކޮންޓެކްޓުންނަށް ވެފައި ތިބީ ސްކޫލުން ބޭރުގައި އެއްކޮށް މާސްކު ނާޅާ ގިނަ ވަގުތު ހޭދަކޮށްފައި ތިބި މީހުން ކަމަށެވެ.\nއަދި ވިދާޅުވީ، ސްކޫލްތަކުގައި އިތުރު ގްރޭޑް ތަކަށް ކިޔަވައި ދޭން އަންނަ މަހު ފަށާއިރު، މިހާރު ވެސް އަޅާފައިވާ ފިޔަވަޅުތައް ކަށަވަރު ކުރާ ނަމަ ރައްކާތެރިކަން އެބައޮތް ކަމަށެވެ. އަދި ޕޮޒިޓިވްވެފައިވާ މީހަކު ސްކޫލަށް ދިޔައަސް، އެ މީހެއްގެ ފަރާތުން އެހެން މީހުނަށް ބަލި ނުފެތުރޭނެ ގޮތަށް ކަންތައްތައް ބެހެއްޓިފައި އޮތުމުން ރައްކާތެރިކަން އެބަ އޮތް ކަމަށެވެ.\nއޭނާ ވިދާޅުވީ ކޮންޓެކްޓުންގެ ގޮތު ސްކޫލްތަކުގެ ތެރެއިން ނަގަންޖެހޭ މީހުން މަދު ކަމަށާއި ކޭސްތައް ފެންނަނީ ވެސް އެހެން ކޭސްތަކާ ގުޅިގެން ސްކޫލް މާހައުލުގެ ބޭރުން ކަމަށެވެ.\nއަންނަ އީދު ބަންދަށް ފަހު އަންނަ މަހު މާލެ ސަރަޙައްދުގައި ގްރޭޑް7އަދި 8 ދަރިވަރުންނަށް ކިޔަވައިދޭން ފަށާއިރު ބައެއް ބެލެނިވެރިންގެ ވަނީ އެކަމާ ނުރުހިފަ އެވެ.


އިތިއޯޕިޔާގެ ޑޭމުގެ މައްސަލާގައި އުފެއްދުންތެރި މަޝްވަރާތަކެއް ކުރުމަށް ގޮވާލައިފި އިތިއޯޕިޔާގެ ޑޭމުގެ މައްސަލާގައި އުފެއްދުންތެރި މަޝްވަރާތަކެއް ކުރުމަށް ގޮވާލައިފި\nއިތިއޯޕިޔާގެ ޑޭމުގެ މައްސަލާގައި އުފެއްދުންތެރި މަޝްވަރާތަކެއް ކުރުމަށް ގޮވާލައިފި\nބުލޫ ނައިލް ކޯރުގައި ގުރާންޑު އިތިއޯޕިޔަން ރެނައިސާންސް ތަރައްޤީކުރަނީ / ފޮޓޯ: ރޮއިޓަރސް\nބުލޫ ނައިލް ކޯރުގައި ތަރައްޤީކޮށްފައިވާ ގުރާންޑު އިތިއޯޕިޔަން ރެނައިސާންސް ޑޭމުގެ މައްސަލާގައި އުފެއްދުންތެރި މަޝްވަރާތަކެއް ކުރުމަށް އިތިއޯޕިއާއަށް ބާރުއެޅުމަށް ސޫދާނާއި މިޞްރުން އެއްބަސްވެއްޖެއެވެ.\nއިތިއޯޕިޔާއަށް ބޭނުންވާ އިޤްތިޞާދީ ތަރައްޤީއާއި ހަކަތަ އުފެއްދުމުގެ އުންމީދުތައް ގުޅިފައިވަނީ ބުލޫ ނައިލް ކޯރުގައި ތަރައްޤީކޮށްފައިވާ ގުރާންޑު އިތިއޯޕިޔަން ރެނައިސާންސް ޑޭމާއެވެ. ނަމަވެސް އެ ޑޭމުގެ ސަބަބުން ނީލަ ކޯރަށް ނޭދެވޭ އަސަރުތަކެއް ކުރާނެކަމަށް މިޞްރުން ބުނެއެވެ. ކޯރުގެ ޒަރިއްޔާއިން ސޫދާނަށް ލިބޭ ފެނަށް އަސަރުކުރާނެކަމުގެ ކަންބޮޑުވުންތަކެއް އެ ޤައުމުންވެސްވަނީ ޙިއްޞާކޮށްފައެވެ. އިތިއޯޕިޔާއިން އެހެން ޤައުމެއްގެ ފެން ބޭނުންކުރަމުންދާކަމަށް އެ ދެ ޤައުމުންވެސް ތުހުމަތުކުރެއެވެ. އެފްރިކަން ޔޫނިޔަންގެ އެހީތެރިކަމާއެކު ގުރާންޑު އިތިއޯޕިޔަން ރެނައިސާންސް ޑޭމާ ގުޅޭގޮތުން ތިން ޤައުމުގެ މެދުގައި މަޝްވަރާތަކެއް ކޮށްފައިވެއެވެ. ނަމަވެސް އެ މަޝްވަރާތަކުން ކުރިއެރުމެއް ލިބިފައެއް ނުވެއެވެ.\nސޫދާނާއި މިޞްރުގެ ޚާރިޖީ ވަޒީރުންނާއި އިރިގޭޝަން ވަޒީރުންވަނީ އެ މައްސަލާގައި ޚިޔާލު ބަދަލުކޮށްފައެވެ. އެ ދެ ޤައުމުގެ އިސްވެރިންވަނީ ޑޭމުގެ މައްސަލައަށް ޙައްލެއް ހޯދުމަށް ސަރަޙައްދީ އަދި ބައިނަލްއަޤްވާމީ ފެންވަރުގައި ސޫދާނަށް ބާރުއެޅުމަށް އެއްބަސްވެފައެވެ. އެ ދެ ޤައުމުންވެސް ބުނާ ގޮތުގައި އެފްރިކަން ޔޫނިއަނުން އިސްވެ ކުރި މަޝްވަރާތަކުގައި ކުރިއެރުމެއް ނުލިބުނީ އިތިއޯޕިޔާއިން ގޮތް ދޫނުކުރުމުންނެވެ.\nވިއްސާރަ މޫސުމުގައި ގުރާންޑު އިތިއޯޕިޔަން ރެނައިސާންސް ޑޭމު ފުރުމުގެ ދެވަނަ މަރުޙަލާ ފުރިހަމަ ކުރާނެކަމަށް އިތިއޯޕިޔާއިންވަނީ ބުނެފައެވެ. މިޞްރާއި ސޫދާނުންވަނީ އެކަމަށް ދެކޮޅު ހަދައިފައެވެ. އެ ދެ ޤައުމުންވަނީ ޑޭމު ގުޅިފައިވާ އެހެން ޤައުމުތަކަށް ގެއްލުން ލިބި އެ ނިންމުންތަކަށް ބަދަލުގެންނަން ފުރުޞަތު ނުލިބޭގޮތަށް ސިޔާސަތުތައް ކަނޑައެޅުމުގެ ފުރުޞަތު އިތިއޯޕިޔާއަށް ނުދިނުމަށް ބައިނަލްއަޤްވާމީ ދުނިޔެއަށް ގޮވާލައިފައެވެ. އެކަމާ ގުޅޭގޮތުން އިތިއޯޕިއާއިން މިހާތަނަށް އެއްޗެއް ބުނެފައެއް ނުވެއެވެ. ޑޭމުގެ މައްސަލަ ޙައްލުކުރުމުގައި އެފްރިކަން ޔޫނިޔަން ނޫން ފަރާތެއް ބައިވެރިކުރުމަށް އެ ޤައުމުން ބޭނުމެއް ނުވެއެވެ.


Dhanvaru Fenunu Kujja Ge Sababun Dhiriulhumah Bodu Badhaleh - Vaguthu\nހަޤީޤީ ހާދިސާ , އީވަގުތު\nދަންވަރު ފެނުނު ކުއްޖާގެ ސަބަބުން އެތައް ބައެއްގެ ދިރިއުޅުމަށް ބޮޑު ބަދަލެއް!\n10 މަސް ކުރިން ( މާޗް 1, 2018 )\nމިއީ ދެކުނު އަތޮޅަކަށް ނިސްބަތްވާ ފިރިހެނަކަށް ދިމާވި ކަމެއްގެ ވާހަކައެވެ.\nމީގެ ސާޅީހަކައަށް އަހަރު ކުރިން ދިމާވި އެ ހާދިސާ ކިޔާދެމުން އޭނާ ބުނީ އޭނާ އެއިރު މަސައްކަތް ކުރަމުން ދިޔައީ ބޯޓެއްގައި ކަަމަށެވެ. އެއިރު އޭނާގެ އެންމެ ބޮޑު ދެ ދަރިންވެސް ވަރަށް ކުޑައެވެ.\nއެރެއަކީ ހަނދުވަރުދީފައިވާ ރެއެކެވެ. ބޯޓުގައި މަސައްކަތު އުޅުމަށްފަހު ގެއަށް އައިސް އޮށޯތީ ނިދާލާށެވެ. ބޭރުގެ އުނދޯލީގައި ނިދަން އޮށޯވެ އޮއްވާ ދެ މީހަކު އައިސް އޭނާއަށް ގޮވިއެވެ. އަދި ބޭރަށް ވާހަކަދައްކާލަން ދާން އައުމަށް އެދުނެވެ. އެ މީހުން އެގޮތަށް ބުނެފައި ދިޔައީއެވެ. އޭނާ އެއިރު ލައިގެން ހުރި މުންޑު ރަނގަޅު ކުރަމުން މަޑުމަޑުން ގެއިން ނުކުތެވެ.\nއެއިރު ގަނޑިން ގާތްގަނޑަކަށް 12:00 ޖަހާނީއެވެ. އެރެއަކީ ރީތި ހަނދުވަރެއް ދީފައިވާ ރެއެއްކަމުން ވަަރަށް ބޮޑަށް މަގުމަތިވެސް އައްޔެވެ. އޭނާ މަޑުމަޑުން ހިނގާފައި ދަނިކޮށް، ކުރިމަތީގައި އޭނާގެ އިންތިޒާރުގައި ތިބި މީހުން ގޮވާލިއެވެ. އަދި ތި އަންނަނީ ގޭގައި ތިބި ކުޑަކުދިން ކޮޅު ގޮވައިގެންތޯ ސުވާލުކުރިއެވެ. އެ މީހުން އެގޮތަށް ބުނިނަމަވެސް، އޭނާ އަޅައެއް ނުލިއެވެ.\nކޮބައި ދެންމެ ގެނައި ކުއްޖާ؟. އެތަނުން މީހަކު ސުވާލުކުރިއެވެ.\nކީކޭތަ ތިކިޔަނީ ތިކިޔާ އެއްޗެއް ރަނގަޅަށް ކިޔާބަލަ؟. އޭނާ ބުންޏެވެ.\nތި އައި މަގުމަތީ ފަހަތުގައި ހުއްޓޭ ކުއްޖެއް. ޖެހިގެން ކަހަލަގޮތަކަށް ހަމަ ހުރީވެސް. ހިނގާބަ އެހެރަ ކެޔޮގަނޑު ތެރެ ބަލާލަން އެ ކުއްޖާ ފެނޭތޯ؟ އެތާގައި ހުރި މީހަކު ބުންޏެވެ.\nއޭނާ ބުނިގޮތުގައި، އޭނާއައީ އެކަންޏެވެ. އޭނާގެ ދަރިންތައްވެސް ތިބީ ނިދާފައެވެ. މިގޮތަށް ހަމަލޮލުން އެ ކުއްޖާ ފެނުނު ތިން މީހުން ބިރުގަތެވެ، އެއިރު އެތަނުގައި އަންހެނަކުވެސް ހުއްޓެވެ. އެ އަންހެން މީހާ ބިރުން ވަގުތުން ގެއަށް ވަނެވެ. އަނެއް ދެ މީހުން ދިޔައީ ބޯޓާއި ދިމާލަށެވެ. ދެން އެތާގައި ހުރީ އޭނާ އެކަންޏެވެ. އެ މީހުންގެ އުޅުމާއި ވާހަކަަތައް ހުރިގޮތުން އޭނާ އަޅާނުލާ އެނބުރި އައީ ގެއަށެވެ. އެއްވެސް ބިރުވެރިކަމެއް ހިތުގައި ނެތެވެ.\nއިހުޒަމާނުގައި ބައެއް މީހުން ބުނާގޮތުގައި އެކަހަލަ ކަމެއް ދިމާވެއްޖެނަމަ ނުނިދައި އުޅުމަށް އަންގަައެވެ. އޭނާ ގޮސް ގޮވީ ބައްޕައަށެެވެ. އަދި ދިމާވެގެން އުޅޭ ކަންތަކުގެ ވާހަކަ ބައްޕައަށް ކިޔާދިނެވެ.\nބައްޕަ އޭނާ ކައިރީ އިރުކޮޅަކު ހޭލާ އިނުމަށްފަހު އެދުނީ ނިދަން ދިޔުމަށެވެ. އޭނާ ގޮސް އޮށޯތީއެވެ. ބައްޕަ އޮތީ ނުނިދައެވެ.\nއަނެއް ދުވަހުގެ ހެނދުނު އިރުއެރިއިރު ރަށު ތެރޭގައި ދެކެވެމުންދިޔައީ ރޭ އެ ކުޑަކުއްޖާ ފެނުނު އަންހެން މީހާ ހުންއައިސްގެން އުޅޭ ވާހަކައެވެ. ތިން ރޭ ވަންދެން އޭނާގެ ހުންގަނޑު ހުއްޓެވެ. އެކަމުން އޭނާ ސަލާމަތެއް ނުވިއެވެ. އެންެމެ ފަހުން އޭނާ އެ ރަށުން ފައިބައިގެން އެހެން އަތޮޅަކަށް ދިރިއުޅުން ބަދަލުކުރީއެވެ. އޭގެ ފަހުން އޭނާ އެއްވެސް ވަރަކަށް އެރަށަށް އައިސްފައެއް ނުވެއެވެ.\nއެ ކުއްޖާ ލޮލަށް ފެނުނު ދެން ތިބި ދެ މީހުން އެރޭ ލޯންޗުގައި ކޮންމެވެސް ތަނަކަށް ދިޔައީއެވެ. އޭގެ ދުވަސްކޮޅެއް ފަހުން އެ ކުއްޖާ ފެނުނު އެކަކު ކުއްލި ގޮތަކަށް ނިޔާވިއެވެ. އޭނާ ނިޔާވީ ސީދާ އެހެންވެގެންކަމެއް ބުނާކަށް ނޭގޭކަމަށް ވާހަކަ ކިޔައިދިން މީހާ ބުންޏެވެ.\nމާޗް 1, 2018 - 09:03\nމިއަކުން ހަމަ ތަނެއް ދޮރެއް ނޭނގުނު.....!!!\nމާޗް 1, 2018 - 10:49\nކިހިނެކޯމިވީ ދެން... މަހަމަ ކޮސް\nމާޗް 1, 2018 - 11:05\nދަރިފުޅާ، ތިވަރުން ވާހަކަ ދިޔަން ހަދާނެ ކަމެއްނެތް. އެއްވެސް އޮއްޓަރެއްނެތް، ދެން ހަމަ އެއްޗެއް ލިޔުނިއްޔޭ ބުނަން ލިޔެލީ ދޯ.\nމާޗް 1, 2018 - 12:26\nތި ގަބޫލުކުރާނީ ސިކުނޑީގަ ދަމިލަޖަހާފަތިބޭ މީހުން\nމާޗް 1, 2018 - 12:41\nމިދެން މާބިރުވެރި ވާހަކައެއްތަ؟\nމާޗް 1, 2018 - 13:40\nމިއީ އެހާ އޮއްޓަރު ހުރި ވާހަކައެއްނޫން. އެދުވަސްވަރު ލޯންޗް ހުރޭތޯ.؟\nމާޗް 1, 2018 - 14:20\nވާހަކައެއް ގޮތަށް ގެނެސްފަ އިންނަމަ ސަޅިވީސް.\nމާޗް 1, 2018 - 16:29\nހެޔޮނުވާނެ ކޮއްކޮމެން ލިިޔާނެ އެއްޗެއް ނެތިއްޔާ ނުލިޔެބަލަ އެއްޗެއް.....ބޯހަލާކު.\nއިންޑިޔާގައި ސްވައިން ފްލޫ ޖެހިގެން އިތުރު 8 މީހަކު މަރުވެއްޖެ\nއެންމެ ފަހުން "މަ ހޭނެތިދާނޭ" ވެސް ވީ ކޮޕީއަކަށް\nބުރިޖުގައި ދިހަ ވަރަހަކަށް އަހަރުގެ ކުއްޖަކު ސައިކަލް ދުއްވައިފި\nޓޮޓެންހަމް މޮޅުވީ ފަހު މިނެޓް، ސިޓީން ލިވަޕޫލާ ގާތް ކޮށްފި\nމިއީ ގަމާރުންނެއް ނޫން، ކޮންމެ ކަމެއް ވެސް ވެދާނެ ކަމަށް ތައްޔާރު – ގާސިމް\n3 ގަޑިއިރު ކުރިން 1\n7 ގަޑިއިރު ކުރިން 11\nގެއެއްގެ ފަސްވަނަ ބުރިން ކުޑަ އަންހެން ކުއްޖަކު ވެއްޓިއްޖެ\n12 ގަޑިއިރު ކުރިން 9\nއިސްލާމްދީނާއި ދެކޮޅަށް ދައްކާ ވާހަކަތައް މިނިސްޓްރީ އިން ކުށްވެރިއެއް ނުކުރި\n15 ގަޑިއިރު ކުރިން 37


vnews - Ingireysivilaathuge kanduthakun fenna plastic kothalhuge nisbaiy dhahvehje\nއިނގިރޭސިވިލާތުގެ ކަނޑުތަކުން ފެންނަ ޕްލާސްޓިކް ކޮތަޅުގެ ނިސްބަތް ދަށްވެއްޖެ\nކަނޑަށް އެއްލާލާފައިވާ ޕްލާސްޓިކް ކޮތަޅެއް -- ފޮޓޯ: ސައިންސް ފޮޓޯ ލައިބްރަރީ\nއިނގިރޭސިވިލާތުގައި ކަނޑަށް އުކާލާ ޕްލާސްޓިކް ކޮތަޅުގެ ނިސްބަތް ދަށްވެފައިވާ ކަމަށް ދިރާސާއަކުން ހާމަވެއްޖެ އެވެ. ނަމަވެސް ކަނޑަށް އުކާލާ އެހެނިހެން ޕްލާސްޓިކްގެ އުފެއްދުންތައް ކަމަށްވާ ޕްލާސްޓިކް ފުޅިއާއި މަސްވެރިކަމުން އުފެދޭ ކުނީގެ ނިސްބަތް ކަނޑަށް އުކާލުން ވަނީ އިތުރުވެފަ އެވެ.\nމި ދިރާސާ ހަދާފައިވަނީ އިނގިރޭސިވިލާތުގެ ސެންޓަ ފޯ އެންވަޔަރަންމަންޓް ފިޝަރީޒް އެންޑް އެކުއާކަލްޗަ ސައިންސްގެ ފަރާތުންނެވެ.\n2010 ވަނަ އަހަރުން ފެށިގެން ހަދަމުންދާ މި ދިރާސާގެ ނަތީޖާތައް މިހާރު ވަނީ ލިބިފަ އެވެ. މި ދިރާސާގައި އިސްކޮށް ހަރަކާތްތެރިވި ސައިންޓިސްޓެއް ކަމަށްވާ ތޯމަސް މެޔަސް ބުނި ގޮތުގައި ކަނޑަށް އުކާލާ ޕްލާސްޓިކް ކޮތަޅުގެ ނިސްބަތް މަދުވެފައިވަނީ ޕްލާސްޓިކް ކޮތަޅުން އަގު ނެގުމަށް ނިންމުމުން ކަމަށް ގަބޫލުކުރެވޭ ކަމަށެވެ. 2010 ވަނަ އަހަރުގެ ކުރިއާއި އަޅާ ބަލާއިރު ކަނޑުން ނެގޭ ޕްލާސްޓިކް ކޮތަޅުގެ ނިސްބަތްވަނީ 30 އިންސައްތަ ދަށްވެފަ އެވެ.\n"ގަބޫލުކުރެވޭ ގޮތުގައި، މިކަމުގެ ފަހަތުގައި ހުރިހާ ފަރާތްތަކެއްގެ އެއްބާރުލުން އެބައޮތް. އާންމު ފަރުދުންނާއި، ސިނާއީ މަސައްކަތްކުރާ ފަރާތްތަކާއި، ހިލޭސާބަހަށް މަސައްކަތްކުރާ ޖަމިއްޔާތަކާއި ސަރުކާރުވެސް ހިމެނޭ. ހުރިހާ ފަރާތެއްގެ އެއްބާރުލުމާއި މަސައްކަތުން، ކަނޑަށް އުކާލެވޭ ޕްލާސްޓިކް ކުނީގެ ނިސްބަތް މަދުކުރެވިފައި މިވަނީ،" މެޔަސް ބުންޏެވެ.\nޕްލާސްޓިކް ކޮތަޅުން ފަސް ޕެންސްގެ އަގެއް ނެގުމަށް އިނގިރޭސި ވިލާތުން ނިންމާފައިވަނީ 2015 ވަނަ އަހަރުގެ ތެރޭގަ އެވެ.\nކަނޑަށް އުކާލާ ޕްލާސްޓިކް ކޮތަޅުގެ ނިސްބަތް ދަށްވެފައިވަނީ މިކަމާއި ގުޅިގެން ކަމަށް ގަބޫލުކުރެވޭއިރު ކަނޑަށް އުކާލެވޭ ޕްލާސްޓިކްގެ އެހެނިހެން ކުނިބުނީގެ ނިސްބަތް ވަނީ އިތުރުވެފަ އެވެ. މީގެ ތެރޭގައި މަސްވެރިކަމަށް ބޭނުންކުރާ ދަލާއި، ނަނު ފަދަ ތަކެތި ވެސް ހިމެނެ އެވެ. އަދި ކަނޑަށް އުކާލެވޭ ޕްލާސްޓިކް ފުޅީގެ އަދަދުވެސް ވަނީ އިތުރުވެފަ އެވެ. ނަމަވެސް ކަނޑަށް އުކާލެވޭ ޕްލާސްޓިކް ކޮތަޅުގެ ނިސްބަތް މަދުވުން މިއީ ކަނޑަށް ކުނިއެޅުމާއި ދެކޮޅަށް ކުރަމުންދާ ހަނގުރާމައިގައި ލިބުނު ކުރިއެރުމެއް ކަމަށް އެކަމަށް ވަކާލާތު ކުރާ ފަރާތްތަކުން ގެންދަނީ ބުނަމުންނެވެ.


Hudhdha nudhinas, anna hukuru vileyrey jlasa baavvaanan: iththihaadhu | Mihaaru\nއިދިކޮޅު އިއްތިހާދުން ބޭއްވި ނޫސްވެރިންގެ ބައްދަލުވުމުގައި އަނަސް ވާހަކަ ދައްކަވަނީ. - ފޮޓޯ: އެމްޔޫއޯ\nހުއްދަ ނުދިނަސް އަންނަ ހުކުރު ވިލޭރޭ ޖަލްސާ ބާއްވާނަން: އިއްތިހާދު\n15 ޖުލައި 2016 - 23:41 33 comments\nއިދިކޮޅު އިއްތިހާދުން ރޭ ބާއްވަން އުޅުނު ޖަލްސާ ފަސް ކުރީ ބަޔަކު ދެކެ ބިރުން ނޫން ކަމަށާއި އަންނަ ހުކުރު ވިލޭރޭ ހުއްދަ ނުދިނަސް ޖަލްސާ ބާއްވާނެ ކަމަށް އެ އިއްތިހާދުން މި ރޭ ބުނެފި އެވެ.\nއެމްޑީޕީ އޮފީހުގައި ބޭއްވި ނޫސްވެރިންގެ ބައްދަލުވުމުގައި ވާހަކަ ދައްކަވަމުން އިއްތިހާދުގެ ތަރުޖަމާނު އަހުމަދު މަހްލޫފް ވިދާޅުވީ ޖަލްސާ ބޭއްވުމަށް ހުއްދަ ހޯދަން ޖެހިއްޖެ ނަމަ، އެކަން ކުރާނެ ކަމަށެވެ. އެގޮތުން ކަމާ ބެހޭ މުއައްސަސާތަކަށް ސިޓީ ފޮނުވައިގެން ހުއްދަ ހޯދަން މަސައްކަތް ކުރާނެ ކަމަށް ވެސް އޭނާ ވިދާޅުވި އެވެ.\n"ހުއްދަ ދިނަސް ނުދިނަސް، މި މަހުގެ 21 ވަނަ ދުވަހުގެ ރޭ ޖަަލްސާ ކުރި އަށް ދާނެ،" މަހްލޫފް ވިދާޅުވި އެވެ.\nމަހްލޫފް ވިދާޅުވި ގޮތުގައި މޫސުން ގޯސްވުމުގެ ސަބަބުން ޖަލްސާ ނުބޭއްވުމުން ރައްޔިތުންގެ މެދުގައި ހުރި ޖޯޝު ފެނިގެން ދިޔަ ކަމަށެވެ. އަދި އިއްތިހާދުގެ މަސައްކަތަކީ ގާނޫނީ އިމުގެ ތެރެއިން ރައީސް ޔާމީން ސަރުކާރު ނިމުމަކަށް ގެނެސް އިންސާފުވެރި އިންތިހާބެއް ބޭއްވުން ކަމަށް މަހްލޫފް ވިދާޅުވި އެވެ.\nއެމްޑީޕީގެ ސެކްރެޓަރީ ޖެނެރަލް އަނަސް އަބްދުއްސައްތާރު ވިދާޅުވި ގޮތުގައި ސިޔާސީ ހަރަކާތްތަކަށް ސަރުކާރުން ޖާގަ ނުދިނުމަކީ ވެސް ޖަލްސާ ފަސް ކުރަން ޖެހުނު ސަބަބެކެވެ. އަދި އަންނަ ހުކުރު ވިލޭރޭ ބާއްވާ ޖަލްސާގައި ވީހާ ގިނަ ބަޔަކު ބައިވެރިވުމަށް އޭނާ އެދިވަޑައިގެންނެވި އެވެ.\nއަދާލަތު ޕާޓީގެ ނައިބު ރައީސް އަލީ ޒާހިރު ވިދާޅުވި ގޮތުގައި ރައީސް އަބްދުﷲ ޔާމީން މިހާރު ހުންނެވީ ގިނިކަންޏާ އެވެ. އެހެންވެ ރައްޔިތުން އެދޭ ގޮތަށް ކަންކަން ފަހި ކޮށްދިނުމަށް ސަރުކާރަށް ގޮވާލެއްވި އެވެ.\nއަލީ ޒާހިރު ވިދާޅުވީ ގާނޫނުއަސާސީން ހިޔާލު ފާޅުކުރުމުގެ މިނިވަންކަން ލިބިފައި އޮތް އިރު، ވަކި މުއައްސަސާއެއްގެ ސިޓީއެއް ހޯދަން ކޮންމެހެން ނުޖެހޭނެ ކަމަށެވެ. އަދި ހިޔާލު ފާޅު ކުރުމުގެ ހައްގު ހިފެހެއްޓިފައި އޮތް އޮތުން ނިމުމަކަށް ގެންނަން ޖެހޭ ކަމަށް އޭނާ ވިދާޅުވި އެވެ.\nމި ނޫސްވެރިންގެ ބައްދަލުވުމުގައި ޓޫރިޒަމް މިނިސްޓްރީގެ ކުރީގެ ސްޓޭޓް މިނިސްޓަރު އަލީ ޝަމީމާއި ރައީސް އޮފީހުގެ ހިއުމަން ރައިޓްސް އެމްބެސެޑަރު ކަން ކުރެއްވި އަހުމަދު އިބްރާހިމް ދީދީ (ސަންދާނު އަހަންމައިދީ) އާއި އެޑިއުކޭޝަން މިނިސްޓްރީގެ ކުރީގެ ސްޓޭޓް މިނިސްޓަރު އިމާދު ސޯލިހު އިދިކޮޅު އިއްތިހާދާ ރަސްމީކޮށް ގުޅުނު ކަން އިއުލާން ކުރެއްވި އެވެ.\nނޫސްވެރިންގެ ބައްދަލުވުމުގައި މި ތިން ބޭފުޅުން ވެސް ވަނީ ރައީސް އަބްދުﷲ ޔާމީންގެ ސަރުކާރަށް ވަރަށް ބޮޑަށް ފާޑު ވިދާޅުވެފަ އެވެ. ހާއްސަކޮށް އިއުލާން ކުރުމަކާ ނުލައި ރަށްތައް ދޫކުރެވޭ ގޮތަށް މަޖިލީހުން ފާސްކޮށް ރައީސް ތަސްދީގު ކުރެއްވި ގާނޫނާ މެދު ހިތްހަމަނުޖެހުން ފާޅުކުރެއްވި އެވެ.\nއިތުރު ލިޔުންތައް އެމްޑީޕީ އިދިކޮޅު ފަރާތްތައް އަހުމަދު މަހުލޫފް، ޔޫތު އެންޑް ސްޕޯޓްސް މިނިސްޓަރު އިދިކޮޅު އިއްތިހާދު މޯލްޑިވްސް ޔުނައިޓެޑް އޮޕޮޒިޝަން


ކުޅުމުގެ ތެރެއިން ތުއްތުކުދިންނަށް އުނގަންނައިދިނުން – Ilm\nކުޅުމުގެ ތެރެއިން ތުއްތުކުދިންނަށް އުނގަންނައިދިނުން\nއިންސާނާ ކުރާ ކޮންމެ ކަމަކުން ވެސް އުނގެނެއެވެ. ގަސްތުގަޔާއި ބޭއިޚުތިޔާރުގައެވެ. ނަމަވެސް އެންމެ ފޫހި އުނގެނުމަކީ އެ އުނގެނުމަކުން ކުރާނޭ ފައިދާއެއް ނޭގި، އުނގެނެން ޖެހޭ އުނގެނުމެވެ. އެންމެ ޅަފަތުގައި ފޮޅުވަތް އަޅުވައިގެންނާއި އަނގައިން އަނގައަށް އަޅައިގެން އަކުރު ދަސްކޮށްދޭން ކުރެވޭ މަސައްކަތަކީ ގިނަކުދިންނަށް ވަރަށް ފޫހި ކަމަކަށް ވެދެއެވެ. އެއީ ކުރެވޭ ކަމުގެ ފައިދާ އެކުދިންނަށް ނުވިސްނޭތީއެވެ. ޝައުގުވެރިވާ ކަމެއް ކުރަން ދާން ބޭނުންވާތީއެވެ. ކުޅެން ދާން ބޭނުންވާތީއެވެ.\nކިޔަވައިދިނުމުގައި ފޮޅުވަތް އަޅުވާ، އަނގައިން އަނގައަށް އަޅައިދޭންވެސް ޖެހެއެވެ. ވިސްނައިގެން ފިކުރުކޮށް ދަސްކުރާންވެސް ޖެހެއެވެ. ލެކްޗަރުދީ ތަމުރީނުހައްދާންވެސް ޖެހެއެވެ. ވަކި ތަނެއްގައި މަޑުމަޑުން އިނދެ ކިޔަވާން ދަސްކޮށްދޭން ވެސް ޖެހެއެވެ. ނަމަވެސް ޅަފަތުގައި މުހިންމީ މިހުރިހާކަމެއްވެސް މަޖުބޫރެއް ނެތި އަމިއްލަ އިޚްތިޔާރުން ކުރާފަދަ ޝަޢުގުވެރިކަމެއް ކިޔެވުމަށްޓަކާ، އުނގެނުމަށްޓަކާ އުފެއްދުމެވެ. އެޝައުގުވެރިކަން އުފެއްދިއްޖެނަމަ މީހެއްގެ ބާރަކާ ނުލައި އަމިއްލައަށް އުނގެނޭނެއެވެ. އަދި މުޅި އުމުރަށްވެސް މި ޝައުގުވެރިކަން ދެމިގެން ދާނެއެވެ.\nއެންމެ ބޮޑެތި މީހުންނަށް ވެސް ކުޅުމުގެ ތެރެއިން ކިޔަވައިދޭން ފަސޭހައެވެ. ވީއިރު އެ ކުރެވޭ ކަމުގެ ފައިދާ ނުވިސްނޭ ތުއްތުކުދިންނަށް ކުޅުން މެދުވެރިކޮށް ކިޔަވައިދިނުން މާ ފަސޭހަވެއެވެ. ކިޔަވައިދޭން އުޅޭ މައިންބަފައިންނަށް ލިބޭ އުފަލާ ހިންހަމަޖެހުންވެސް މިގޮތުގައި އިތުރުވެއެވެ. ރުޅިއައިސް އަޑުލާންޖެހުން މަދުވެއެވެ. ކުއްޖާއާ އޮންނަ ގާތްގުޅުން ބަދަހިވެއެވެ.\nތުއްތު ދަރިފުޅު ކުޅޭ ކޮންމެ ކުޅިވަރަކުން ވެސް އެއްޗެއް ނުވަތަ ކަމެއް އުނގެނޭނެއެވެ. ވީއިރު އަޅުގަނޑުމެން ބޭނުންވާ ތަކެތި ކުޅުމުގެ ތެރެއިން ކިޔަވައި ދެވިދާނެއެވެ. ކުއްޖާ ކުޅޭއިރު އަޅުގަނޑުމެން ބައިވެރިވެގެންނެވެ. އެކުޅުމުގެ ތެރެއަށް އަޅުގަނޑުމެން ބޭނުން ބައިތަކެއް އިތުރުކޮށްގެންނެވެ. މިބައިތައް އިތުރުކުރާނީ ކުއްޖާގެ ޢުމުރާއި ދަސްކޮށްދޭން އުޅޭ ހުނަރަކާ ގުޅޭގޮތުންނެވެ.\nބަސްދަސްކޮށްދޭ ބައެއް ކުޅިވަރު\nއެންމެ ޅަފަތުން ފެށިގެންވެސް ވާހަކަ ކިޔައިދިނުމަކީ ބަސް ދަސްކޮށްދޭން ވަރަށް ފައިދާހުރި ކުޅިވަރެކެވެ. ފޮޓޯ ފޮތަކުން ބަލައިގެން ވާހަކަ ކިޔައިދިނުމުން ފޮތް ގެންގުޅޭން ދަސްކޮށް ދެވެއެވެ. ކިޔުމުގެ ޝައުގު އަށަގެންނެވެއެވެ. ކިޔައިދޭ ވާހަކައިގައި އުޅޭ ބައެއް މީހުން ގެ ނަން ނުވަތަ ފެންނަ ބައެއް ތަކެތީގެ ނަން ފާހަގަކޮށް ދެއްކުމުން ލިޔެފައި އޮންނަ ލިޔުމާމެދު ޝައުގުވެރިވެ އަކުރު ކިޔާން މަސައްކަތް ކުރެއެވެ. ތަންކޮޅެއް ބޮޑެތި ކުދިންނަށް ޢާއްމުކޮށް ފެންނަން ހުންނަ ތަކެތީގެ ފޮޓޮއާއެކު ނަން ލިޔެފައި ހުންނަ ކާޑު ބޭނުންކުރެވިދާނެއެވެ. މިނަން ކާޑުތައް ގޭތެރޭގައި ހުންނަ ތަކެތި ކައިރީގައި ބަހައްޓާ ކުޅިވަރުވެސް ކުޅެވިދާނެއެވެ. ނުވަތަ އެފަދަ ތަކެތި އެކި ބަޔަށް ބަހާ ހެދިދާނެއެވެ. ބޮޑެތި އަދި ކުދި އެއްޗެއްސަށް ބައި ކުރެވިދާނެއެވެ. އެއް ކުލައިގެ އެއްޗެހި ފާހަގަ ކުރެވިދާނެއެވެ. އެކި ކުލަތަކަށް ކިޔާ ނަން ދަސްކޮށްދެވިދާނެއެވެ.\nމިގޮތައް ބޭނުންކުރާ ކާޑު ކުއްޖާއާއެކު ގޭގައި ތައްޔާރު ކުރުމުގެ ފައިދާ ބޮޑެވެ. ތައްޔާރީ ކާޑާއި ބުލޮކު ވެސް ލިބޭން ހުރެއެވެ. ނަމަވެސް އަމިއްލައަށް ކަފާ ހިއްޕައިގެން ތައްޔާރުކުރުމުން ކުއްޖާ އަތުން މަސައްކަތްކުރުމަށް ހިއްވަރު ދެވެއެވެ.\nއެކަށީގެންވާ ލަވަކިޔުމާއި އެފަދަ ލަވަ އަޑުއެހުމާއި، އެފަދަ ޑުރާމާ ބެލުމާއި، ކުއްޖާއާއެކު ކުދި ޑުރާމާ ކުޅުމަކީ ވެސް ބަސް ދަސްކޮށް ދޭން ކުރެވިދާނޭ ކަންކަމެވެ.\nބަސް ދަސްކޮށް ދިނުމުގައި ކުއްޖާއާ ވާހަކަދެއްކުން ވަރަށް މުހިއްމެވެ. ކުއްޖާއަށް ވާހަކަ ދެއްކުމުގެ ފުރުޞަތު ދީގެންނެވެ. އެކި ކަންކަމާމެދުއެވެ. ވާހަކަ ފޮތުގައި އުޅޭ މީހަކާ ދޭތެރޭގައެވެ. އަތުގައި އޮތް ކުޅޭއެއްޗަކާ ދޭތެރޭގައެވެ. ފެންވަރުވާއިރުގައެވެ. އުރާލައިގެން އިންނައިރުގައެވެ. ކުއްޖާއަށް ރަގަޅަށް ވާހަކަ ނުދެއްކުނަސް އޭނާ ލައްވާ އަޑުތަކަކީ ވާހަކަދެއްކުން ކަމަށް ބަލަން ޖެހެއެވެ. ބޭނުމަކީ ކުއްޖާ ލައްވާ ވާހަކަ ދެއްކުވުމާއެކު އޭނާއަށް ވާހަކަ ދައްކާނޭ ގޮތުގެ މިސާލު ދެއްކުމެވެ. ތުއްތު ކުދިންނާ ވާހަކަދައްކާއިރު ލަސް ލަހުންބަސް ތަކުރާރުކުރަމުން ވާހަކަދެއްކުމުގެ ފައިދާ ބޮޑެވެ.\nލިޔަން ދަސްކޮށްދޭ ބައެއް ކުޅިވަރު\nގާތްގަނޑަކަށް 20 މަހުގެ ކުއްޖާ އެއްޗިހީގައި ހިފަން ފަށާނެއެވެ. އެއްޗިހީގައި ހިފެން ފެށުމުން ފަންސުރުން ކުރަހާ ކުޅިވަރު ކުޅުވިދާނެއެވެ. ނަމަވެސް ފުރަތަމަ އަކުރުއަޅުވަން އުޅޭކަށް ނުވާނެއެވެ. އެންމެ ފުރަތަމަ އަމާޒަކަށް ވާންވާނީ ފަންސުރަކީ ރޮނގު އެޅޭއެއްޗެއްކަން އޭނާއަށް ދަސްކޮށްދިނުމެވެ. ފަންސުރުގައި ހިފެހެއްޓެން ފެށުމުން ކުރަހާ ހަދަން ފަށާނެއެވެ. އެ ކުރަހާ ކުރެހުމާ ބެހޭގޮތުން ކުއްޖާއާ ވާހަކަ ދެއްކުން މުހިންމެވެ. އަދި އެ ކުއްޖާ ބުނާ ބައެއް ބަސް ބަސް ލިޔެދީ ވަކި ގޮތަކަށް ކުރަހާފައިވާ ރޮނގުތަކެއްގައި މާނަ އެކުލެވޭކަން ކުއްޖާއަށް ވިސްނައިދެވިދާނެއެވެ. މިގޮތުން ގޭތެރޭގައި ހިފާގެންގުޅޭ ބައެއް ސާމާނު ކުރަހައިދީ އޭގެ ނަން ލިޔެދީ ހެދިދާނެއެވެ.\nލިޔަން ފަށައިގަނެވޭނީ ލިޔުމަށް އިނގިލިތައް ތައްޔާރުވުމުންނެވެ. ކުރެހުމަކީ މިކަމަށް މަގުފަހިކޮށްދޭ ކަމަކެވެ. މީގެ އިތުރުން ކަތުރުން ކަފާ ކުލަޖައްސާ ހެދުމަކީ ވެސް ލިޔަން އެހީތެރިވެދޭ ކަންކަމެވެ. މިފަދަކަންކަން އެކުލެވޭގޮތަށް ކުޅިވަރު ކުޅުވުމުން ލިޔަން ފަށައިގަތުމަށް އެހީތެރި ވެދެއެވެ.\nއަކުރުއަޅަން ފަށައިގަނެވުމުން ތަފާތު މަންޒަރު ކުރައްސާ އެ މަންޒަރާ ބެހޭ ޢިބާރާތެއް ކުއްޖާލައްވާ ބުނުވުމަށްފަހު އެ ޢިބާރާތުން ފޮޅުވަތެއް އަޅައިދީ ލިޔުއްވިދާނެއެވެ.\nހިސާބު ދަސްކޮށްދޭ ބައެއް ކުޅިވަރު\nހިސާބުގެ އެންމެ އަސާސީ ހުނަރަކީ ގުނުމެވެ. ވާހަކަ ދައްކަން ފަށައިގެންފައިވާ ކުއްޖާ ކުޅުމުގެ ތެރޭން ގުނަން ދަސްކޮށް ދެވިދާނެއެވެ. އުނގުގައި އިންނައިރު އަތުގެ އިނގިލިތައް ގުނައިދެވިދާނެއެވެ. އެއްމެ ފުރަތަމަ މަދު އަދަދުކޮޅެކެވެ. ކުއްޖާއަށް ވިސްނައިގަނެވޭ ވަރަށެވެ. އެއް ބޯޅަ ގެނެސް ދޭން ބުނުމާއި، އަދި ބޯޅައެއް އިތުރުކުރުމުން ދެ ބޯޅަ ވާކަމާއި، މިފަދަ ގުނުމަށް މަގުފަހިކޮށްދޭ ކުޅިވަރު ކުޅުވިދާނެއެވެ.\nކުޅިވަރުގެ ތެރެއިން އެއްޗެހީގެ ސައިޒާއި ކުޑަ ބޮޑު ވަކިކުރަން ދަސްކޮށްދެވިދާނެއެވެ. މީގެ އިތުރުން އެއްކޮށް؟ ކަނޑަންވެސް ދަސްކޮށް ދެވިދާނެއެވެ. ކުޑަކުދިން ޝައުޤުވެރިވާ ތަފާތު ކަންތައްތައް ހޯދާ ދެނެގަތުމާއި ތަޖުރިބާކުރުގެ ބޭނުމުގައި ކުޅެއެވެ. މިފަދަ ކުޅިވަރުގައި އަޅުގަނޑުމެން ބައިވެރިވެ، އަޅުގަނޑުމެން ބޭނުން މިސްރާބަށް މި ކުޅިވަރު ގެންދިމުން އަޅުގަނޑުމެން ބޭނުން ކަންތައްތަކެއް ކުއްޖާއަށް ދަސްކޮށްދެވިދާނެއެވެ. ޅަފަތުގެ މިމުހިންމު ފުރުޞަތުގެ ބޭނުން އަޅުގަނޑުމެން ބެލެނިވެރިން ހިފައިގެން އުނގެނުމުގެ ބިންގާ އަޅުގަނޑުމެން ބޭނުންވާ ގޮތައް އަޅަމާތޯއެވެ؟\nމިއީ ދަރުމަ މަޖައްލާއަށް ޑރ. ޢަބްދުލް މުޙްސިން މުޙައްމަދު ލިޔުއްވާފައިވާ ލިޔުމެކެވެ.\nއުފާވެރިކަމުގެ “ ފޯމިއުލާ ”\nފޭސްބުކްގެ ސްޓޭޓަސް އަކީ ދެމަފިރިން އެކަކު އަނެކަކު ދެކެ ވާ ލޯބި ހާމަކުރާ ތަނަކަށް ނަހަދާށެވެ.\nޒުވާން ޢުމުރު ކުޅިވަރާއި މަޖަލުގައި ހޭދަކޮށްނުލާ\nކޮންމެ ކަމަކީ ﷲ ތަޢާލާގެ އިމްތިޙާނެއް، އަހަރެމެން ޖެހޭނީ މި އިމްތިޙާނުތަކުން ފާސްވާން\nނަބިއްޔާ ﷺ އަބޫބަކުރުގެފާނަށް ދަސްކޮށްދެއްވި ދުޢާ


Nubai dhoreh hulhuvee tha? noonee bandhu kuree tha? | Mihaaru\nދޫނިދޫ - 26 ޖޫން 2019: ތަފާތު އެކި މައްސަލަތަކުގައި ފުލުހުން އަތުލައިގެންފައި ހުރި 414 މިލިއަން ރުފިޔާގެ މަސްތުވާތަކެތި ނައްތާލުން، މަސްތުވާތަކެއްޗާ ދެކޮޅަށް މަސައްކަތްކުރާ ބައިނަލްއަގުވާމީ ދުވަހާ ގުޅުވައިގެން ފުލުހުން ވަނީ 419 ކިލޯގެ މަސްތުވާތަކެތި މިއަދު ދޫނިދޫގައި ނައްތާލައިފައި--.ފޮޓޯ: ނިޝާން އަލީ/މިހާރު\nނުބައި ދޮރެއް ހުޅުވީތަ؟ ނުވަތަ ނުބައި ދޮރެއް ބަންދުކުރީތަ؟\n23 ޖެނުއަރީ 2020 - 09:31 28 comments\nމީހުން ހަވާލުކުރާ ގޮތް ނޭނގޭ ތަކެއްޗާ ހަވާލުވުމުގެ ނުރައްކާތެރިކަން ގުޅެނީ ފުޅާވެފައިވާ މަސްތުވާތަކެތީގެ ވިޔަފާރިއާ އެވެ. މަސްތުވާތަކެތި ވިޔަފާރި ކުރުމާއި ވަކި މިންވަރަކަށް ވުރެ ގިނައިން ގެންގުޅުމުގެ ކުށްތަކަށް ދޭ ބޮޑެތި އަދަބުތަކުން ސަލާމަތްވުމަށް ޑީލަރުން އެހެން އުކުޅެއް ގެންގުޅެ އެވެ: ރާއްޖެއަށް މަސްތުވާތަކެތި އެތެރެކުރުމާއި އެއް ތަނުން އަނެއް ތަނަށް ގެންދަން ނިވައި ފަތްގަނޑަކަށް އާންމުން ބޭނުންކުރުމެވެ.\nމަސްތުވާތަކެތި ގެންގުޅުން ނުވަތަ އަތުގައި ބެހެއްޓި ކަމަށް ގާނޫނީ ގޮތުން ބެލުމުގައި ސުޕްރީމް ކޯޓުން ދާދި ފަހުން ނިންމީ ބޮޑު ނިންމުމެކެވެ. މަސްތުވާތަކެތި އެ މީހެއްގެ އަތުން ފެންނަ މީހާ އެ ތަކެއްޗާ ޒިންމާ އުފުލުމާ ބެހޭ ގޮތުން ސުޕްރީމް ކޯޓުން ކުރިން ކަނޑައަޅާފައިވާ މާނަކުރުން ރަނގަޅު ނޫން ކަމަށް ދެކި، އެއާ ދުރަށް އެ ކޯޓުން މިވަނީ ގޮސްފަ އެވެ.\nއަތުގައި މަސްތުވާތަކެތި ބެހެއްޓުން ނުވަތަ ގެންގުޅުނު ކަމަށް ސުޕްރީމް ކޯޓުގެ ކުރިން ކަނޑައެޅި އުސޫލު އޮތް ގޮތުން މީހެއްގެ ހިޔާޒަތުގެ ދަށުން މަސްތުވާއެއްޗެއް ފެނުމުން ކުށުގެ މަސްއޫލިއްޔަތު އެ މީހަކު އުފުލަން ޖެހޭނެ އެވެ. މިސާލަކަށް މީހަކު އޭނާއާ ހަވާލުކުރި އެއްޗެއްގެ ތެރޭގައި މަސްތުވާއެއްޗެއް އޮތްކަން ނޭނގުމަކީ ކުށުން ބަރީއަވެވޭ ކަމެއް ނޫނެވެ. އެއަށް ޒިންމާވާން ޖެހޭ އެހެން މީހަކު ނުދެއްކިއްޖެ ނަމަ، އެ ކުށް އެ މީހެއްގެ މައްޗަށް ސާބިތުކުރެވޭނެ އެވެ.\nޖިނާއީ ކުށްތައް ސާބިތު ކުރުމުގެ އާންމު މިންގަނޑަކީ ގާނޫނު އަސާސީގެ 51 ވަނަ މާއްދާގައި ބުނާ އެކަށީގެންވާ ޝައްކެއް ނެތް މިންވަރެވެ. އެހެންވެ ސަބަބުވެރި އިންސާނެއްގެ ވިސްނުމުން އެހެން ގޮތަކަށް ވިސްނުމަށް އެކަށީގެންވާ ސަބަބެއް ނެތް މިންވަރަށް ކުށުގެ މާއްދީ ރުކުން (އެކްޓަސް ރިއާ) މައުނަވީ ރުކުން (މެންސް ރިއާ) ސާބިތުކޮށް ދިނުމުގެ ބުރަ ދައުލަތުން އުފުލަން ޖެހެ އެވެ. އެކަމަކު މުތުލަގު މަސްއޫލިއްޔަތު (ސްޓްރިކްޓް ލައެބިލިޓީ) އުފުލަން ޖެހޭ ކުށްތައް މި މިންގަނޑަށް ވުރެ ލުއި ނުވަތަ ފަސޭހައިން ސާބިތުކުރެވޭ އެވެ.\nއެފަދަ ކުށްތަކުގައި ކުށުގެ މާއްދީ ރުކުން ސާބިތުވުމުން، މައުނަވީ ރުކުން ސާބިތު ނުވިޔަސް ކުށް ސާބިތު ކުރެވެ އެވެ. މިސާލަކަށް މަސްތުވާތަކެތި ގެންގުޅުމުގެ މައްސަލަތަކުގައި ހިޔާޒަތުގެ (ބެލުމުގެ) ދަށުގައި އެފަދަ އެއްޗެއް ފެނުމުން ކުށް ސާބިތުވީ އެވެ. އެ ތަކެތި ގެންގުޅުމުގެ ނިޔަތް އޮތްކަން ނުވަތަ އެއީ މަސްތުވާއެއްޗެއް ކަން އެނގިގެން ގަސްދުގައި އެ މީހަކު ގެންގުޅުނު އެއްޗެއް ކަން ކޮންމެހެން ސާބިތުވާކަށް ނުޖެހެ އެވެ. ސުޕްރީމް ކޯޓުގެ ކުރީގެ ނިންމުން އޮތީ ހިޔާޒަތުގެ ދަށުން މަސްތުވާތަކެތި ފެނުމަކީ މުތުލަގު މަސްއޫލިއްޔަތު އުފުލަން ޖެހޭ ކުށެއްގެ ގޮތުގައި ބަލައިފަ އެވެ.\nއެ އުސޫލަކީ ކުށްނުކުރާ މީހުން ވެސް "ގާނޫނީ ގޮޅިއަކަށް" ފެތުމުގެ ފުރުސަތު އޮންނަ ކަމަށް ވާތީ ކުރިއަރާފައިވާ ގައުމުތަކުގައި މި އުސޫލު ހިންގަނީ ވަރަށް ޚާއްސަ އިސްތިސްނާ ކުށްތަކަކަށެވެ. އެހެންވެ، މަސްތުވާތަކެއްޗާ ބެހޭ ކުރީގެ ގާނޫނުގެ މާއްދާއެއް މާނަކޮށް، އެ ކޯޓުން އޭރު ކަނޑައެޅި އެ އުސޫލާ އެކު ވަރަށް ފަސޭހައިން ވެސް މަސްތުވާއެއްޗެއް ގެންގުޅުމުގެ ކުށް ސާބިތުވުމުގެ ފުރުސަތު އޮވެ އެވެ. މީހުން ދޭ ތަކެއްޗާ ހަވާލުނުވުމަށް ކަމާ ބެހޭ އިދާރާތަކުން އެދެމުން އަންނަނީ އެފަދަ ސަބަބުތަކާ ހެދި އެވެ.\nއެކަމަކު ސުޕްރީމް ކޯޓުން އޭރު އެގޮތަށް ކަނޑައަޅާފައި އޮތަސް، ގިނަ ކޯޓުތަކުން އެއާ ތަފާތުކޮށް އެފަދަ މައްސަލަތައް ނިިންމާފައި ހުއްޓެވެ. އެއީ ހިޔާޒަތުގެ ދަށުން މަސްތުވާތަކެތި ފެނުނަސް، އެ ތަކެއްޗާ އެ މީހާއާ ގުޅުވާލެވޭ އިތުރު ހެއްކެއް ނުވަތަ ގަރީނާއެއް އޮންނަން ޖެހޭ ގޮތަށެވެ.\nކުރީގެ މާނަކުރުން އެއް ފަރާތްކޮށް، ސުޕްރީމް ކޯޓުން އަލަށް ދިން މާނަކުރުން ބުނާ ގޮތުން މަސްތުވާއެއްޗެއް މީހެއްގެ ހިޔާޒަތުގެ ދަށުން ފެނުމަކީ މުތުލަގު މަސްއޫލިއްޔަތު އުފުލަން ޖެހޭ ކުށެއް ނޫނެވެ. ސަބަބެއްގެ ގޮތުގައި އެ ކޯޓުން ދެއްކީ ކުރީގެ ނިންމުން ބިނާކުރި މަސްތުވާތަކެއްޗާ ބެހޭ ކުރީގެ ގާނޫނުގެ ދެވަނަ މާއްދާގެ ށ. އަކީ މުތުލަގު މަސްއޫލިއްޔަތު އުފުލަން ޖެހޭ ކުށެއްގެ ގޮތުގައި އެ ކުށް ބެލުމަށް އޮތް މާއްދާއަކަށް ނުވުމެވެ. އެ މާއްދާގެ ހަމައެކަނި މަގްސަދަކީ އޭރު ގާނޫނު އޮތް ގޮތަށް، އެއް ގްރާމަށް ވުރެ ގިނައިން މަސްތުވާތަކެތި ގެންގުޅުމަކީ ވިޔަފާރީގެ ބޭނުމަށް ގެންގުޅުން ކަމަށް ބެލުން ކަމަށް، ސުޕްރީމް ކޯޓުގެ ހުކުމުގައިވެ އެވެ.\nކުރީގެ މާނަކުރުން ގޯސް ކަމަށް ސުޕްރީމް ކޯޓުން ދެއްކި ދެވަނަ ހުއްޖަތަކީ ކުރިން ދެންނެވި މާއްދާގެ އިބާރާތް އޮތް ގޮތާއި މުތުލަގު މަސްއޫލިއްޔަތު އުފުލަން ޖެހޭ އެހެން ބައެއް ކުށްތަކާ ގުޅިގެން އެ ގާނޫނުތަކުގައި ހުރި އިބާރާތްތައް ތަފާތުވުމެވެ. ރާއްޖެއަށް ގެނައުން މަނާތަކެތީގެ ގާނޫނުގައި، އެ ގާނޫނުގެ ދަށުން އެތެރެކުރުން މަނާ އެއްޗެއް މީހެއްގެ އަތުން ފެނިއްޖެ ނަމަ އެއީ އެ މީހަކު ރާއްޖެ އެތެރެކުރި ނުވަތަ އުފެއްދި އެއްޗެއް ކަމަށް ބަލަން ޖެހޭ ގޮތަށް އޮތް އިބާރާތާއި މަސްތުވާތަކެއްޗާ ބެހޭ އެ ގާނޫނުގެ އެ މާއްދާގެ އިބާރާތާއި މަގްސަދު ތަފާތެވެ.\nސުޕްރީމް ކޯޓު -- ފޮޓޯ/މިހާރު\nއާ މާނަކުރުމާ އެކު، އަންނާނެ އެންމެ ބޮޑު ބަދަލަކީ މީހެއްގެ ހިޔާޒަތުގެ ދަށުން މަސްތުވާއެއްޗެއް ފެންނަ ފެނުމުގެ މައްޗަށް އެކަނި ބިނާކޮށް އެ މީހާ ޒިންމާ އުފުލަން ޖެހޭ ޖެހުން ނިމުމަކަށް އައުމެވެ. އަދި ގެންގުޅުމުގެ ނިޔަތް އޮތްކަން ސާބިތުކޮށް ދިނުމަށް އެއާ އެ މީހަކާ ގުޅުވާލެވޭ އިތުރު ހެއްކެއް އޮތުން ލާޒިމްވުމެވެ. މިސާލަކަށް މަސްތުވާތަކެތި ހުރިކަން އެ މީހަކަށް އެނގޭ ކަމުގެ ހެއްކެއް ނުވަތަ އެ އެއްޗެއް އޭނާގެ ހިޔާޒަތުގެ ދަށަށް ގެންނަން މަސައްކަތެއް ކުރިކަމުގެ ހެއްކެއް ދެއްކުން ލާޒިމްވާނެ އެވެ. އެކަމަކު މަސްތުވާއެއްޗެއް އެ މީހާއަށް ފެންނަ ފަދަ ގޮތަކަށް ހާމައަށް ހުރުން ފަދަ ހާލަތުގައި އެ ތަކެތި ގެންގުޅުމުގެ ނިޔަތް އޮތް ކަމަށް ބެލިދާނެ އެވެ.\nސުޕްރީމް ކޯޓުގެ ކުރީގެ ނިންމުމަކީ މަސްތުވާތަކެއްޗާ ބެހޭ ކުރީގެ ގާނޫނު އޮތްއިރު އެ ގާނޫނަށް ރިއާޔަތްކޮށް ކަނޑައެޅި މާނަކުރުމެކެވެ. އަދި ފަހުން މި ނިންމި މައްސަލައަކީ ވެސް އެ ގާނޫނުގެ ދަށުން ދައުވާކުރި މައްސަލައެއް ކަމަށް ވާތީ އެ ނިންމުމުގައި މުޅިން ވެސް ރިއާޔަތް ކޮށްފައި އޮތީ ކުރީގެ ގާނޫނަށެވެ. މިހާރު އަމަލުކުރާ މަސްތުވާތަކެއްޗާ ބެހޭ ގާނޫނާ ބެހޭ ގޮތުން އެ ހުކުމުގައި އެއްވެސް މިންވަރަކަށް ވާހަކަ ދައްކާފައެއް ނެތެވެ. އެހެންވެ، އެ ނިންމުމުގެ އުސޫލުތައް މިހާރުގެ ގާނޫނުގެ ދަށުން ދައުވާކުރާ މައްސަލަތަކަށް ހިނގާނެތޯ އެއީ އޮތް ސުވާލެކެވެ.\nމި މައުލޫއުގައި ކުރީގެ ގާނޫނާއި މިހާރު އަމަލުކުރާ ގާނޫނާ ކޮންމެވެސް ވަރަކަށް ތަފާތުތަކެއް ވެސް އެބަ ހުއްޓެވެ. މިހާރު އަމަލުކުރާ ގާނޫނުގައި މަސްތުވާއެއްޗެއް އަތުގައި ހުރި ކަމަށް ބެލެވޭނެ ގޮތްތަކާއި ހާލަތްތައް ވަކިވަކިން ބަޔާން ކޮށްފައި އެބަ އޮތެވެ. އެ ގާނޫނުގެ 141 ވަނަ މާއްދާގައި އެ ހާލަތްތައް ބަޔާން ކުރުމަށް ފަހު، އެހެން ގޮތަކަށް ސާބިތު ނުވާހާ ހިނދަކު އެއިން ހާލަތެއްގައި މަސްތުވާތަކެތި އަތުގައި ހުރީ ކަމަށް ބަލަން ޖެހޭ ކަމަށް ބުނެފައި އޮވެ އެވެ. އެހެންވެ، މިކަމުގައި ސާފު ޖަވާބެއް އަދި ނެތޭ ބުނެވިދާނެ އެވެ.\nނުބައި ދޮރެއް ހުޅުވީތަ؟ ނޫނީ ބަންދުކުރީތަ؟\nމަސްތުވާތަކެތީގެ ސަބަބުން މުޖްތަމައަށް ލިބެމުންދާ ގެއްލުންތައް އޮތީ އިންތިހާގަ އެވެ. ކުރިން ގްރާމުން ކިޔަމުން އައި ބަރުދަން މިހާރު ކިޔަނީ ކިލޯއިންނެވެ. އަހަރެއްގެ މައްޗަށް އެތައް ސަތޭކަ ކިލޯއެއްގެ މަސްތުވާތަކެތި ރާއްޖެއިން އަތުލައިގަނެ އެވެ.\nއަނެއްކޮޅުން، ހަމައެކަނި މަސްތުވާތަކެތި ފެންނަ ފެނުމުގެ މައްޗަށް ބިނާކޮށް ކުށް ސާބިތު ކުރަމުން ދިޔައިރު ވެސް ތަހުގީގު މަރުހަލާގައި ހެދޭ ބޮޑެތި ގޯސްތަކުގެ ސަބަބުން މިފަދަ އެތައް މައްސަލައެއްގައި ހިމެނޭ ބަޔަކު ޒިންމާވާން ނުޖެހި، ދޫކޮށްލަން ޖެހިފައި އެބަ ހުއްޓެވެ. އެހެންވީއިރު، މި ބަދަލާ އެކު މަސްތުވާތަކެއްޗަށް ޒިންމާ ވާން ޖެހޭ ހަގީގީ މީހުންނާ ދެކޮޅަށް ހެކި ހޯދޭނެތޯ އާއި އެ ގާބިިލްކަން ތަހުގީގީ އިދާރާތަކުގައި އެބަ ހުރިތޯ މިއީ ވިސްނާލުން މުހިންމު ކަމެކެވެ.\nމި ނުކުތާއަށް ސުޕްރީމް ކޯޓުން ވެސް ކޮންމެވެސް ވަރަކަށް ވާހަކަ ދައްކާފައި އެބަ އޮތެވެ. އެ ހުކުމުގައިވާ ގޮތުން މަސްތުވާތަކެތީގެ ސަބަބުން މުޖްތަމައަށް ލިބެމުންދާ ގެއްލުންތައް ބޮޑުކަން ހުއްޖަތެއްގެ ގޮތުގައި ދެއްކުމަށް ފަހު، ގާނޫނުގެ މަގްސަދުގެ ބޭރުން ކުށް ސާބިތު ކުރުމުގައި ގާނޫނު އަސާސީގައި ބަޔާންކުރާ މިންގަނޑަށް ވުރެ ލުއި މިންގަނޑެއް ކޯޓުތަކުން އަމިއްލައަށް ގެންގުޅެގެން ނުވާނެ އެވެ. އަދި ވަކި ކުށެއްގެ ބޮޑުކަމާއި އާންމުވެފައިވާ މިންވަރަށް ބަލައި، އެ ކުށް ސާބިތުކުރަން ލުއި މިންގަނޑެއް ގެންނަ ނަމަ، އެކަމަށް އޮތް މަގަކީ ގާނޫނުގައި އެކަން ސާފުކޮށް ބަޔާން ކުރުން ކަމަށް އެ ހުކުމުގައިވެ އެވެ.\n"މީހެއްްގެ އަތުގައި މަނާކުރެވިފައި މަސްތުވާތަކެތި ހުންނަ ހުރުމަކީ މުތުލަގު މަސްއޫލިއްޔަތު ގާނޫނީ ގޮތުން އުފުލަން ޖެހޭ އަމަލެއް ކަމަށް ބަޔާންކުރާ ނަމަ ނުވަތަ މީހެއްގެ މައްޗަށް ޝަރީއަތުން ކުށެއް ސާބިތުކުރަން އޮންނަ މިންގަނޑަކީ އެކަށީގެންވާ ޝައްކެއް ނެތް މިންވަރަށް ވުރެ ހަރުކަށި މިންގަނޑެއް ކަމަށް ބަޔާންކުރާ ނަމަ، އެއީ ގާނޫނު އަސާސީގެ ދެވަނަ ބާބުގައި ބަޔާން ކޮށްފައިވާ ރައްޔިތުންގެ އަސާސީ ހައްގެއް ހަނިކުރުން ކަމަށް ވާނެތީ، ގާނޫނު އަސާސީގެ 51 ވަނަ މާއްދާގެ އ. ގައި ބަޔާން ކޮށްފައިވާ އަސާސީ ހައްގު ހަނިކުރެވޭނީ ގާނޫނު އަސާސީގެ 16 ވަނަ މާއްދާއާ އެއްގޮތަށް ރައްޔިތުންގެ މަޖިލީހުން ފާސް ކޮށްފައިވާ ގާނޫނަކުން" ކަން ހުކުމުގައި ފާހަގަކޮށްފައިވެ އެވެ.\nއެ ހުކުމުގައިވާ ގޮތުން ގާނޫނެއްގައި އެހެން ގޮތަކަށް ބަޔާން ނުކުރަނީސް، މަނާ އެއްޗެއް މީހެއްގެ އަތުން ފެންނަ ފެނުމުގެ މައްޗަށް އެކަނި ބިނާކޮށް ކުށް ސާބިތު ނުކުރެވޭނެ ކަމަށް ގާނޫނީ ގޮތުން ބަލަން ޖެހެނީ ކުށް ނުކުރާ މީހުންނަށް އަދަބުތަކެއް ދެވިދާނެތީ އެވެ. ބޭރުގެ ކޯޓުތަކުގެ ނިންމުންތައް ވެސް އެގޮތަށް އެބަހުރި ކަން އެ ހުކުމުގައި ފާހަގަކޮށްފައިވެ އެވެ.\nގާނޫނީ ބޭފުޅުން ދެކެވަޑައިގަންނަވާ ގޮތުގައި ސުޕްރީމް ކޯޓުގެ ފަހުގެ ނިންމުމަކީ އެފަދަ ތަކެއްޗަށް ޒިންމާވާން ޖެހޭ މީހާ ކަނޑައެޅުމުގައި މުޅިން އާ މިންގަނޑެއް ނުވަތަ އުސޫލެއް ނޫނެވެ. ސުޕްރީމް ކޯޓުގެ ކުރީގެ މާނަކުރުން ދެމި އޮތްއިރު ވެސް، މަސްތުވާތަކެތި ހިޔާޒަތުގެ ދަށުން ފެނުނަސް، އިތުރު ހެކި ނުވަތަ ގަރީނާއެއް އެ މީހަކާ ގުޅުވާލެވޭ ގޮތަށް އޮންނަން ޖެހޭ ކަމަށް އޭނާ ދެކެވަޑައިގަންވަ އެވެ.\n"މީގެ ކުރިން ވެސް އެބަހުރި ކޯޓުތަކުން ނިންމާފައި ހިޔާޒަތުގެ ދަށުން މަސްތުވާތަކެތި ފެނުނަސް، ގުޅުވާލެވޭ އިތުރު ހެއްކެއް ނުވަތަ ގަރީނާއެއް ހުންނަން ޖެހޭނެއޭ. އެހެންވީމަ މުޅިން އާ އެއްޗެއް ނޫން މި އައީ،" ޖިނާއީ ބޮޑެތި މައްސަލަތަކެއްގައި ވަކާލާތު ކުރެއްވި މަޝްހޫރު ވަކީލަކު ވިދާޅުވި އެވެ.\nއޭނާ ދެކެވަޑައިގަންނަވާ ގޮތުގައި މަސްތުވާއެއްޗެއް ފެންނަ ކޮންމެ ފަހަރަކު އެއަށް ޒިންމާވާން ޖެހޭ މީހަކު ނުހޯދިދާނެ އެވެ. އަދި ޚާއްސަކޮށް، ދަތުރުކުރާ މީހުންގެ ހަވާލުގައި އެއްޗެހި ފޮނުވުމުގެ އާދަ ފެތުރިފައި އޮތްއިރު، އެފަދަ ކޮންމެ ފަހަރަކު އޭގެ ޒިންމާ ކޮންމެވެސް މީހަކު ނަގަން ޖެހޭ ނަމަ، އެކަމުގެ ނުރައްކާތެރިކަން ވިސްނައިނުލެވި ތިބި އާންމުންގެ ބަޔަކަށް އަދަބު ލިބުމުގެ ފުރުސަތު އޮތްކަން ވެސް އޭނާ ފާހަގަކުރައްވަ އެވެ.\n"މިއީ ކުށް ނުކުރާ ބައެއްގެ ބޮލުގައި އެކަން އެޅުވި، ހައްޔަރުވެގެން ޖަލަށް ދާން ޖެހުމާ ދެކޮޅު ކަމެއްގެ ގޮތުގައި އަޅުގަނޑު ދެކެނީ،" އޭނާ ވިދާޅުވި އެވެ.\nކުށްކުރި މީހުންނަށް އަދަބު ދީ، މުޖްތަމައު އަމާންކުރުމާ އެކު، ކުށް ނުކުރާ މީހާއަށް ރައްކާތެރިކަން ދިނުމަކީ ވެސް ގާނޫނުގެ މަގްސަދެވެ. މަސްތުވާތަކެތީގެ މައްސަލަތަކުގައި ސުޕްރީމް ކޯޓުގެ އާ މާނަކުރުމަކީ ކުށް ނުކުރާ މީހުންނަށް އަދަބު ދެވުމުގެ ފުރުސަތު ކުޑަވެގެންދާނެ ނިންމުމަކަށް ވެދާނެ އެވެ. އެކަމަކު މިއީ ކުށެއް ނެތް މީހުން ނިވައި ފަތްގަނޑަކަށް ބޭނުން ކޮށްގެން މަސްތުވާތަކެތީގެ ވިޔަފާރިކުރާ މީހުންނަށް ހުޅުވާލެވޭ ދޮރަކަށް ވެސް ވެދާނެ އެވެ. އެހެންކަމުން ތަހުގީގުތައް ވަރަށް ބޮޑަށް ފުޅާވާން އެބަ ޖެހެ އެވެ.\nއިތުރު ލިޔުންތައް ކުށްކުރުން ސުޕްރީމް ކޯޓް މަސްތުވާތަކެތި މަސްތުވާތަކެތީގެ ގާނޫނު


Zimmaa Nagaanee Kaaku..? | FenvaruOnline\nހައްދުންމަތި ގަމުގައި އޮންނަ ތާރީޚީ ހަވިއްތަ މިތަން ޙީމާޔަތް ކުރުން މުހިންމު--- ފެންވަރު ފޮޓޯ/ އަލީ ނިހާސް\nޒިންމާ ނަގާނީ ކާކު؟\n14:23 - 20 މާޗް 2020 -0comment\n"ގިނަދުވަސްވެގެން ގޮސް އަހަރެންގެ ޙަޔާތަށްވީ ކިތައް އަހަރުކަމެއް ހުދު އަހަންނަކަށް ވެސް ނޭނގެއެވެ. އެހާވެސް ގިނަ ދުވަސް ވެއްޖެއެވެ. އެހެންނަމަވެސް އަހަރެން ދުނިޔޭގައި ދިރި އެބަހުރީމެވެ. އެތައްބަޔެއްގެ އަނިޔާތައް އެތައްފަހަރެއްގެ މަތިން މިވޭތުވެ ދިޔަ އަހަރު ތަކުގައި ލިބިއްޖެއެވެ. އަދިވެސް ދަނީ ލިބެމުންނެވެ. އެކަމުގެ ސަބަބުން އެއިރު ހުރި އަހަރެންގެ ރީތި ސޫރަ ޢައިބުވެ ބަލާލަން ހަޑިވެ ހުތުރު ވުމަކީ އަހަރެންގެ ކުށެއް ނޫނެވެ.\nދޭތެރެ ދޭތެރެއިން ދުރު ހިސާބުން އަހަރެންގެ މޫނު ދެކެލަން މަދު މަދުން މީހުން އައިސް ހަދަތެވެ. ނަމަވެސް އެއްވެސް މީހަކު އަހަރެންގެ އާދޭހުގެ އަޑު އަހާކަށް ބޭނުމެއް ނުވެއެވެ. ހާލުބަލާލާކަށް ވެސް ބޭނުމެއް ނުވެއެވެ. އަހަރެންގެ ހާލު ދަނީ ދުވަހެއް ދުވަހަކަށް ގޯސްވަމުންނެވެ. ހިމާޔަތެއް ދޭނީ ކާކުހެއްޔެވެ. ވަށައިގެން ވިނަ ހެދި ނެވާނުލެވޭވަރަށް ވަނީ ވަކި ހިއްޕާލާފައެވެ. މިއަދު އަހަރެންނާ ދޭތެރޭ ތިޔަހެން ފަރުވާ ކުޑަ ނުކުރާށެވެ. އަހަރެން ނެތިދާ ދުވަހަކުން ކަލޭމެން ހިތާމަ ކުރާނެކަން ޔަޤީނެވެ."\nހަވިއްތަ ކައިރީ ހުންނަ ޒިޔާރަތް / ތަސްވީރު ޢަލީ ނިހާސް\nތާރީޚީ ތަރިކައަށް އިޙުމާލުވެވިގެން ނުވާނެއެވެ. އަނިޔާ ކުރެވިގެން ނުވާނެއެވެ. އެނގޭހެއްޔެވެ. މިފަދަ ދުވަސްވީ އާސާރުތައް ފަރުވާލެއްނެތި ދޫކޮށްލެވުމަކީ ހަޤީގަތުގައި ދެވޭ ވަރަށް ބޮޑު އަނީޔާއެކެވެ. ވެވޭ އިޙްމާލެކެވެ. އެނގޭގޮތުގައި ދުވަސްވީ އާސާރު ތަކަކީ ޙިމާޔަތް ކުރެވިގެންވާ ތަންތަނެވެ. ނަމަވެސް ހިމާޔަތް ކުރުމަކީ އެކަމުގެ ޒިންމާ ބޮލުއަޅާއިގެން ހުންނަ މީހާ އެހެން ބުނެލުން ތޯ އެވެ. ނުވަތަ ފޮތެއްގައި އެވާހަކަ ޢިބާރާތް ކޮށްލުން ތޯއެވެ.\nއަހަރުތަކެއް ކުރިން ހައްތެލި ހުންނަ ސަރަހައްދު ހިމާޔަތް ކުރުމަށް ހޮޅިތަކެއް ޖެހުނެވެ. މިހާރުވެސް ބައެއް ހޮޅި ފެންނަން އެބަހުއްޓެވެ. ބެއެއް ހޮޅިތައް ފަނާވެ ހިނގައްޖެއެވެ. ހައްތެލި ހުންނަ ހިސާބަށް ރާޅު ޖަހަން ފެށުމުން ދެން ގިރާލަފާނެހެން ހީވީމާ ދެފަހަރެއްގެ މަތިން ހައްތެލީގެ އިރުން ތޮއްޓެއް ލެވުނުކަން ފާހަގަ ކުރަމަވެ. އެހެންނަމަވެސް ވޭތުވެ މިދާ ފަހުގެ ތާރީޚެއްގައި އެސަރަހައްދު ހިމާޔަތް ކޮށް ބެލެހެއްޓުމުގެ ނަމުގައި ބިންހިމަ ގަހެއްގެ މިންވަރުވެސް އުފުރާލެވިފައެއް ނުވެއެވެ. އަޅުގަނޑު ދެކޭ ގޮތުގައި މިފަދަ ތަންތަނަށް ވަދެ ނިކުމެވޭ ގަޑިތަކެއް، ބަލާހެދެންޖެހޭ ގޮތްތަކެއް ކަނޑައެޅި އޮންނަން ޖެހެއެވެ. ހައްތެލި ބަލަން ދާހާމީހަކު ދުވެއަރާ، ފުންމާކުޅެ، ކޮނެހަދާ ފަސްފޫންޏަކަށް ހެދިގެން ނުވާނެއެވެ. މިފަދަތަންތަން ބަލަހައްޓާނޭ މީހުން ލެވިފަވެސް ތިބެން ޖެހެއެވެ. ނަމަވެސް ނަތީޖާއަކަށް ވެގެންދާތަން ފެންނަނީ އިޙުމާލުވެވުމެވެ. ހަޤީގަތުގައި މިފަދަ ކަންކަން ކުރާނެ މީހުން ވަނީ އައްޔަން ކުރެވިފައެވެ. ޒިންމާ ނުނަގަނީއެވެ. ރަށްފުށުގެ ކަންކަން ބަލަހައްޓަން ތިބޭ އިސްމީހުން މިފަދަ އާސާރުތައް ސާފުކޮށް، ހަލާކުނުވެ ހުންނާނޭހެން ހިމާޔަތާއިއެކު ރައްކާތެރިކޮށް ބެލެހެއްޓުމަކީ ކޮންމެހެން ކުރަން ޖެހޭ ކަމެކެވެ. ޢަދާކުރަން ޖެހޭ ޒިންމާއެކެވެ.\nހައްދުންމަތީ ގަމު މުކުރިމަގު އަވަށު ހުންނަ ހައްތެލި (ހަވިއްތަ) މިހާރު ހުރީ ކިހިނެއްހެއްޔެވެ. ފެންނަނީ އެއްވެސް ފަރުވާލެއް ނެތި ދޫކޮށްލެވިފައިވާ ތަނެވެ. މުޅި ހައްތެލި މަތީގައި ވިނަހެދި ކުނިގަނޑަކަށް ވެެއްޖެއެވެ. ސާފުކޮށްލާނެ އަތެއްނެތެވެ. މިމަންޒަރު ފެންނަ ލޮލެއްވެސް ނެތެވެ. ހަވިއްތަގެ އިތުރުން މި ހިސާބުގައި ޒިޔާތެއްވެސް ހުންނާނެއެވެ. އެތަން ފެންނާނީ މިހާރު ވަރަށް އުނދަގުލުންނެވެ. ވިނަބޯވެ މުޅި ހިސާބު ވަނީ ވިނަވެފައެވެ. އިހުގައި މިބުނާ ޒިޔާރަތް ހުންނާނީ ވަރަށް ރީތިކޮށް ބިސްތާނު ހެދިފައެވެ. އަޅާނުލާ ދޫކޮށްލެވުމުގެ ސަބަބުން މިހާރު އެއީ ޒިޔާރަތެއްކަން އެނގެނީވެސް ކިރިޔާއެވެ. މުޅި ދިވެހި ރާއްޖޭގައިވެސް މިހެން އަޅާނުލެވި ހުރި ކިތަންމެ އާސާރު ތަކެއް އެބަހުއްޓެވެ. ބައެއް އާސާރުތަށް އަހަރުމެންގެ އިހުމާލުން ވަނީ ނެތި ފަނާވެފައެވެ.\nއަހަރަކު އެއްފަހަރު ނަމަވެސް ދުވަހެއް އިންތިޒާމުކޮށް ކައުންސިލު ފަދަ ޢިދާރާއަކުން މިފަދަކަމަކާ އުޅުނިއްޔާވާނީ ކީއްހެއްޔެވެ. ކުރާނީ ކީއްތޯއެވެ !!! "ބުރަކަމުން ނޭވާވެސް ނުލެވެނީއެވެ." އެއާއި އެކު ދަޢުރު ނިމޭއިރު ކޮށްދެވޭ ކަމެއްވެސް ޙަރާމެވެ.\nހައްތެލި ކައިރީ ހުންނަ ޒިޔާރަތް / ތަސްވީރު ޢަލީ ނިހާސް\nހައްތެެލި ހިމާޔަތް ކުރަން ޖެހި ހޮޅިތައް ހަލާކުވެފައި\nކެފޭ'ރެސްޓޯރަންޓު އަދި ޕެޓްރޯލް ޝެޑް ބަންދު ކުރާ ގަޑި ލަސްކޮށްފި\nސިނަމާލެ ބުރިޖާއި ލިންކު ރޯޑުތަކުން "ޖިންނި" ފެނިދާނެތަ؟\nކުޅުދުއްފުށީ އަފީފުއްދީން ސްކޫލްގެ ސްކައުޓުންނަށް ފަތަންދަސްކޮށްދިނުމުގެ ކްލާސްތަކެއް ކުރިއަށް ގެންގޮސްފި\n17 ފަތުރުވެރިންނާއި އެކު ސަފާރީއެއް ފަރަކަށް އަރައިފި\nކުޑަ ހާފިޒްގެ ހުނަރު ފެނި އެތައްބަޔަކު އަންތަރީސް ވެއްޖެ\nހިއުމަން ޓްރެފިކިން މައްސަލައެއްގައި ބިދޭސީއަކު ހައްޔަރުކޮށްފި\nގެއްލުނު ދެކުދިން ހޯދުމުގެ މަސައްކަތް ކަނޑާއި ވައިގެމަގުން އަދިވެސް ކުރިއަށް\nޅައިމަގުގައި ޑެންގޫ ހުމާއި ވައިރަލްރޯގާ ފެތުރެނީ


އަންނަ އާދިއްތަ ދުވަހުން ފެށިގެން އެލައިޑްގެ އޮފީހުން ޙިދުމަތް ލިބޭނެ އަންނަ އާދިއްތަ ދުވަހުން ފެށިގެން އެލައިޑްގެ އޮފީހުން ޙިދުމަތް ލިބޭނެ\nއެލައިޑުގެ އޮފީސް - ފޮޓޯ: އެލައިޑް\nއެލައިޑް އިންޝުއަރެންސްގެ އޮފީސް ހުޅުވައި މިމަހުގެ5ވަނަ ދުވަހުން ފެށިގެން ޙިދުމަތްދޭނެކަމަށް އެ ކުންފުނިން ބުނެފިއެވެ.\nއެލައިޑުން ބުނީ އެ ކުންފުނީގެ ހެޑްއޮފީހާއި ފްރަންޓް އޮފީސް އަންނަ އާދިއްތަ ދުވަހުން ފެށިގެން ހުޅުވައި ޙިދުމަތް ލިބެންހުންނާނެކަމަށެވެ.\nއެލައިޑްގެ އޮފީސް ހުޅުވާފައި ހުންނާނީ ބަންދުނޫން ކޮންމެ ދުވަހެއްގެ ހެނދުނު9އަކުން މެންދުރުފަހު2އަކަށެވެ. އެލައިޑުން ބުނީ އޮފީސް ހުޅުވިނަމަވެސް އޮންލައިންކޮށް ޙިދުމަތް ހޯދުމަށް އެދޭކަމަށެވެ. އަދި ކޮންމެހެން ޙިދުމަތެއް ހޯދުމަށް އަންނަންޖެހިގެން މެނުވީ އޮފީހަށް ނައުމަށްވެސް އެ ކުންފުނިން ވަނީ ކަސްޓަމަރުންނަށް އިލްތިމާސްކޮށްފައެވެ.\nކޯވިޑް-19އާ ގުޅިގެން2މަސް ދުވަހުގެ މެދުކެނޑުމަކަށްފަހު އެލައިޑް އައްޑޫ ގޮފި ހުޅުވާފައިވަނީ ޖޫންމަހުގެ9ވަނަ ދުވަހުއެވެ. އެލައިޑު އައްޑޫ އޮފީހުންވެސް ޙިދުމަތްދެނީ ހެނދުނު 9:00 އިން ފެށިގެން މެނދުރު ފަހު 2:00 އަކާއި ހަމައަށެވެ.\nކޯވިޑް19 އާއި ގުޅިގެން އެލައިޑްގެ ޙިދުމަތްތައް އޮންލައިންކޮށް ލިބޭނެ އިންތިޒާމް މާރޗް މަހުން ފެށިގެން އެ ކުންފުނިން ވަނީ ކަސްޓަމަރުންނަށް ފަހިކޮށްދީފައެވެ. އެލައިޑްގެ އިސްލާމިކް ވިންޑޯ އަޔާދީ ތަކަފުލްގެ ޚިދުމަތްތައްވެސް އޮންލައިންކޮށް ލިބޭނެ މަގު އެ ކުންފުނިން ވަނީ ހޯދާދީފައެވެ.\nއެލައިޑުގެ ޚިދުމަތްތަކާ ބެހޭ މަޢުލޫމާތު ކުންފުނީގެ ހިލޭ ގުޅޭ ނަންބަރު 1600 ލިބޭނެކަމަށް އެކުންފުނިން ބުނެއެވެ.\nކޯވިޑް-19 : 13 ރަށަކާއި 8 ރިޒޯޓަކުން މިވަގުތު އެކްޓިވް ކޭސްތައް ފެނިފައިވޭ - އެޗް.ޕީ.އޭ\nފުޓްބޯޅައިގެ ހަޔާތުގައި މެޗުތަކުން ބަލިވުމުގެ ހިތި ތަޖުރިބާ އެތައްފަހަރަކު ކޮށްފިން: ލަންޕާޑް


Male'-Thilafushi bridge alhaanee India ge kunfunyakun: Akram | Mihaaru\nޚަބަރު / ސްޓޭޓް މިނިސްޓަރު އަކްރަމް ކަމާލުއްދީން\nމާލެ-ތިލަފުށި ބްރިޖް އަޅާނީ އިންޑިއާގެ ކުންފުންޏަކުން: އަކްރަމް\nމާލެ-ތިލަފުށި ބްރިޖުގެ މެރިން ޖިއޯ ފިޒިކަލް ސާވޭގެ މަސައްކަތުގެ އެއްބަސްވުމުގައި ދިވެހި ސަރުކާރާއި ނެދަލެންޑްސްގެ ފުގްރޯ ކުންފުނިން މިއަދު ސޮއިކުރަނީ.---ފޮޓޯ: ޕްލޭނިން މިނިސްޓްރީ\n05 މާޗް 2020 - 16:29\nމި ސަރުކާރުން އެންމެ އިސްކަންދޭ މަޝްރޫއުތަކުގެ ތެރޭގައި ހިމެނޭ އެ ބްރިޖު އަޅަން ފެށުމުގެ ކުރިން، މެރިން ޖިއޯ ފިޒިކަލް ސާވޭގެ މަސައްކަތް ބަޔަކާ ހަވާލުކުރުމަށް ބޭއްވި ރަސްމިއްޔާތުގައި، ޕްލޭނިން މިނިސްޓްރީގެ ސްޓޭޓް މިނިސްޓަރު އަކްރަމް ކަމާލުއްދީން ވިދާޅުވީ، ބްރިޖް އަޅަނީ އިންޑިއާގެ ލޯނުގެ އެހީގައި ކަަމަށް ވާތީ، އެ ގައުމުގެ ސަރުކާރުގެ ކުންފުންޏެއް އެ މަސައްކަތުގައި ބައިވެރިކުރަން ޖެހޭ ކަމަށެވެ. ބްރިޖްގެ މަސައްކަތް ކުރާނެ ކުންފުންޏެއް ކަނޑައަޅަން ކުރިއަށް ގެންދާ ޕްރީ ކޮލިފިކޭޝަން އިންޑިއާގައި މިހާރު ވެސް ކުރިއަށް ދާ ކަމަށް އޭނާ ވިދާޅުވި އެވެ.\nއަކްރަމް ވިދާޅުވި ގޮތުގައި، ބްރިޖް އެޅުމުގެ މަސައްކަތަށް ބޭނުންވާ ފައިސާ ހޯދުމާ ބެހޭ ގޮތުން އިންޑިއާގެ ސަރުކާރާ އެކު ކުރަން ޖެހޭ މަޝްވަރާތައް މިހާރު ވެސް ވަނީ ފަށައިފަ އެވެ. އެކަމަކު، އެ މަޝްރޫއުގެ އަގު އަދި ނުނިމޭ ކަމަށް އޭނާ ވިދާޅުވި އެވެ.\n"މިހާރު" ން ކުރި ސުވާލަކާ ގުޅިގެން އަކްރަމް ވިދާޅުވީ، ސަރުކާރުތަކުން ދޭ ލޯނުތަކުން ކުރާ މަސައްކަތްތަކުގައި އެ ސަރުކާތަކުގެ ކުންފުނިތައް ބައިވެރިކުރަން ޖެހޭ ކަމަށެވެ.\n"އެހެންވީމާ އެގޮތުން ޝޯޓްލިސްޓްކޮށް، ޓެންޑާ އުސޫލުން ޓެންޑާ ކުރާނީ ވެސް އެ ސަރުކާރުން،" އޭނާ ވިދާޅުވި އެވެ.\nބްރިޖުގެ ސާވޭގެ މަސައްކަތް ހަވާލުކުރީ ނެދަލެންޑްސްގެ ކުންފުންޏަކާ\nނެދަލޭންޑްސްގެ ފުގްރޯ ނަމަކަށް ކިޔާ ކުންފުންޏާ ހަވާލުކުރީ ބްރިޖް އަޅާ ސަރަހައްދުގެ ކަނޑުގެ އަޑި އާއި އެއްގަމުގެ ބިންގަނޑު އޮތް ގޮތް ބެލުމަށްޓަކައި ޖިއޯ ފިޒިކަލް ސާވޭ ކުރުމަށެވެ. އެ ކުންފުންޏާ އެ މަސަައްކަތް ހަވާލުކުރީ 15 މިލިއަން ޑޮލަރުގެ އަގަކަށް، އަންނަ ޖުލައި ހަތަކަށް ސާވޭ ނިންމާ ގޮތަށެވެ. އެ ސާވޭ ފަށާނީ މި މަހުގެ 15ގަ އެވެ.\nސާވޭ ކުރުމަށްޓަކައި ފުގްރޯ ކުންފުނިން ކަނޑުގައި 25 ބޯހޯލް އަދި އެއްގަމުގައި 25 ބޯހޯލް ތޮރުފާނެ ކަމަށް އަކްރަމް ވިދާޅުވި އެވެ.\nސަރުކާރުން ކުރިން ބުނެފައި ވަނީ ތިލަފުށްޓާއި މާލެ ގުޅައިލާ ބްރިޖްގެ މަޝްރޫ އަށް 488 މިލިޔަން ޑޮލަރު ހަރަދުވާނެ ކަމަށް އަންދާޒާ ކުރެވޭ ކަމަށެވެ. އެ މަަޝްރޫ އަށް ޚަރަދު ކުރާނެ ބަޔަކު ހޯދަން މިދިޔަ އަހަރު ބޭއްވި ޕާޓްނަޝިޕް ފޯރަމަށް ވެސް ހުށަހެޅި އެވެ.\nއިންޑިއާ ވިލިމާލެ މާލެ ތަރައްގީގެ މަޝްރޫއުތައް ދިވެހި ސަރުކާރު ތިލަފުށި ގުޅިފަޅު ރާއްޖެ-އިންޑިއާ ސްޓޭޓް މިނިސްޓަރު އަކްރަމް ކަމާލުއްދީން ނެޝަނަލް ޕްލޭނިން އެންޑް އިންފްރާސްޓްރަކްޗަރު ނެދަލެންޑްސް\n126 ކޮމެންޓް, 260 ރިއެކްޝަންސް\nއިންޑިޔާއިން އައިޖީއެމް އެޗް އެޅުމުން އަދިވެސް އެމީހުންގެ އުނދަގުލުން ސަލާމަތްނުވެގެން މިއުޅެންޖެނީ. ތިޔަ ބްރިޖެއް އަޅައިފިއްޔާ ދެންވާނެގޮތް ވިސްނާލާ\nތިވަރުން ދާނަމަ އިންޑިއާ މީހުންގެ ފައްޅިވެސް މިރާއްޖޭގައި އަޅާނެ.\nހެޔޮނުވާނެ! ދުވާލަކު ހެޑްލައިނެއް ނަހަދާ ބްރިޖް ނިންމަބަލަ .. ވަރިހަމަ މަލިކުމީހުން ލައްވާ ހެދިޔަސް..\nމަކަރުވެރި ރޭވުންތަކުން އިންޑިއާ މިޤައުމު އަޅުވެތިކުރަން އުޅުނަސް ދިވެހިން ދުވަހަކުވެސް އެފުރުސަތެއް ނުދޭނެ. އަވައްޓެރިއެއްގެ ގޮތުގައި އޮވެ، ތިޔަ ހޯދަން އުޅޭ އިތުބާރު ދުވަހަކުވެސް ނުލިބޭނެ. ދިވެހިންނަށް އެގޭ ތިއީ އެފެންވަރުނޫންކަން.\nތިއީ އިންޑިއާއަށް ވެދުމަށް ދޭ ލާރިގަނޑެއް. ތިޔަތަން ކުރިއަށްއޮތް5އަހަރުވެސް ނިމުމަކީ ނާދިރުކަމެއް. ނިމުނަސް ދިވެހިން ހަމަ ޔަގީނުންވެސް ތިޔަ ބުރިޖަށް އަރަން ބިރުގަންނާނެ. ދެން އަންނަ ސަރުކާރަކުވެސް ތިޔަކަމުން ސަލާމަތްވާނެ ގޮތެއްނޯންނާނެ. މިހާރުވެސް މިއުޅެނީ ހަދިޔާއަކަށްދިން2ހެލިކޮޕްޓަރުން ސަލާމަތް ނުވެވިގެން. އެތަށް އަހަރެއްވިއިރު ދިވެހި ދަރިޔަކަށް ހެލިކޮޕްޓަރު ދުއްވަން ދަސްވިކަމަށް އެވެރިން ގަބޫލެއްނުކުރި.2ހެލިކޮޕްޓަރު 40 އާއިލާ ރާއްޖޭގައި\nބުރިޖެއްތޯ ޚަރަދުގެ ގޮތުންނާއި ކަންވުމުގެ ގޮތުން މުހިންމީ ނޫނީ "އެފަހަރު ވިދާޅުވިފަދަ" ވަށާޖެހޭ ޓްރާންސްޕޯޓްގެ ނިޒާމެއްތޯ ރަނގަޅީ. ކޮބާ ފިނޭންސް މިނިސްޓަރު؟ ކޮބާ އިކޮނޮމިކު މިނިސްޓަރު؟ ކޮބާ އެކްސްޕާޓުން. މާލޭގައި (ހުޅުމާލެ ހިމެނޭގޮތަށް) ކުރިޔަށްއޮތް 25 އަކަށް އަހަރަށް ވާވަރަށް ބިން އެބައޮތް. ވިލިގިއްޔަކު 10،000 މީހުނެއްވެސް ނެތް. ރައްޔިތުންނަށްޓަކާނަމަ ފުވައްމުލަކަށް ބުރިޖު އެޅުން މާމުހިންމު. ނޫނީ ކުޅުދުއްފުއްޓަށް.\n20 އަހަރުން ނޭޅުނީމަ ދެންވެރިމަށް އަރާބަޔަކު ބިލިޔަނުން ބަ ދަލު ދޭން ޖަހާމަޅިއެއް. ބަލަންތިބޭ\nއިންޑިއާއަކީ ބުރިޖުހެދު މުގެ ތަޖުރިބާ ހުރި ބައެއްކަން އަދި މ މިއެނގުނީ. ފަހަރުގައި އިންޑިއާ ކުންފުންޏަކާ ހަވާލުކުރީ މާ އެވެރިން ޗައިނާ ކުންފުޏަކާ ހަވާލުކުރާނީ ކަންނޭގެނު. ބޭނު މަކީ އިންޑިއާއަށް ލާރިގަނޑު ލިބުން. އިންޑިއާގެ ދަރަނި ދަންތުރާގައި ގަދަޔަށް ޖެހިގަނެ ހިރިނުލެވޭ ވަރުކުރާނެ\nމާލެއާއި ތިލަފުއްޓާއި ދޭތެރޭ ބްރިޖެއް ނޭޅިގެން ދިވެހިން އެބައުޅޭ ތޯ؟ ހެޔޮނުވާނެ ދެވަނަ ވިސްނުމަކުން އަދި އެއްފަހަރު ވިސްނަވާ. އަދި އަމުދުން އިންޑިޔާ ލައްވާ ތިޔަކަން ނުކުރައްވާ. ލާރި ގިނަވެގެން އުޅޭނަމަ ހުޅުމާލެއާއި އަތޮޅުތެރޭގައި ބޯހިޔާވަހިކަމަށް ޚަރަދުކުރުން މާރަނގަޅުވާނެ.\nބުރިޖު ނޭޅޭނޭ ކިޔާފަ ކަރުން ފަލަނާރު ނަގާފަ އަނގަ ތަންމިނަށް ހުޅުވާފަ ކުޑަދޫ ކުރުމުށަކަށް ނިކުންނަވަރަށް ބުރިޖެއް ނޭޅޭނޭ ޚަރަދު ކުރަނީ ކާކުހޭ؟ އިންޖިނިއަރިން ހޯދަނީ ކިހިނެއްހޭ؟ ބުރިޖު އެޅުމުގެ ބޭނުމަކީ ކޮބާހޭ؟ ގޮވިމީހުންނަށް މިއަދު ބުރިޖުގެ ބޭނުންފެނުނީ؟ އިންޑިޔާއިން ތިޔައެއްޗެއް އަޅައިފިއްޔާ ތިޔަ ހުންނާނީ ކުޅޭކުޅޭ އެއްޗެއްހެން. އަރާ ވަރެއްނުހުންނާނެ. ހަދާނިމޭއިރަށް އަނެއްކޮޅުން ފީވެގެން ފައިބާނެ. އަނެއްކޮޅުން ބޮޑުކޮށް ރާއްޖެ ދަރާނެ.


ހައްޖުގެ އަޅުކަން ފެށޭނެ އިންތިޒާމެއް ހަމަޖައްސައިފި – DhiDaily\nހައްޖުގެ އަޅުކަން ފެށޭނެ އިންތިޒާމެއް ހަމަޖައްސައިފި\nމާދަމާއަކީ 1141 ވަނަ އަހަރުގެ ޙައްޖުދުވަހެވެ. ކޮންމެ އަހަރަކުވެސް ދުނިޔޭގެ އެކި މުސްލިމް ގައުމްތަކުން މީހުން މި މަތިވެރި އަޅުކަން ކުރުމަށްޓަކައި މައްކާއަށްއާދެއެވެ. ކޮންމެ މުސްލިމަކުވެސް އެންމެ އަދާކުރަން ބޭނުންވާ އަޅުކަމަކަމަށް ހައްޖުގެ އަޅުކަން ވާނެކަން ޔަޤީނެވެ. ނަމަވެސް މިހާރު މިދުނިޔެއަށް ކުރިމަތިވެފައިވާ ނުރައްކާތެރި ޙާލަތާއި ގުޅިގެން މިއަހަރު ޙައްޖުގެ އަޅުކަމުގައި ބައިވެރިވަނީ 160 ޤައުމަކުން 1000 މީހުންނެވެ. މިއީ ރައްކާތެރިކަމުގެ ގޮތުން ސައުދީ އިން އެޅުއްވި ފިޔަވަޅެއްކަމަށް އެ ގައުމުން ބުނެއެވެ. އަދި މި އެންމެންނަކީ ވެސް ސައުދީގައި ދިރިއުޅޭ މީހުންނަށް ކަމަށް ވެސް އެސަރުކާރުން ބުނެއެވެ.\nމި ފަހަރުގެ ހައްޖުވެރިން ކުރާނީ ”ޙައްޖު އިފްރާދް“އެވެ. މިގޮތަށް ކުރާއިރު ހައްޖުގެ ކުރިން ކުރަން ޖެހޭ އުމްރާއެއް ނުކުރާނެއެވެ. އަދި ހަދްޔުގެ ގޮތުގައި އެއްވެސް އެއްޗެއްކަތިލާކަށް ނުޖެހޭނެއެވެ. ނަމަވެސް ދެން ހުރި ރުކުންތައް ފުރިހަމަކުރަން ޖެހޭނެއެވެ. އެއް މަސް ވަންދެން ހައްޖާޖީން މިފަހަރު މައްކާއަށް ވަނުމަށްފަހު ތިބީ ކަރަންޓީންގައެވެ. މީގެ ކުރިން ސަލާމަތީ ބާރުތަކުން ބޭނުންކުރަމުން އައި މިނާޓަވަރުތަކުގައި މިއަހަރު ތިބޭނީ ހުރިހާ ހައްޖާޖީންކަމަށް ސައުދީ ސަރުކާރުން ހާމަކުރެއެވެ. ސަބަބަކީ މިއަހަރު ހައްޖުގެ އަޅުކަން ކުރުމަށް އަންނަނީ މަދު މީސްކޮޅަކަށް ވެފައި ރައްކާތެރި ގޮތަކީ އެއީ ކަމަށް ބަލާފައިކަމަށް ސައުދީ އަރަބިޔާއިން ބުނެއެވެ. ޖަމްރާތަކާއި ކައިރީގައި ހުންނަ މިޓަވަރުތަކުގައިވަނީ ގައިދުރުކަން ބަހައްޓަންވީ ގޮތާއި ސިއްހީ ގޮތުން ރައްކާތެރިވާން އަޅަންޖެހޭ ހުރިހާ ފިޔަވަޅުތަކެއް އެޅި ހައްޖުވެރިންނަށް ބޭނުންވާނެ ހުރިހާ އިންތިޒާމެއް ހަމޖައްސާފައިކަމަށް ވެސް ސައުދީ ސަރުކާރުން ވިދާޅުވެއެވެ.\nމި ފަހަރުގެ ޙައްޖަށް ނަމިރާ މިސްކިތުގެ ތައްޔާރީތަކަށް ބަލާއިރު ޙައްޖުވެރިން ތިބޭނެ ތަންތަން ފާހަގަކޮށް މިސްކިތްވަނީ ޑިސްއިންޕެކްޓްކޮށްފައެވެ. މިފަހަރުގެ ޙައްޖުވެރިންނަށް ތައްޔާރުކޮށްފައިވާ ޓެންޓްތައް ވެސް ހުރީ ހުރީ ޖަބަލުއް ރަހްމާ (އަރާފަތު ފަރުބަދަ ) ދާދި ކައިރީގައެވެ. ސައުދީ ސަރުކާރުން ހާމަކުރެއްވިގޮތުގައި މިފަހަރުގެ ހައްޖުގެ ކަންކަން އިންތިޒާމުކޮށްފައިވަނީ ވީހާވެސް ލުއިކޮށް ކަމަށެވެ. އޭގެ ސަބަބެއްކަމަށް ވަނީ މިހާރު ދިމާވެފައިވާ ބަލިމަޑުކަމެވެ.


PSM in maafah edhen engi massalaiga amalu kuree aammu usoolun: Broadcasting commission | Mihaaru\nބްރޯޑްކާސްޓިން ކޮމިޝަންގެ މެމްބަރުން: ޕީއެސްއެމް މައާފަށް އެދެން އެންގި މައްސަލާގައި އަމަލުކުރީ އާންމު އުސޫލުގެ ތެރެއިން ކަމަށް އެ ކޮމިޝަނުން ބުނޭ -- ފޮޓޯ/މިހާރު\nޕީއެސްއެމް މައާފަށް އެދެން އެންގި މައްސަލާގައި އަމަލުކުރީ އާންމު އުސޫލުން: ބްރޯޑްކޮމް\n03 ޖޫން 2019 - 19:22 11 comments\nބްރޯޑްކާސްޓް ކުރުމުގެ ކޯޑް އޮފް ޕްރެކްޓިސްއާ ޚިލާފްވި މައްސަލާގައި ޕީއެސްއެމް އިން މައާފަށް އެދެން އެންގި މައްސަލާގައި އަމަލުކުރީ އާންމު އުސޫލުތަކުގެ ތެރެއިން ކަމަށް ބްރޯޑްކާސްޓިން ކޮމިޝަނުން މިއަދު ބުނެފި އެވެ.\nމައާފަށް އެދި ބަޔާން ނެރުމަށް ފެބްރުއަރީ، 2018 ގައި ބްރޯޑްކާސްޓިން ކޮމިޝަނުން ޕީއެސްއެމްއަށް އެންގީ އެ އަހަރުގެ އާ އަހަރު ފާހަގަކުރަން ބޭއްވި ޝޯގައި ނިވާކަން ކުޑަ ހެދުންތަކެއް ލައިގެން ބަޔަކު ނެށި މަންޒަރު ދެއްކި މައްސަލާގަ އެވެ. އެކަމަކީ ބްރޯޑްކާސްޓް ކުރުމުގެ ކޯޑް އޮފް ޕްރެކްޓިސްއާ ޚިލާފް ކަމަކަށްވާތީ ބްރޯޑްކާސްޓިން ކޮމިޝަނުން އަންގާފައި އޮތީ މައާފަށް އެދި ބަޔާނެއް އާންމު ކުރުމަށެވެ.\nޕީއެސްއެމް އިން އެ އެންގުމާ އެއްގޮތަށް މައާފަށް އެދުނީ އޭގެ އަހަރަކަށް ވުރެ ގިނަ ދުވަސް ފަހުން މިދިޔަ މަހު އެވެ. މައާފަށް އެދި ޕީއެސްއެމް އިން ނެރުނު ބަޔާނުގައިވަނީ ޕީއެސްއެމްގެ ކުރީގެ މެނޭޖްމަންޓް އޮތްއިރު އެ އެންގުން ތަންފީޒު ކުރަން ކޮމިޝަނުން މަސައްކަތް ނުކޮށް ތިބުމަށް ފަހު އެ މަސައްކަތް ކޮމިޝަނުން ފެށީ މިދިޔަ އޭޕްރީލް މަހު ކަމަށެވެ.\nއެކަމާ ގުޅިގެން ބްރޯޑްކާސްޓިން ކޮމިޝަނުން ޕީއެސްއެމްއަށް ފޮނުވި ސިޓީގައިވަނީ ޕީއެސްއެމް އިން އެ ކޮމިޝަންގެ އެންގުމަށް އަމަލު ނުކުރާތީ އެ މައްސަލަ ކޯޓަށް ފޮނުވަން އެޓާނީ ޖެނެރަލްގެ އޮފީހަށް އޭޕްރީލް، 2018 ގައި ފޮނުވި ކަމަށެވެ. އެކަމަކު އެ މައްސަލަ ކޯޓަށް ފޮނުވުމުގެ ބަދަލުގައި ދެ ފަރާތުން ވާހަކަ ދައްކައިގެން ހައްލު ކުރުމަށް އޮކްޓޫބަރު، 2018 ގައި އެޓާނީ ޖެނެރަލްގެ އޮފީހުން އަންގާފައިވާ ކަމަށް އެ ސިޓީގައިވެ އެވެ. އަދި ޕީއެސްއެމްގެ މެނޭޖްމަންޓް ފަހުން ބަދަލުވެފައި ވިޔަސް، އެ ކޮމިޝަންގެ އެ އެންގުން ތަންފީޒު ކުރަން ޖެހޭނެ ކަމަށާއި އެހެންވެ، އެކަން ޕީއެސްއެމް އަށް މިދިޔަ މަހު އެންގީ ކަމަށް ބްރޯޑްކާސްޓިން ކޮމިޝަންގެ ސިޓީގައިވެ އެވެ.\n"މި މައްސަލާގައި ކޮމިޝަނުން އަމަލު ކޮށްފައިވާނީ ޕީއެސްއެމްގެ ބަޔާނުގައި ތުހުމަތުކޮށްފައިވާ އެއްވެސް ކަމަކާ ގުޅުމެއް ނެތި، އެހެން މައްސަލަތަކުގައި ވެސް މި ކޮމިޝަނުން އަމަލުކުރާ އުސޫލުން ކަމުގައި ދަންނަވަމެވެ." އެ ސިޓީގައިވެ އެވެ.\nއެ ސިޓީގައި ވަނީ ޕީއެސްއެމްގެ ބަޔާނުގައި ކޮމިޝަންގެ ޒިންމާތަކާ މެދު ސުވާލު އުފެދޭ ގޮތަށް އަދި ހަގީގަތް އޮޅޭ ގޮތަށް މައުލޫމާތު ހިމަނާފައި އޮތްއޮތުމަކީ ދައުލަތުގެ މީޑިއާ އިން ދައުލަތުގެ އެހެން މުއައްސަސާއެއްގެ އަގު ވައްޓާލަން މަސައްކަތް ކުރުން ކަމަށް ދެކޭ ކަމަށެވެ. އަދި ވަކި ފަރާތަކަށް ނުޖެހި މަސައްކަތް ކުރަން ޕީއެސްއެމް އިން މަސައްކަތް ކުރަމުން ދާއިރު، މިފަދަ ކަންކަން ތަކުރާރު ނުކުރަން އެދޭ ކަމަށް އެ ސިޓީގައިވެ އެވެ.\nއިތުރު ލިޔުންތައް މީޑިއާ މޯލްޑިވްސް ބްރޯޑްކާސްޓިން ކޮމިޝަން ބްރޯޑްކާސްޓަރުން ޕީއެސްއެމް\nކޮވިޑް-19: ބްރޯޑްކާސްޓަރުންގެ ހާލަތު ބަލައި އެހީވަނީ


Boeing-777 marukaage boat thah udhuhunekunfunin manaa kohfi - Dhiyares\nބޮއިންގ-777 މަރުކާގެ ބޯޓްތައް އުދުހުން އެކުންފުނިން މަނާކޮށްފި\nޔުނައިޓެޑް އެއަރލައިންސްގެ ބޮއިންގ-777 މަރުކާގެ ބޯޓް އިންޖީނުގައި ރޯވެފައި / ފޮޓޯ: ރޮއިޓަރސް\nއެމެރިކާގެ ބޮއިންގ ކޯޕަރޭޝަނުން އުފައްދާފައިވާ ބޮއިންގ-777 މަރުކާގެ މަތިންދާ ބޯޓްތަކުގެ ތެރެއިން ދާދިފަހުން މައްސަލަ ޖެހިގެން އެމެރިކާގެ ޑެންވަރއަށް އެމެޖަންސީ ހާލަތުގައި ޖެއްސި ޔުނައިޓެޑް އެއަރލައިންގެ ބޯޓްގައި ބޭނުންކުރި މޮޑެލްގެ އިންޖީނު އަޅާފައިވާ ބޯޓްތައް އުދުހުން ވަގުތީ ގޮތުން އެ ކުންފުނިން މަނާކޮށްފިއެވެ.\nޔުނައިޓެޑް އެއަރލައިން އިމަޖަންސީ ހާލަތުގައި ޖައްސާފައިވަނީ އެ ބޯޓްގެ އެއް އިންޖީނުގައި ރޯވެ އިންޖީނުގެ ބައިތަކެއް ޑެންވަރގެ މީހުން ދިރިއުޅޭ ސަރަހައްދަކަށް ވެއްޓުމުންނެވެ. ބޮއިންގ-777 މަރުކާގެ އެ ބޯޓްގައި ބޭނުންކޮށްފައިވަނީ މަތިންދާބޯޓްގެ އިންޖީނު އުފައްދާ ދުނިޔޭގެ އެންމެ މަޝްހޫރު އެއް ކުންފުނިކަމަށްވާ ޕްރެޓް އެންޑް ވިޓްނީން ޕީޑަބްލިއު-400 މަރުކާގެ އިންޖީނެކެވެ.\nމި ވަގުތު ދުނިޔޭގައި އެ މަރުކާގެ އިންޖީނު އަޅާފައިވާ ބޮއިންގ-777 ގެ 24 މަތިންދާބޯޓް ބޭނުންކުރެއެވެ. ބޮއިންގ ކުންފުނިން އަމިއްލައަށް އިސްނަގައިގެން އެ ބޯޓްތައް ބޭނުންކުރާ އެއަރލައިންތަކަށް ވަނީ މައްސަލަ ތަޙްޤީޤްކޮށް ނިމެންދެން ބޯޓްތައް އުދުހުން ވަގުތީގޮތުން ހުއްޓާލުމަށް އެދިފައެވެ. އެމެރިކާގެ އޭވިއޭޝަން އޮތޯރިޓީއިންވެސް މިހާރު ވަނީ ޔުނައިޓެޑް އެއަރލައިންސް-328 ބޯޓްގެ އިންޖީނުގައި ރޯވި މައްސަލަ ރަސްމީކޮށް ތަޙްޤީޤްކުރަން ފަށައިފައެވެ.\nއެމެރިކާގެ އޭވިއޭޝަން އޮތޯރިޓީއިންވެސް މިހާރު ވަނީ ޔުނައިޓެޑް އެއަރލައިންސް-328 ބޯޓްގެ އިންޖީނުގައި ރޯވި މައްސަލަ ރަސްމީކޮށް ތަޙްޤީޤްކުރަން ފަށައިފައެވެ.\nބޮއިންގ ކުންފުނިން އުފައްދާފައިވާ ބޮއިންގ-737 މެކްސް މަރުކާގެ ދެ ބޯޓް ވެއްޓި ދަތުރުކުރި އެންމެން މަރުވި ހާދިސާތަކާއި ގުޅިގެން ކުރިމަތިވި ފާޑުކިޔުންތަކާއި ގުޅިގެން އެ ކުންފުންނީގެ ވިޔަފާރިއަށް ވަނީ ވަރަށް ބޮޑެތި ގެއްލުންތަކެއް ކުރިމަތިވެފައެވެ.